Bashundhara aa dhekolhah kulhen New Radiant mirey Bangladesh ah furanee | Mihaaru\nބަސަންދުރާއާ ދެކޮޅަށް ކުޅެން ނިއު މިރޭ ބަންގްލަދޭޝަށް ފުރަނީ\n17 ސެޕްޓެމްބަރ 2018 - 12:205comments\nނިލްޕަމަރީގައި ހުންނަ ޝެއިޚް ކަމާލް ސްޓޭޑިއަމުގައި ހުކުރު ދުވަހު ކުޅޭ މި މެޗުގެ ހުރިހާ ހަރަދެއްކުރަނީ ބަސަންދުރާ ކިންގްސް ހިންގާ، ބަންގްލަދޭޝްގެ އެންމެ ވަރުގަދަ އެއް ވިޔަފާރި ކުންފުނި ބަސަންދުރަ ގްރޫޕުންނެވެ.\nމި މެޗުގައި ނިއު އަށް ކޯޗުކޮށްދޭނީ އެސިސްޓަންޓް ކޯޗު އަޝްރަފް ލުތުފީ (ސަމްޕަތު) އެވެ. އޮސްކާގެ ބަދަލުގައި ނިއު އަށް އަދި ދާއިމީ ކޯޗެއް ހަމަނުޖައްސަ އެވެ.\nނިއު އިން ބަންގްލަދޭޝަށް ފުރާއިރު އެ ޓީމުގެ މުހިއްމު ކުޅުންތެރިން ހިމެނިގެން ގައުމީ ޓީމުން ވަނީ އެ ގައުމުގައި ބޭއްވި ސާފް ސުޒުކީ ކަޕް ހޮނިހިރު ދުވަހުގެރޭ ކާމިޔާބުކޮށްފަ އެވެ. ގައުމީ ޓީމު މާދަމާ މާލެ އައުމަށް ހަމަޖެހިފައިވާއިރު ނިއުގެ ކުޅުންތެރިން ޖެހިގެން އަންނަ ދުވަހު އަނބުރާ ބަންގްލަދޭޝަށް ގޮސް ނިއުގެ ޓީމާ ގުޅޭނެ އެވެ. އޭގެ ތެރޭގައި ގޯލްކީޕަރު މުހައްމަދު ފައިސަލާއި އަކްރަމް އަބްދުލްގަނީ އާއި ހަމްޒާ މުހައްމަދު (ހަމްޕު) އާއި އަލީ ފާސިރު (ސެންޓޭ) އާއި އާއި ރިހާމް އަބްދުލްގަނީ (ބޮބީ) ހިމެނެ އެވެ.\nނިއުގެ ޖެނެރަލް ސެކްރެޓަރީ އަހުމަދު ނިޔާޒް (ޓެޑް) ވިދާޅުވީ ބަސަންދުރާ ކިންގްސް އާއި ނިއު ގުޅިގެން ފުޓްބޯޅައާ ގުޅުން ހުރި ކަންތައްތަކެއް ކުރަން ރާވާފައިވާ ކަމަށާއި އެކަމުގެ މަޝްވަރާތައް ވެސް މި ދަތުރުގައި ކުރިއަށްދާނެ ކަމަށެވެ.\nބަސަންދުރަ ކިންގުން މި މެޗު ކުޅެނީ ނޮވެމްބަރު މަހު ފަށާ ބަންގްލަދޭޝް ޕްރިމިއާ ލީގަށް ތައްޔާރުވުމުގެ ގޮތުންނެވެ. އަދި މި މެޗުގައި ނިއުއާ ވާދަކުރަން ލަފާ ދިނީ އޮސްކާ ކަމަށާއި އެއީ ސަރަހައްދުގެ ވަރުގަދަ ޓީމަކާ އެކު ކުޅެ ބަސަންދުރަގެ ފެންވަރު ވަޒަންކޮށްލުން ކަން ވެސް އެނގިފައިވެ އެވެ. އެ ޓީމުން ވަނީ މި އަހަރުގެ ވޯލްޑް ކަޕުގައި ކޮސްޓަރީކާ ގައުމީ ޓީމަށް ކުޅުނު ފޯވާޑެއް ކަމަށްވާ ޑެނިއަލް ކޮލިންދްރެސް ގެނެސްފަ އެވެ.\nނިއު ވަނީ އޮސްކާގެ ކޯޗުކަމުގެ ދަށުން މި އަހަރުގެ އޭއެފްސީ ކަޕުގައި ބަންގްލަދޭޝްގެ ޑާކާ އަބަހާނީއާ ދެކޮޅަށް ދެ މެޗު ކުޅެ ދެ މެޗުން ވެސް މޮޅުވެފަ އެވެ. ޑާކާގައި 1-0 އިން ނިއު މޮޅުވިއިރު މާލޭގައި މޮޅުވީ 5-1 އިންނެވެ. އަދު އިންޑިއާގެ ގަދަބާރު ބެންގަލޫރު އެފްސީ އަތުން މާލޭގައި މޮޅުވެ އަދި ރަށުން ބޭރުގައި ވެސް ވަރުގަދަ ފައިޓެއް ވެސް ދިނެވެ. ދެ ވަނަ ބުރަށް ނުގޮސް ނިއު ކެޓީ ފަހު މެޗުން އިންޑިއާގެ އައިޒޯލް އަތުން ބަލިވުމުންނެވެ.


Adhaalath party ge candidate Sageef aa behey gothun Mahloof dhekkevi vaahaka ah Adhaalathun raddhu dheefi | Mihaaru\nޔޫތު މިނިސްޓަރު އަހުމަދު މަހްލޫފާއި (ކ) ވައިކަރަދޫ ދާއިރާ އަށް އަދާލަތު ޕާޓީގެ ޓިކެޓުގައި ވާދަކުރައްވާ ސަގީފް. ---\n31 މާޗް 2019 - 17:04 25 comments\nއަންނަ ހޮނިހިރު ދުވަހު އޮންނަ ރައްޔިތުންގެ މަޖިލިހުގެ އިންތިޚާބުގައި އަދާލަތު ޕާޓީގެ ޓިކެޓްގައި ވައިކަރަދޫ ދާއިރާ އަށް ކުރިމަތިލެއްވި ހުސެއިން ސަގީފާ ބެހޭ ގޮތުން ޔޫތު މިނިސްޓަރު އަހްމަދު މަހުލޫފް ކެމްޕެއިން ޖަލްސާއެއްގައި ދެއްކެވި ވާހަކަ އަށް އަދާލަތު ޕާޓީން ރޭ ރައްދު ދީފި އެވެ.\nވައިކަރަދޫ ދާއިރާ އަށް އެމްޑީޕީގެ ޓިކެޓްގައި ވާދަކުރައްވާ ހުސެއިން ޒިޔާދު (ފިއްޓޭ) ގެ ކެމްޕޭނު ޖަލްސާގައި މަހްލޫފް ވިދާޅުވީ، ހޯމް މިނިސްޓަރު އަދި އަދާލަތު ޕާޓީގެ ރައީސް ޝެއިހް އިމްރާން އަބްދުﷲ ޖަލުގައި އޮންނެވި އިރު، އިމްރާން ސަލާމަތްކޮށް ދިނުމަށް އެންމެ ބޮޑަށް މަސައްކަތް ކުރެއްވީ އޭނާ ކަމަށެވެ.\nއެކަމަކު، ސަގީފް ކުއްލިއަކަށް ނުކުންނަވައި، އެއީ އަދާލަތު ޕާޓީގެ ކެންޑިޑޭޓު ކަމަށް ބުނީމާ ބަޔަކު ހިތްހަމަޖެހުނަސް، ނުޖެހުނަސް އެކަމަށް ތާއީދު ކުރެވެން ނެތް ކަމަށް ވެސް މަހްލޫފް ވިދާޅުވި އެވެ. އަދި ސަގީފަކީ ސަރުކާރުގެ ކެންޑިޑޭޓެއް ކަމަށް ގަބޫލު ނުކުރައްވާނެ ކަމަށް އޭނާ ވިދާޅުވި އެވެ.\nސަގީފަކީ ކުރިން ހދ. އަތޮޅު ކައުންސިލް މެމްބަރެކެވެ. ސަގީފްގެ ބޭބެ އަދި މީޑިއާ ކައުންސިލްގެ މެމްބަރެއްގެ ގޮތުގައި މިހާރު ހުންނެވި އަލީ އަހްސަނަކީ ކުރީގެ ރައީސް އަބްދުﷲ ޔާމީންގެ ރަނިންމޭޓު، ކުރީގެ އިސްލާމިކް މިނިސްޓަރު ޑރ. މުހައްމަދު ޝަހީމް އަލީ ސައީދާއެކު ކެމްޕެއިންގައި އުޅުއްވި ބޭފުޅެކެވެ.\nRYameen ge RM Shaheem ge emme gaiy ekuveriyaa @alahusan ge ehbandu ebbafaa kokko, PPM ge atholhu councilor Shaqeef kulliyakah AP ge ticket ga nikutheema MDP candidate huttaa eynaa ah thaaeedhu kureveykah neiy.\nEmeehunge aslu sifa miadhu anekkaaves dhakkaalaifi.\nAP ikthiraamkuran pic.twitter.com/sWhp13ceAq\n— Ahmed Mahloof (@AhmedMahloof) March 30, 2019\nމަހްލޫފް ކުރެއްވި ޓްވީޓު.\n"އަހުސަނަކީ ކާކު ކަން އަޅުގަނޑުމެން އެންމެންނަށް އެނގޭ. އިމްރާން ޖަލުގައި އަނިޔާ ތަހަންމަލް ކުރަމުން ދިޔަ އިރު، ޝަހީމްގެ އަތުގައި ހިފައިގެން މި ރަށްރަށުގައި ހިނގީ އަހްސަން ނޫންތޯ؟،" ހދ. ނެއްލައިދޫގައި ބޭއްވި ޖަލްސާގައި އަހުސަނާއި ސަގީފަށް ވަރަށް ބޮޑަށް ފާޑު ކިޔައި މަހްލޫފް ވިދާޅުވި އެވެ.\nދެ ބޭފުޅުންނަށް އަމާޒުކުރައްވައި، ބޮޑެތި ތުހުމަތުތަކެއް މަހްލޫފް ކުރެއްވި އިރު، މަހްލޫފް ވަނީ ރިޔާސީ އިންތިހާބުގެ ތެރޭގައި ޔާމީނާއެކު އަހްސަނާއި ސަގީފް ހުންނެވިކަން ފޮޓޯތަކުން ހާމަކޮށް ދިނުމުގެ ގޮތުން މީހަކު ކުރި ޓްވީޓެއް ވެސް ރީޓްވީޓް ކުރައްވައިފަ އެވެ.\nމީގެއިތުރުން، ރިޔާސީ އިންތިޚާބުގައި ޕީޕީއެމް ކެމްޕެއިން ތެރޭގައި ސަގީފާއި އަހުސަން އުޅުއްވި ފޮޓޯތަކާއެކު މަހްލޫފް އިއްޔެ ކުރެއްވި ޓުވީޓެއްގައި ވިދާޅުވީ ސަގީފް ކުއްލިއަކަށް އަދާލަތު ޕާޓީގެ ޓިކެޓުގައި ނުކުންނެވިޔަސް، އެމްޑީޕީގެ ކެންޑިޑޭޓެއް ހުއްޓައި ސަގީފަށް ތާއީދު ނުކުރެއްވޭނެ ކަމަށެވެ. އެކަމަކު، އަދާލަތު ޕާޓީ އަށް އިހްތިރާމް ކުރައްވާ ކަމަށް ވެސް ލިޔެފައިވެ އެވެ.\nAP in ticket dheefaivaa Vaikaradhoo dhaairaage candidate akee @Sageef_. Eynayakee nimidhiya inthikaab gai HEP @ibusolih ge campaign ga burakoh masahkayi kurevvi zuvaan leader eh. Farudhehge aailaameehunge siyasi fikurah binaakoh thafaathukurumuge bodhaavisnumakee APge sifaehnoon. pic.twitter.com/gkqpzSBrUM\n— Adhaalath Party (@AdhaalathOffice) March 30, 2019\nއަދާލަތު ޕާޓީން ކުރި ޓްވީޓު.\nމަހްލޫފްގެ ވާހަކަތަކަށް ރައްދު ދީ އަދާލަތު ޕާޓީން ބުނީ ސަގީފަކީ މިދިޔަ ރިޔާސީ އިންތިޚާބުގައި ރައީސް އިބްރާހިމް މުހައްމަދު ސޯލިހްގެ ކެމްޕެއިންގައި ބުރަކޮށް މަސައްކަތް ކުރެއްވި ޒުވާން ލީޑަރެއް ކަމަށެވެ.\n"ފަރުދެއްގެ އާއިލާ މީހުންގެ ސިޔާސީ ފިކުރަށް ބިނާކޮށް ތަފާތު ކުރުމުގެ ބޯދާވިސްނުމަކީ އަދާލަތު ޕާޓީގެ ސިފައެއް ނޫން،" ސަގީފް ދިފާއު ކުރައްވައި އަދާލަތު ޕާޓީން ކުރި ޓްވީޓްގައިވެ އެވެ.\nމަހްލޫފްގެ ވާހަކަ އަށް ނުސީދާ ގޮތެއްގައި ރައްދު ދެއްވައި ކުރީގެ އުއްތަމަ ފަނޑިޔާރު އަދި ވައިކަރަދު އަށް އުފަން އަހުމަދު ފާއިޒް ހުސެއިން ފޭސްބުކްގައި ވިދާޅުވީ ވައިކަރަދޫގެ މަސްލަހަތު ގެއްލޭތަން ފެންނަމުންދާ ކަމަށެވެ. ސަގީފާއި ފިއްޓެ އަށް އިޝާރާތް ކުރައްވައި ފާއިޒް ވިދާޅުވީ ދެ ކެންޑިޑޭޓުން ކެމްޕެއިން ކުރަމުން އައީ ވަރަށް ރަނގަޅަށް ކަމަށް ވެސް ފާއިޒް ވިދާޅުވި އެވެ.\nފިއްޓެ އާއި ސަގީފްގެ އިތުރުން ވައިކަރަދޫ ދާއިރާ އަށް ދެން ވާދަކުރައްވަނީ ޖުމްހޫރީ ޕާޓީގެ ޓިކެޓުގައި އަބްދުﷲ ޝަރީފެވެ.\n"ކެމްޕޭނަކީ ދެ ފަރާތުގެ ވެސް ހައްގެކެވެ. އެންޓި ކެމްޕޭނަކީ ގާނޫނުގައި މަނާ ކަމެކެވެ. ކެމްޕޭނަކީ ވަގުތީ ކަމެކެވެ. އަޚުވަންތަކަމާއި އާއިލީ ގުޅުމަކީ ދާއިމަށް ދެމިގެންދާނެ ގުޅުމެކެވެ. ރަށްފުށުގެ ސިޔާސަތާއި އާއިލީ ސިޔާސަތަކީ ބޭރުން ރަށަށް އަރާ މީހަކު ދަންނާނެ އެއްޗެއް ނޫނެވެ. އިންތިޚާބީ މޫސުން ނިމުމާއެކު އެކަތިގަނޑަކަށްވެ، އެއްބަޔަކަށް ވެދެ އެވެ،" ފާއިޒް ވިދާޅުވި އެވެ.\nފާއިޒް ވިދާޅުވި ގޮތުގައި މަޖިލިހުގައި ވައިކަރަދޫ ދާއިރާގެ ގޮނޑީގައި އިންނަވާނެ ބޭފުޅެއް ނިންމަވާނީ ދާއިރާގެ ރައްޔިތުންނެވެ. އެހެންވެ، މަސްރަހު ހޫނު ކުރަން ނޫޅުމަށް އޭނާ އެދިވަޑައިގެންނެވި އެވެ.\nއިތުރު ލިޔުންތައް އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު އަދާލަތު ޕާޓީ ހދ. ވައިކަރަދޫ ރައްޔިތުންގެ މަޖިލީހުގެ އިންތިޚާބު 2019


އެޑްމިނިސްޓްރޭޓިވް އޮފިސަރ ގްރޭޑް 1\nއިންފޮމޭޝަން ޓެކްނޮލޮޖީ ޔުނިޓް\nޔުނިޓް ހެޑްގެ ލަފައާއި އިރުޝާދުގެ މަތިން މިނިސްޓްރީގެ މުވާސަލާތީ އިންފްރަސްޓްރަކްޗަރ ބެލެހެއްޓުން.\nމިނިސްޓްރީގެ ލޯކަލް އޭރިއާ ނެޓްވޯކް ބޭނުންކޮށްގެން ކަނެކްޝަން ދޭންޖެހޭ ޕޮއިންޓްތަކަށް ކަނެކްޝަންދިނުމާއި، ޑޮކިއުމަންޓްކޮށް ބެލެހެއްޓުނ\nފޯން އަދި ޕީއޭބީއެކްސް ސިސްޓަމަށް ގެންނަންޖެހޭ ބަދަލުތަށް ގެނެސް ކަނެކްޝަން ބޭނުންވާ މުވައްޒަފުންނަށް ކަނެކްޝަން ދިނުމާއި ބަދަލުތަށް ޑޮކިއުމަންޓްކޮށް ބެލެހެއްޓުން\nމިނިސްޓްރީގެ ކޮމްޕިއުޓަރ، ޕްރިންޓަރ އަދި ސްކޭނަރތައް ޗެކްކުރުމާއި އަދި ދިމާވާ މައްސަލަތަކަށް ވަގުތުން އެޓެންޑްކުރުން. އަދި މިނިސްޓްރީގެ އެތެރޭގެ ވަސީލަތްތަކުން މަރާމާތު ނުކުރެވޭ ތަކެތި މާލިއްޔަތު ޤާނޫނާއި ޕްރޮކިއުމަންޓް އުސޫލާއި އެއްގޮތަށް، ހަދަން ފޮނުވައި އެތަކެތި މަސައްކަތް ކުރެވޭ ހާލަތަށް ގެނައުމާއި މިކަމާ ގުޅުންހުރި ލިޔެކިޔުންތައް ތައްޔާރުކޮށް ފައިލްކޮށް ބެލެހެއްޓުން.\nމިނިސްޓްރީއަށް އަލަށް ވެއްދޭ މުވައްޒަފުންނަށް ބޭނުންވާ ޔޫޒަރ އެކައުންޓްތައް ހެދުން\nއޮފީހުގެ މަސައްކަތުގައި އެހެނިހެން ޔުނިޓްތަކަށް އައިޓީ ސަޕޯޓް ފޯރުކޮށްދިނުން\nއައިޓީ ހާޑްވެއަރ މެނޭޖްމަންޓް ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑު ލެވެލް 3ގެ ސަނަދެއް ހާސިލުކޮށްފައި ވުމާއެކު، އައިޓީ ހާޑްވެއަރ މެނޭޖްމަންޓް ދާއިރާއެއްގައި2އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ\nމިނިސްޓްރީގެ އީމެއިލް ސިސްޓަމަކީ google އިން ފޯރުކޮށްދޭ ޚިދުމަތަކަށްވެފައި، މި ޚިދުމަތް މެދުނުކެނޑި ކުރިއަށް ގެންދިއުމަށްޓަކައި އެފަރާތަށް ފައިސާދެއްކުމަށް ބޭނުންވާ ޑޮކިއުމެންޓޭޝަން ތައްޔާރު ކުރުމާއި ފައިލުކޮށް ބެލެހެއްޓުން.\nޔުނިޓުގެ މަސައްކަތް ކުރުމަށްޓަކައި ހޯދަންޖެހޭ ތަކެތި، މާލިއްޔަތު ޤާނޫނާއި ގަވާއިދުގެ މަތިން ހޯދުމާއި، ސަރވިސް ޕްރޮވައިޑަރުންނާއި ކުރަންޖެހޭ މުޢާމަލާތު ކުރުމާއި، ކޮންމެ މަސައްކަތަކަށް ތައްޔާރު ކުރަންޖެހޭ ލިޔެކިޔުންތައް ތައްޔާރުކުރުމާއި ފައިލުކޮށް ބެލެހެއްޓުން.\nޓްރޭޑް އިންފޮރމޭޝަން ސިސްޓަމް "ބޮލި ސިސްޓަމް" ބަލަހައްޓާ އައިޓީ ކޮންސަލްޓަންޓުންނަށް އެހީތެރިވެ ދިނުމާއި އަދި ބެކްއަޕް ސަޕޯޓް ދިނުން\nމިނިސްޓްރީއިން ވަކިވާ މުވައްޒަފުންގެ އީމެއިލް އެޑްރެސްތައް ޑިއެކްޓިވޭޓް ކުރުމާއި، ބެކްއަޕްނަގައި ރައްކާކުރުން.\nއެހެން ޔުނިޓުތަކުން ހިންގާ ޕްރޮޖެކްޓެއްގައި އައިޓީ ކޮމްޕޯނެންޓެއް ހިމެނޭނަމަ، އެކަމަށް ބޭނުންވާ ޓެކްނިކަލް ސަޕޯޓް (ޔުނިޓް ހެޑްގެ އިރުޝާދާ އެއްގޮތަށް) ފޯރުކޮށްދިނުން. މީގެ ތެރޭގައި އައިޓީ ތަކެތި ހޯދަންޖެހޭނަމަ އޭގެ ޓެކްނިކަލް ސްޕެސިފިކޭޝަން ތައްޔާރުކުރުމުގައި އެހީތެރިވެދިނުން.\nއައިޓީ ނެޓްވާރކް އެންޑް ސްފްޓްވެއަރ މެނޭޖްމަންޓް ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑު ލެވެލް 4ގެ ސަނަދެއް ހާސިލުކޮށްފައިވުމާއެކު، އައިޓީ ނެޓްވަރކް އެންޑް ސްފްޓްވެއަރ މެނޭޖްމަންޓް ދާއިރާއެއްގައި2އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ\nއައިޓީ ނެޓްވާރކް އެންޑް ސްފްޓްވެއަރ މެނޭޖްމަންޓް ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑު ލެވެލް5ގެ ސަނަދެއް ހާސިލުކޮށްފައިވުން. ނުވަތަ\nއައިޓީ ނެޓްވާރކް އެންޑް ސްފްޓްވެއަރ މެނޭޖްމަންޓް ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑު ލެވެލް 4ގެ ސަނަދެއް ހާސިލުކޮށްފައި ވުމާއެކު، ގުޅުން ހުރި އެހެން ދާއިރާއަކުން ލެވެލް4ނުވަތަ އެއަށްވުރެ މަތީ ސަނަދެއް ހާސިލުކޮށްފައިވުން\nއިންފޮމޭޝަން ޓެކްނޮލޮޖީ ޔުނިޓް ބެލެހެއްޓުމާއި، މަސައްކަތް ރޭވުމާއި، މަސައްކަތުގެ އެސް.އޯ.ޕީ ތައްޔާރުކުރުން\nމިނިސްޓްރީއާއި ސިވިލް ސަރވިސް އިން ކަނޑައަޅާފައިވާ އައިޓީ އުސޫލުތައް އެންފޯސް ކުރުމާއި މުވައްޒަފުން އަހުލުވެރިކުރުވެން.\nމިނިސްޓްރީގެ ސަރވަރތައް އިންސްޓޯލްކުރުމާއި، ކޮންފިގަރ ކުރުމާއި އަދި އިންފޮމޭޝަން އެންޑް ކޮމިއުނިކޭޝަން އިންފްރަސްޓްރަކްޗަރ ބެލެހެއްޓުމާއި، އަޕްގްރޭޑް ކުރުން. މިފަދަ ތަކެތި ހޯދުމަށް އެސެސްމެންޓް ހެދުމާއި، ބަޖެޓްކުރުމާއި ޕްރޮކިއުމަންޓް ޑޮކިއުމަންޓް ތައްޔާރުކޮށް ތަކެތި ހޯދުމާއި އިންސްޓޯލް ކުރުމާ ހަމައަށް ކުރަންޖެހޭ ހުރިހާ މަސައްކަތެއް ކުރުން.\nމިނިސްޓްރީގައި ބޭނުންކުރާ ވެބްސައިޓްތަކާއި، އީމެއިލް، ޖެމްސް، އެޗްއާރު އަދި ބޮލި ސިސްޓަމްގެ ޚިދުމަތްތައް މެދުނުކެނޑި މިނިސްޓްރީގެ ނެޓްވޯކަށް ލިބޭތޯ ޔަގީންކުރުން.\nމިނިސްޓްރީން ބޭނުންކުރާ ބޮލި އިންފޮމޭޝަން ސިސްޓަމް ބަލަހައްޓާ އައިޓީ ކޮންސަލްޓަންޓުންނަށް އެހީތެރިވެދިނުމާއި އަދި ބެކްއަޕް ސަޕޯޓް ދިނުން\nއޮފީހުގެ މަސައްކަތުގައި އެހެނިހެން ޔުނިޓްތަކަށް އައިޓީ ސަޕޯޓް ފޯރުކޮށްދިނުން.\nއައިޓީ އިންފްރާންސްޓްރަކްޗަރ މެނޭޖްމަންޓް ނުވަތަ ސޮފްޓްވެއަރއާއި ނެޓްވަރކް އެނަލިސްޓް ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑު ލެވެލް 4ގެ ސަނަދެއް ހާސިލުކޮށްފައިވުމާއެކު، އައިޓީ އިންފްރާންސްޓްރަކްޗަރ މެނޭޖްމަންޓް ނުވަތަ ސޮފްޓްވެއަރއާއި ނެޓްވަރކް އެނަލިސްޓް ދާއިރާއެއްގައި4އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ\nއައިޓީ އިންފްރާންސްޓްރަކްޗަރ މެނޭޖްމަންޓް ނުވަތަ ސޮފްޓްވެއަރއާއި ނެޓްވަރކް އެނަލިސްޓް ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑު ލެވެލް 5ގެ ސަނަދެއް ހާސިލުކޮށްފައި ވުމާއެކު، އައިޓީ އިންފްރާންސްޓްރަކްޗަރ މެނޭޖްމަންޓް ނުވަތަ ސޮފްޓްވެއަރއާއި ނެޓްވަރކް އެނަލިސްޓް ދާއިރާއެއްގައި2އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ\nއައިޓީ އިންފްރާންސްޓްރަކްޗަރ މެނޭޖްމަންޓް ނުވަތަ ސޮފްޓްވެއަރއާއި ނެޓްވަރކް އެނަލިސްޓް ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑު ލެވެލް 6ގެ ސަނަދެއް ހާސިލުކޮށްފައި ވުމާއެކު، ނުވަތަ\nއައިޓީ އިންފްރާންސްޓްރަކްޗަރ މެނޭޖްމަންޓް ނުވަތަ ސޮފްޓްވެއަރއާއި ނެޓްވަރކް އެނަލިސްޓް ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑު ލެވެލް 4ގެ ސަނަދެއް ހާސިލުކޮށްފައި ވުމާއެކު، ގުޅުން ހުރި އެހެން ދާއިރާއަކުން ލެވެލް5ނުވަތަ އެއަށްވުރެ މަތީ ސަނަދެއް ހާސިލުކޮށްފައިވުން\nމި މަޤާމަށް މީހަކު ހޮވުމަށް ބާއްވާ އިންޓަރވިއު އޮންނާނީ މިނިސްޓްރީ އޮފް އިކޮނޮމިކް ޑިވެލޮޕްމަންޓްގައެވެ.\nމީހަކު ހޮވުމަށް ބާއްވާ އިންޓަރވިއު އޮންނާނީ މި މަޤާމަށް އެދި އެޕްލިކޭޝަން ހުށަހެޅުމަށް ކަނޑައަޅާފައިވާ އެންމެފަހު ތާރީޚުން ފެށިގެން 1 ނުވަތަ2ހަފުތާ ތެރޭގައެވެ.\nއިންޓަރވިއުއަށް ދެންނެވޭނީ ވަޒީފާއަށް ކުރިމަތިލާ ފަރާތްތައް ޝޯޓްލިސްޓް ކުރުމަށްފަހު ހޮވޭ ފަރާތްތަކަށް އެކަންޏެވެ.\nއިންޓަވިއުގެ އިތުރުން ޕްރެޒެންޓޭޝަނެއް ނުވަތަ ޕްރެކްޓިކަލްއެއް ނުވަތަ އިމްތިޙާނެއް ދޭގޮތަށް ހަމަޖެހިފައިވާ ވަޒީފާއެއްނަމަ، އެކަމާ ގުޅޭ މަޢުލޫމާތު އިންޓަވިއުއަށް ހޮވޭ ފަރާތްތަކަށް އެންގޭނެއެވެ.\nމި މަޤާމަށް ކުރިމަތިލުމަށް ޝައުޤުވެރިވާ ފަރާތްތަކުން، ސިވިލް ސަރވިސްގެ ވަޒީފާއަށް އެދޭ ފޯމާއެކު، ތިރީގައި ބަޔާންކުރެވިފައިވާ އެހެނިހެން ހުށަހަޅަންޖެހޭ ލިޔުންތައް ފުރިހަމަކުރުމަށްފަހު 13 އޮގަސްޓު 2015 ވާ ބުރާސްފަތި ދުވަހުގެ 14.30 ގެ ކުރިން މިނިސްޓްރީ އޮފް އިކޮނޮމިކް ޑިވެލޮޕްމަންޓަށް ހުށަހެޅުއްވުން ނުވަތަ [email protected] އަށް މެއިލް ކުރެއްވުން.\nސިވިލް ސަރވިސްގެ ވަޒީފާއަށް އެދޭ ފޯމު (ޕާސްޕޯޓް ސައިޒްގެ ފޮޓޯއެއް ތަތްކޮށްފައި)\nވަޒީފާއަށް ކުރިމަތިލާ ފަރާތުގެ ވަނަވަރު (ސީ.ވީ)\nއެކްރެޑިޓް ކުރެވިފައިވާ ތަޢުލީމީ ސެޓްފިކެޓްތަކުގެ ކޮޕީ\nދައުލަތް ނުވަތަ ސިވިލް ސަރވިސްގެ ވަޒީފާއަކުން ވަކިވެފައިވާނަމަ ވަކިކުރިކަމުގެ ލިޔުމުގެ ކޮޕީ\nއެހެން އޮފީހެއްގައި ވަޒީފާ އަދާކުރާ ނުވަތަ އަދާކުރި ފަރާތެއްނަމަ، އެ އޮފީހެއްގައި މަސައްކަތް ކުރާކަން ނުވަތަ ކުރިކަން އަންގައިދޭ ލިޔުންތަކުގެ ކޮޕީ\nސިވިލް ސަރވިސްއަށް ނުވަތަ ސަރުކާރަށް ޚިދުމަތް ކުރުމުގެ އެއްބަސްވުމެއް އޮތް މުވައްޒަފުން، ކުރިމަތިލާ މަޤާމަށް ހޮވިއްޖެނަމަ، އަދާކުރަމުންދާ ވަޒީފާއިން ވީއްލުމާމެދު އެއޮފީހުގެ އިއުތިރާޒެއް ނެތްކަމުގެ ލިޔުން.\nސިވިލް ސަރވިސްގެ ވަޒީފާއަށް އެދޭ ފޯމު މި މިނިސްޓްރީގެ ކައުންޓަރުން ބަންދު ނޫން ކޮންމެ ދުވަހަކު 08:00 ން 15:00 އަށް ލިބެން ހުންނާނެއެވެ. އަދި މި ފޯމު މި މިނިސްޓްރީގެ ވެބްސައިޓް www.trade.gov.mv ލިބެން ހުންނާނެއެވެ.\nމީގެއިތުރުންވެސް މަޢުލޫމާތެއް ސާފުކުރައްވަން ބޭނުންވެލައްވާނަމަ، މި މިނިސްޓްރީގެ ނަންބަރު: 3333174 އަށް ގުޅުއްވުމުން ނުވަތަ [email protected] އަށް އީމެއިލް ކުރެއްވުމުން ލިބިލައްވާނެއެވެ.\n14 ޝައްވާލް 1436\nޕަބްލިޝްކުރި ތާރީޚު: 03 އޮގަސްޓް 2015\nސުންގަޑި: 13 އޮގަސްޓް 2015 1430


Ooredoo in raajje ah 'Aachaa Prepaid' tha'aaraf koffi - vNews.mv\nއުރީދޫއިން ރާއްޖެއަށް "އާޗާ ޕްރީޕެއިޑް" ތައާރަފްކޮށްފި\nމަރްޔަމް ލީން 18 November 2020, 18:26\nއުރީދޫ މޯލްޑިވްސްއިން "އާޗާ ޕްރިޕެއިޑް" ގެ ނަމުގައި ރާއްޖެއަށް މުޅިން އައު ޕްރިޕެއިޑް ޕްލޭންތަކެއް ތާރަފް ކޮށްފިއެވެ.\nއާޗާ ޕްރިޕެއިޑް ޕްލޭންސްއަކީ އެއްފަހަރު ރީޗާރޖްކޮށްގެން ދިގު މުއްދަތަށް ބޭނުންކުރެވޭ ގޮތަށް ފަރުމާކުރެވިފައިވާ ޕްލޭންތަކެކެވެ.\nކަސްޓަމަރުންނަށް ގިނަ ފައިދާތަކެއް ލިބޭ އާޗާ ޕްރިޕެއިޑް ޕްލޭންތައް ވަނީ 12 މަސް،6މަސް އަދި3މަހަށް ބަހާލާފައެވެ.\nމި ޚިދުމަތާއި ގުޅިގެން އުރީދޫ މޯލްޑިވްސްގެ އެކްޓިންގ ޗީފް ކޮމާރޝަލް އޮފިސަރ، ހުސައިން ނިޔާޒް ވިދާޅުވީ، އަލަށް ތާރަފްކުރެވުނު ޕްރިޕެއިޑް ޕްލޭންސް، "އާޗާ ޕްރިޕެއިޑް" އަކީ ޕްރިޕެއިޑް ގެންގުޅޭ ފަރާތްތަކަށް ގިނަ ފައިދާތަކެއް ލިބޭނެ ގޮތަށް ތައްޔާރުކުރެވިފައިވާ ޕްލޭންތަކެއް ކަމަށެވެ.\nއާޗާ ޕްރިޕެއިޑް އެކްޓިވޭޓް ކޮށްލުމުން އެއްފަހަރު ރިޗާރޖް ކޮށްލައިގެން3މަހަށް،6މަހަށް ނުވަތަ 12 މަހަށް ލުއިފަސޭހަ ކަމާއެކު ޑޭޓާ އެލަވަންސް، އަންލިމިޓަޑް އުރީދޫ ކޯލްސް އަދި ހިލޭ އެސްއެމްއެސް ކޮންމެ މަހަކު އާވެ، މެދުކެނޑުމެއްނެތި އާއިލާއާއި ރައްޓެހިންނާއެކު އޮންނަ ގުޅުން ބަދަހިކޮށް، އެހެނިހެން ކަންކަން ކުރުމަށްވެސް މަގުފަހިވެގެން ދާނެކަމަށް ނިޔާޒް ވިދާޅުވިއެވެ.\nނިޔާޒް ވިދާޅުވީ އުރީދޫއިން އަބަދުވެސް މަސައްކަތްކުރަނީ މިފަދަ އިޖާދީ ތަފާތު ޕްރޮޑަކްޓްތަކެއް ކަސްޓަމަރުންނަށް ފޯރުކޮށްދީ، އިތުރު ލުއިފަސޭހަކަމާއެކު ގިނަ ފައިދާތަކެއް ލިބޭ ފެންވަރު ރަނގަޅު ޚިދުމަތެއް ފޯރުކޮށްދެވޭ ކަމަށެވެ.\nމުޅި ދުނިޔެއަށް ކުރިމަތިވެފައިވާ ޕެންޑަމިކް އާއި ގުޅިގެން އިންޓަނެޓް ބޭނުން ކުރަންޖެހޭ މިންވަރު ވަރަށް ބޮޑަށް އިތުރުވެ، ޢާންމު ދިރިއުޅުމުގައި އާއިލާ އާއި ރައްޓެހިންނާއި ގުޅުން ބަދަހިކުރުމާއި، އޮފީސް މަސައްކަތާއި، ދަރިވަރުންގެ ކިޔެވުން ކުރިޔަށް ގެންދިއުމާއި އެހެނިހެން ކަންކަމުގައި އިންޓަނެޓްގެ މުހިންމުކަން އެތައް ގުނައެއް އިތުރުވެފައިވާ މިދަނޑިވަޅުގައި، އާޗާ ޕްރިޕެއިޑް ޕްލޭން ތައާރަފް ކުރެވިފައިވަނީ، ޕްރިޕެއިޑް ބޭނުންކުރައްވާ ފަރާތްތަކަށް ހެޔޮ އަގުގައި ގިނަ ފައިދާތަކެއް ފޯރުކޮށްދިނުމުގެ ގޮތުންކަމަށް އުރީދޫއިން ބުނެއެވެ.


SunOnline: #VAAHAKA: Majubooru veemaa - Part 12\nމަޖުބޫރު ވީމާ - (12)\nމަރިޔަމް ހިމްނާ (ހިމީ) 07 Sep 2019, 11:55\n"އާހް... ނަ... ނަވީ... ނަވީން" ޝަކީބު ނޭވާ ނުލެވިގެން ތެޅިގަތެވެ. އާހިލް އައިސް ނަވީން ދުރުނުކުރިނަމަ އޭނާގެ އަތުން މިއަދު ޝަކީބު މަރުވީހެވެ.\n"ނަވީން ގާތު ކާކު ދެއްކި ވާހަކައެއްތީ؟" ޝަކީބުގެ މޫނުމަތިން ހިނދުކޮޅަކަށް ޖެހިލުންވުމާއި ކަންބޮޑުވުމުގެ އަސަރު ފެނިލިއެވެ.\n"އަހަރެން ކީކުރަން އެކަމުގެ ބައިވެރިވާންވީ؟" ޝަކީބު ދެފަރާތަށް ބޯ ހޫރާލިއެވެ. ނަވީން ޝަކީބުއާ ދިމާލަށް ދާން އުޅުނުނަމަވެސް އާހިލް އެކަމަށް ހުރަސް އަޅައިފިއެވެ.\n"ނަވީން... ލެޓްސް ގޯ..." އާހިލް އެދުނެވެ. ނަވީން ދެފަރަށް ބޯ ހޫރާލުމަށްފަހުވެސް އާހިލްގެ އެދުމަށް ދެކޮޅު ހެދުމެއްނެތި ދާން ހިނގައިގަތެވެ. ނަވީން ނުކުތުމާއެކު ޝަކީބު ގޮނޑީގައި އިށީނެވެ. ކަރުގައި އަތް ޖައްސާލަމުން އޭނާ ފުންކޮށް ދެތިން ނޭވާ ލިޔެވެ.\n"ނަވީންއަށް ކޮން ކަމެއް އެނގިގެން އުޅެނީ.... ކާކު ނަވީން ގާތު އަހަރެންގެ ވާހަކަ ބުނާނީ.... ހާދީ... އަހަންނާއެކު އެކަމުގައި ބައިވެރިވި ހާދީ ވެސް ވަނީ މަރުވެފަ... ދެން ކިހިނެތް؟ ނަވީންއަށް އެނގުނީ؟" ޝަކީބު ހާސްވިއެވެ.\nޔާސިރު އިނީ އޮފީހުގައެވެ. ގަޑިން ތިނެއް ޖަހަން އުޅެނީއެވެ. ފޯނެއް އައުމާއެކު އޭނާ ބަލާލިއެވެ. ގުޅަނީ ރެޑްލީފް ކުންފުނީގެ އިސްމީހެކެވެ. އޭނާ ފޫހިވެ އިނދެފައިވެސް ފޯނު ނަގާ ހަލޯ އޭ ކިޔާލައިފިއެވެ. އެކޮޅުން ބުނެލި ވާހަކައިން އޭނާގެ ތަބީއަތަށް ބޮޑު ބަދަލެއް އައެވެ. ފޯނު ބާއްވަމުން ވަގުތުން އޭނާ ނަވީންއަށް ގުޅިއެވެ. މާގިނަ އިރެއްނުވެ ނަވީން އައުމާއެކު އޭނާ ކޮޅަށް ތެދުވިއެވެ. ނަވީން އާއި ދާދި ގާތަށް ފިޔަވަޅު އަޅާލާފައި އޭނާ ސުވާލުކުރިއެވެ.\n"ނަވީން.... ކީކުރަން ރެޑް ލީފް ކުންފުނީގެ އޮފީހަށް ދިޔައީ؟" ޔާސިރު ސުވާލުކޮށްލިއެވެ.\n"އެވެސް ޝަކީބުއާ ބައްދަލުކުރަން.... ނަވީން... އަޑެއް ނީވޭތަ؟ އަހަރެން ނަވީން އާ އޭ މި ސުވާލު ކުރަނީ... ޝަކީބުއާ ބައްދަލުކުރަން އެ އޮފީހަށް ދިޔުމުގެ ބޭނުމަކީ ކޮބާހޭ؟" އަޑަށް ބާރުލަމުން ޔާސިރު ސުވާލުކުރިއެވެ. ނަވީން އިސްޖަހާލިގޮތަށް ހުރީއެވެ. އެހެން ހުރިއިރު ޔާސިރު އާ މެދު ހިތުގައި އުފެދިފައި ވި ރުޅިގަނޑު ނަވީންއަށް ކޮންޓްރޯލް ކުރެވެނީ ކިރިއާއެވެ. މުށްކަވާލިއަތް ޖީބަށް ޖަހާލަމުން އޭނާ ތުންފަތުގައި ދަތް އަޅާލިއެވެ.\n"ނަވީން..." ޔާސިރު ހަޅޭއްލަވައިގަތެވެ. ނަވީން އިސްއުފުލާލިއެވެ.\n"މާފުކުރައްވާ..." ނަވީން މަޑުމަޑުން ބުނެލިއެވެ. ޔާސިރުގެ ރުޅިގަނޑު މަޑުނުވާނެކަންވެސް ނަވީންއަށް އެނގެއެވެ. ހަމައެއާއެކު ހަޤީގަތް ކިޔައިދެވޭކަށްވެސް ނެތެވެ. ޔާސިރުއަށް ހަޤީގަތް އެނގޭ ހިސާބަކީ ހުރިހާކަމެއްގެ ނިމުން އަންނާނެ ހިސާބެވެ. އެއީ ނަވީން ބޭނުންވާ ގޮތެއް ނޫނެވެ. އޭނާ ބޭނުންވަނީ ޔާސިރުގެ ހަޤީގަތް ކޮންމެ ހާލެއްގައި ނަމަވެސް ދުނިޔޭގެ ލޯތަކުގެ ކުރިމައްޗަށް ފާޅު ކުރާށެވެ.\nއެވަގުތު ޔާސިރުއަށް ފޯނެއް އައިކަމީ ނަސީބެކެވެ. އޭނާ ނަވީންއަށް ބަލާލަމުން ދެން ދާށޭ ބުނެލީ އަދި ފަހުން ނަވީން އާ ވާހަކަ ދައްކަން ހިތުލައިގެން ހުރެއެވެ.\nނަވީން ނުކުމެ ދޮރު ލައްޕާލާފައި ގޮސް އޭނާގެ ކެބިންއަށް ވަނެވެ. އޭރު އާހިލް ސޯފާގައި މަޑުކޮށްލައިގެން އިނެވެ. ނަވީން ފެނުމާއެކު އޭނާ ތެދުވިއެވެ.\n"ނަވީން... ވީ ގޮތެއް ކިޔައިދޭން ވެއްޖެއެއްނު..." އާހިލް ބުނެލިއެވެ.\nނަވީން އެއްޗެއް ނުބުނެއެވެ. ފަހުން ކިޔައިދޭނެކަމަށްބުނެ މިފަހަރުވެސް ނަވީން ދެކޮޅު ހެދިއެވެ. ގޮނޑީގައި އަޅުވާލާފައި އޮތް ކޯޓް ނަގަމުން އޭނާ ދޮރާ ދިމާލަށް ހިނގައިގަތެވެ. އޮފީހުން ނުކުމެގެން ނަވީން އައީ ގެއަށެވެ. ފެންވަރާ ތާޒާ ވެލައިގެން ނުކުތްތަނާ ކުންފުނީގެ ކަމެއްގައި އަލޫކް އެހީތެރިކަމެއް ބޭނުންވެގެން ބުނުމުން ނަވީން ދިޔައީ ސްޓަޑީއަށެވެ. އަލޫކްއަށް ހަދަންވީ ގޮތް ކިޔައިދިނުމަށްފަހު ނަވީން އެނބުރި ކޮޓަރިއަށް އައިއިރު އޭނާގެ ބޮލުގައި ދިޔައީ ގަދަޔަށް ރިއްސަމުންނެވެ. ސައިޑް ކަބަޑު މަތީގައި ފޯނު ބާއްވާލާފައި އޭނާ ގަމީސް ބާލާފައި އެނދުގެ އެއްފަރާތުގައި ބަހައްޓާފައި ހުރި ގޮނޑީގައި އަޅުވާލާފައި އެނދުގައި ޖައްސާލިއެވެ. އިސާހިތަކު ނަވީންގެ ބޮލަށް ނިދި ސަވާރުވެއްޖެއެވެ.\nއަލޫކްވެސް ނަވީން ކިޔައިދިން ގޮތަށް އޭނާގެ މަސައްކަތް ކުރިއަށް ގެންދިޔައެވެ. މަސައްކަތް ނިންމާލުމަށްފަހު އޭނާވެސް މޭޒުމަތީގައި އޮތް ފޯނު ނަގާ ޖީބަށް ލަމުން ދިޔައީ މަޣްރިބް ނަމާދަށް މިސްކިތަށެވެ. އިޝާނަމާދުވެސް ކޮށްލައިގެން މިސްކިތުން ނުކުމެގެން އޭނާ ދެން ދިޔައީ ރައްޓެހިންތަކަކާ އެކު ކޮފީއަކަށެވެ. ފޯނަށް މާބޮޑަށް ސަމާލުކަން ނުދެވޭތީ އޭނާގެ އަތުގައި އޭރު އޮތީ ނަވީންގެ ފޯނުކަމެއް އަލޫކްއަކަށް ރޭކާނުލައެވެ. އެކުވެރިންވެސް ދައްކަމުން ދިޔައީ މާ ފޯރިގަދަ ވާހަކައެކެވެ. ދިވެހިރާއްޖޭގެ ފުޓްބޯޅަ ޓީމެއް ބޭރުގެ ގައުމަކާ އެކު ކުޅުނު އެކުވެރިކަމެއްގެ މެޗަކުން ބަލިވެގެން އެކަމުގެ ވާހަކައެވެ. ކޯޗުގެ ނިންމުންތައް ކަމުނުދާ ވާހަކައެކެވެ. އެފަދަ ވާހަކަތަކެއްގައި ތިއްބާ އަލޫކްގެ ފޯނު ރިންގުވިއެވެ. ރިންގް ޓޯން ބަދަލުވެފައިވާތީ ކުޑަކޮށް ހައިރާންވިއެވެ. އޭނާ މިއިން ދުވަހަކު ރިންގް ޓޯން ބަދަލެއް ނުކުރެއެވެ. ފޯނު ނަގާ ބަލާލިއިރު ގުޅަނީ ކޮންމެވެސް އިބާއެކެވެ. އަރާފައިވާ ފޮޓޯގައި ތިބީ ނަވީން އާއި ރީތި އަންހެން ކުއްޖެއްގެ އިތުރުން އަދި އެހެން އަންހެނެކެވެ. ނަވީން ނަގާފައިވާ ސެލްފީއެކެވެ. އެއީ ނަވީންގެ ފޯނުކަން ދެނެގަނެވުމާއެކު އޭނާ ނިތް ކުރީގައި ޖަހާލިއެވެ. ދެމީހުން ގެންގުޅެނީ އެއްކަލަހަ ފޯނެއްކަމުން ސްޓަޑީން ނުކުތްއިރު ނަވީންއަށް އަލޫކްގެ ފޯނު އޮޅުނީއެވެ. ތިން ފަހަރަކު އިބާ އޭ އެކިޔާ ކުއްޖަކު ގުޅިއެވެ. އޭނާ އެ ފޮޓޯއަށް ފުން ނަޒަރެއް ދިނެވެ.\n"މީ އަނެއްކާ ދޮންބެގެ ގާރލް ފްރެންޑް ތަ؟ ޔަގީން... އެހެންވީމަތާ އެހެން އަންހެން ކުއްޖަކާ ދިމާލަށް ބަލާވެސް ނުލާނީ...އެކަމަކު މި އަންހެން މީހާ އަކީ ކާކު؟" އެކި ހިޔާލުތައް އަލޫކްގެ ސިކުނޑިއަށް ވެރިވަމުން ދިޔައެވެ. އެ އަންހެން މީހާއަށް ބެލެނީ ކޮންމެވެސް މީހަކާ ވައްތަރުގޮތެއް ހުރީތީއެވެ. އެކަމަކު ކާކުހެއްޔެވެ؟ ވިސްނިވަރަކަށް މޫނުމަތިން ކޮންމެވެސް ވަރަކަށް ނަވީންއާއި ވައްތަރު ގޮތެއް ހުރިހެން ވެސް ހީވިއެވެ. މޮޔަ ހިޔާލެކޭ ހިތާ އޭނާ ދެފަރާތަށް ބޯ ހޫރާލީ އެ ވާނީ އެ އަންހެން ކުއްޖާގެ މަންމައަށޭ ހިތާއެވެ. ފޯނު ކެނޑުމުން އަލޫކް ނަވީންއަށް ގުޅަން މަސައްކަތް ކުރިއެވެ. ގުޅޭ ގޮތެއް ނުވިއެވެ. ދެފަހަރަކު ގުޅާފައި އޭނާ މަޑުޖައްސާލިއެވެ. އަނެއްކާވެސް އެ އިބާއެއް ގުޅަން ފެށިއެވެ. ހަތްފަހަރަށް ވުރެ ގިނަ ފަހަރު އިބާ ގުޅިއެވެ. ގުޅާވަރުން އެންމެ ފަހުން ބޮލަށް އުނދަގޫވެގެން އަލޫކް ތަންކޮޅެއް ދުރަށް ޖެހިލާ ފޯނު ނެގިއެވެ.\n"ނަވީން... ނަވީން.. ޕްލީޒް... އަހަރެން... އަހަރެން ސަލާމަތް ކުރޭ... އޭނަ އަހަރެން މަރާލަފާނެ.. ނަވީން..." ކަންފަތުގައި ފުރަތަމަވެސް ޖެހުނީ އަންހެން ކުއްޖެއްގެ ރުއިމުގެ އަޑެވެ. އެ އަޑު އިވުމާއެކު އަލޫކްއަށް ދެ ބުމަ ކުޑަކޮށް ގާތް ކޮށްލެވުނެވެ.\n"ހޭ...ކިހިނެތްވީ؟..." އަލޫކް މަޑުމަޑުން އަހާލިއެވެ.\n"ނަވީން... ޕްލީޒް... އަވަހަށް އާދެބަލަ... ޕްލީޒް... ނަވީން... އޭނަ އަހަރެން.... ނަވީން..." ގިސްލެވޭ ވަރުން އެ ކުއްޖާއަށް އެއްވެސް ވަރަކަށް ވާހަކަ ދެކެވޭ ގޮތެއް ނުވިއެވެ.\n"އާދެބަލަ!... ޕްލީޒް... އަވަސް.... ނަވީން...." ފަހަރަކަށް ވުރެ ފަހަރެއް އެ ކުއްޖާގެ އަޑު ބާރުވަމުން ދިޔައެވެ. އަލޫކްއަށް ބުނާނެ އެއްޗެއް ނޭނގުނެވެ. އޭނާއަށް އަހާލެވުނު ހާވެސް އެއްޗަކީ ތިހުރީ ކޮންތާކުތޯއެވެ.\n"ގޭގަ... އަވަސް ނަވީން...." އެ ކުއްޖާގެ އަޑު އިވުމާއެކު އަލޫކް ވާހަކަ ދެއްކިއެވެ.\n"ކޮންތާކު... ކޮންތާކު ހުރި ގެއެއް...." އަލޫކް ސުވާލުކުރުމާއެކު އެ ކުއްޖާ ގެ ގިސްލުން އިތުރުވިހެން ހީވިއެވެ.\n"ނަވީން... ސަކަރާތް ނުޖަހަބަލަ... އަހަރެން އުޅޭތަން އެންމެ ރަނގަޅަށް އެނގޭނީ ނަވީންއަށް.... ނަވީން... އަވަހަށް އާދެބަލަ..."\n"ކޮންތާކަށް؟" އަލޫކް ވެސް ހާސްވެއްޖެއެވެ. އޭނާ ރައްޓެހިންނަށް އަތުން އިޝާރާތް ކޮށްފައި ދާންޖެހިއްޖެކަމުގައި ބުނެލިއެވެ. އަދި އަވަސް އަވަހަށް މަގުމައްޗަށް ނުކުތެވެ. ރޮމުން ރޮމުން އެކޮޅުން އެ ހުރިތަންވެސް ބުންޏެވެ. އަވަހަށް އަންނަން ބުނިތަނާ ފޯނު ކެނޑިއްޖެއެވެ. އަލޫކް އޭނާގެ ކާރާ ދިމާލަށް ދިޔައީ ދުވެލާފައެވެ. ކާރަށް އަރަން އުޅެފައިވެސް އެބުނާ ގެއެއް ނޭންގޭތީ ދާން ލަސްވާނެތީ މަގުމަތިން ޓެކްސީއެއް ހޯދާ އޭނާ އެއަށް އެރިއެވެ. އެއަށްފަހު އޭނާ އެ އަންހެން ކުއްޖާ އެބުނާ ތަނަކަށް ދިޔުމަށް ޑްރައިވަރަށް އެންގިއެވެ. އެ ފޯނުން އޭނާގެ ނަންބަރަށް އަލޫކް ގުޅަން މަސައްކަތް ކުރިއެވެ. ދޮންބެގެ ފޯނުގެ ކޯޑު ކުރިން ދުވަހު ޖަހަނިކޮށް ފެނުނު ކަމީވެސް ނަސީބެކެވެ.\n"ދޮންބެ ފޯނު ނަގާބަލަ... ދޮންބޭ...." އަލޫކްއަށް ކިޔާލެވުނެވެ. އޭނާ އެގެއާ ހިސާބަށް ދެވެންދެންވެސް އިނީ ގުޅާލަ ގުޅާލައެވެ. ޑްރައިވަރަށް ލާރި ދީފައި އޭނާ ފޭބިއެވެ. އެޕާރޓްމެންޓުގެ މައްޗަށް ބަލާލުމާއެކު އެތަނުން އެ އަންހެން ކުއްޖާ އުޅޭ ބައި ހޯދާނީ ކިހިނެތްބާއޭ އަލޫކްގެ ހިތަށް އެރިއެވެ. އޭނާ އަވަސް އަވަހަށް ފޯނުން އެ ނަންބަރަށް ގުޅިއެވެ. ނަސީބަކުން ފޯނުވެސް ނަގައިފިއެވެ.\nފޯނު ކަންފަތުގައި ޖައްސާލުމާއެކު އިބާ އުޅޭ ފްލޯއަކާ ބެހޭގޮތުން ސުވާލުކޮށްލިއެވެ.\n"ނަވީން... ކީއްވެ... ތި ސުވާލު... އަވަސް... " އެ އަޑު އާދަޔާ ހިލާފަށް މަޑުކަން އަލޫކްއަށް ފާހަގަ ކުރެވުނެވެ.\n"އަވަސް... އަހަރެންގާތު ތި އުޅޭ ފްލޯ ބުނެބަލަ... މިވަގުތު ދޮންބެ...." ފޯނު ކެނޑުމާއެކު އަލޫކް އެ ނަންބަރަކަށް ގުޅަން މަސައްކަތް ކުރިއެވެ. އެހެންނަމަވެސް މިހާރު ފޯނު އޮތޯ ނިއްވާލާފައެވެ.\nއޭނާ އަނެއްކާވެސް އޭނާގެ ނަންބަރަށް ގުޅަން މަސައްކަތް ކުރިއެވެ.\nނަވީންއަށް ހޭލެވުމާއެކު އޭނާ ފުރަތަމަވެސް ހޯދާލީ ފޯނެވެ. ފޯނު ނެގިއިރުވެސް ފޯނަށް ކެނޑި ނޭޅި ގުޅަމުން ދިޔައެވެ. އޭނާ ފޯނަށް ރަނގަޅަށް ބަލާލިއެވެ. އަރާފައި އިނީ ދޮންބެ އެހެންނެވެ. އެއީ އަލޫކްގެ ފޯނެވެ. އަވަސް އަވަހަށް ފޯނު ނެގުމާއެކު އޭނާ ހަލޯ އޭ ކިޔާލިއެވެ.\n"ދޮންބޭ... ދޮރުގެ ކޯޑް ކިޔާދީބަލަ ވަރަށް އަވަހަށް" ހާސްވެފައި ހުރިވަރުން އަލޫކްއަށް އަހާލެވުނީ ފުރަތަމަވެސް އެހެންނެވެ.\n"ކޮން ދޮރެއް...؟" ނަވީން ސުވާލުކޮށްލިއެވެ. އަލޫކް އޭނާ ހުރިތަނާ، ވީގޮތް ކިޔައިދިނުމާއެކު ނަވީން ހާސްވިއެވެ. ރަޖާގަނޑު އެއްފަރާތް ކޮށްލާފައި އޭނާ އެނދުން ތެދުވިއެވެ. ދެ ފިކުރެއްގައި ހުރެގައި އޭނާ އަލޫކްއަށް ކޯޑްކިޔައިދިނެވެ.\n"އަލޫކް... ގޭތެރޭގެ ހާލަތު ބަލާފަ އަހަންނަށް އަންގައްޗޭ...އަހަރެންގާތު ނާހާ އެއްވެސް ކަމެއް ނުކުރާތި!" ފޯނު ބޭއްވުމުގެ ކުރިން ނަވީން ބުނެލިއެވެ. އެއްޗެކޭ ނުބުނެ އަލޫކް ފޯނު ކަނޑާލިއެވެ. ދޮރުގެ ކޯޑް ޖަހާލާފައި ދޮރު ހުޅުވާލާފައި އޭނާ އެތެރެއަށް ވަނެވެ. އެއާއެކު ފެނުނު މަންޒަރުން އޭނާގެ ހަރަކާތްތައް މަޑުޖެހިލިއެވެ.\nސޯފާތަކުގެ ކައިރިއަށް ވެއްޓިފައި އޮތް އަންހެން ކުއްޖާގެ ނިތްކުރިމަތި ފަޅައިގެން ގޮސްފައި ވެއެވެ. ތުންފަތް ކައިރީގައި ކޮންމެވެސް ވަރަކަށް ލޭ ހޭކިފައި ހުރިއިރު އިސްތަށިގަނޑު އޮތީ އެކީ ހޭވިފައެވެ. ފަޔާއި އަތުގައިވެސް ތަޅާ އަނިޔާ ކޮށްފައިވާ ފަދަ ނިޝާން ތަކެވެ. އެ އަންހެން ކުއްޖާއާ ދިމާލަށް ދެ ފިޔަވަޅު އަޅައިލިތަނާ ފާރާ ފިތިގެން ކަހަލަ ގޮތަކަށް ކަކުލުގައި ދެ އަތް އަޅުވާލައިގެން އިން އަންހެން މީހާވެސް އޭނާގެ ލޮލުގައި އަޅައިގަތެވެ. ހަދާނެ ގޮތް ނޭނގުނު އަލޫކް އަވަސް އަވަހަށް ގޮސް ކައިރިވީ އެ އަންހެން ކުއްޖާގެ ގާތަށެވެ. ހާލަތުގެ ގޮތުން ކަންތައްތައް އެންމެ ފުރިހަމައަށް ވިސްނައިގަންނާކަށް އަލޫކްއަކަށް ނޭނގުނެވެ.\n"ހޮސްޕިޓަލް...." ވައިއަޑުން އެ ބަސްތައް އަލޫކްގެ ދުލުން ބޭރުވިއެވެ. އެކަމަކު އޭގެ ކުރިން އޭނާ އެ އަންހެން ކުއްޖާ ނަގާ ސޯފާގައި ބޭއްވިއެވެ. އެއަށްފަހު އޭނާ އެ އަންހެން ކުއްޖާ ނޭވާ ލާތޯ ބެލިއެވެ. ނޭވާ ލާކަން ޔަގީންވުމުން ވިންދު ބަލާލާފައި އޭނާ ދެން މިސްރާބުޖެހީ އަނެއް އަންހެން މީހާއާ ދިމާލަށެވެ. އޭނާ ހަމަ ހުއްޓުމާއެކު އެ އަންހެން މީހާގެ ނޭވާ އަވަސްވެގެން ދިޔައެވެ. ހަމައެއާއެކު އެ މީހާގެ ނަޒަރު އޭނާ އަރައިގެން ހުރި ބޫޓަށް ހުއްޓުނުކަންވެސް އަލޫކް ދެނެގަތެވެ. އެއާއެކު ހަނދާންވިއެވެ. ގޭތެރެއަށް ވަންނަމުން އޭނާ ބޫޓު ބާލަން ހަނދާން ނެތުނީއެވެ. މަޑުމަޑުން އެމީހާއާއި ދިމާލަށް އަތްދިއްކޮށްލިނަމަވެސް އެމީހާ ތެޅިގަތް ގޮތުން އަލޫކް ފަހަތަށް ޖެހިލިއެވެ. އެ މޫނުމަތީގައި ވި ބިރުވެރިކަމުގެ ސަބަބުން އޭނާ ކަންބޮޑުވިއެވެ. ދެން ބަލާލެވުނީ ސޯފާގައި އޮތް އަންހެން ކުއްޖާއަށެވެ. އެ ކުއްޖާގެ ނަމަކީ އިބާ ހެއްޔެވެ؟ އިބާގެ ގާތަށް ހުއްޓިފައި ދެފަހަރަކު ކޮލުގައި ޖަހާލަމުން އަލޫކް ގޮވާލިއެވެ. އެވަގުތު ނަވީން ގުޅުމުން އޭނާ ހާލަތު ކިޔައިދިނެވެ.\n"ގުޑް.... އަލޫކްއަށް ތި ސިޗުއޭޝަން ހޭންޑެލް ކުރެވޭނެ... އިތުރު މީހަކަށް ނުގުޅާތި... ހޮސްޕިޓަލަށްވެސް ނުގެންދާތި... އަހަރެން މިދަނީ..." ނަވީން ފޯނު ކަނޑާލިއެވެ.\n"އޭތް...އޭތް" އަލޫކް އަނެއްކާވެސް އިބާއަށް ގޮވާލިއެވެ.\nމަޑުމަޑުން އެސްފިޔަތައް ތަޅުވާލިތަން ފެނި އޭނާ ހަމަޖެހުމުގެ ނޭވާއެއް ލިޔެވެ. އެއަށްފަހު އަނެއްކާވެސް ފާރު ކައިރީގައި އިން އަންހެން މީހާއަށް ނަޒަރު ހުއްޓާލިއެވެ. އެމީހާ އިން ހާލު ފެނި ހަމްދަރުދީވި އަލޫކް އަނެއްކާވެސް އިބާއަށް ނަޒަރު ހުއްޓާލިއެވެ. ކޮންމެއަކަސް ފުރަތަމަ އެހީތެރިވާނީ ކާކަށްކަމެއް އަލޫކްއަކަށް ނޭނގުނެވެ. އަވަހަށް ދޮންބެ އަންނާނެނަމައެވެ. މިއީ ކޮންބައެއްހެއްޔެވެ؟ ދޮންބެއާ މި މީހުންނާ އޮތީ ކޮން ގުޅުމެއް ހެއްޔެވެ؟ ހަމައެއާއެކު ދޮންބެ އައުމުގެ ކުރިން ގޭން ބޭރަށް އެކަކު ނުނެރެންވެސް އެބުނީ ކީއްވެހެއްޔެވެ؟ މިކަމުގެ އަޑީގައި ފޮރުވިފައިވާ ބޮޑު ސިއްރަކީ ކޮބައިހެއްޔެވެ؟\nކައްކާބަޔަށް ގޮސް ތައްޓަކަށް ފެން އަޅައިގެން ގެނެސް އިބާގެ މޫނަށް ދެފަހަރަކު އަލޫކް ފެންފޮދެއް ޖަހާލިއެވެ. އެއާއެކު އަނެއްކާވެސް އެސްފިޔަތައް ތަޅުވާލާފައި އިބާ ދެލޯ މަޑުމަޑުން ހުޅުވާލިއެވެ.\n"ނަވީން..." ނަވީންއަށް ގޮވާލުމާއެކު އިބާ ފުންމައިގެން ތެދުވިއެވެ. އިބާ ތެދުވި ގޮތުން އަލޫކްއަށްވެސް ފަހަތަށް ޖެހިލެވުނެވެ.\n"ނޫން..." އިބާއަށް ބުނެވުނެވެ. އެއާއެކު އޭނާއަށް ވަށައިގެން ހޯދާލެވުނެވެ.


Yameen Rasheed ge maru ge mahsala gai sirru heki bas naganee\nރަހުމްކުޑަ ގޮތަކަށް މަރާލާފައިވާ ބްލޮގަރު ޔާމީން ރަޝީދުގެ މަރުގެ މައްސަލާގައި ސިއްރުން ހެކި ބަސް ނެގުމަށް ކުރިމިނަލް ކޯޓުން މިއަދު ނިންމައިފި އެވެ.\nކުރިމިނަލް ކޯޓުން އެގޮތަށް ނިންމީ ޝަރީއަތް ފެށުމުގެ ކުރިން ހުށަހަޅާ ހުށަހެޅުމެއްގެ ގޮތުގައި ދައުލަތުން، ޔާމީން ރަޝީދު މަރާލިކަން ސާބިތުކުރަން ހުށަހަޅާފައިވާ ހެކިންގެ ހެކި ބަސް ސިއްރުން ނަގައިދިނުމަށް އެދިފައިވާތީ އެވެ.\nދައުލަތުން ހެކިން ސިއްރު ކުރުމަށް އެދުނުއިރު މައްސަލާގައި ދައުވާ ލިބޭ ހަ މީހުންގެ ވަކީލުން ވަނީ އެކަމާ އިއުތިރާޒްކޮށްފަ އެވެ. އެ ވަކީލުން ފާހަގަކުރި ގޮތުގައި ސިއްރުން ހެކި ބަސް ނެގުމަކީ ޖިނާއީ އިޖުރާއަތުގެ ގާނޫނާ ހިލާފު ކަމެކެވެ.\nއެހެން ވިދާޅުވަނީ ހެކި ބަސް ނަގަން ވާނީ ހެއްކާ ބެހޭ ގާނޫނުގައިވާ އުސޫލާ އެއްގޮތަށް ކަމަށް ޖިނާއީ އިޖުރާއަތުގެ ގާނޫނުގައި ބުނެފައިވާތީ އެވެ. ސިއްރު ހެކީގެ ވާހަކައެއް ޒަމާންވީ ހެއްކާ ބެހޭ ގާނޫނުގައި ބަޔާންކޮށްފައެއް ނުވެ އެވެ.\nޖިނާއީ އިޖުރާއަތުގެ ގާނޫނަށް އަމަލު ކުރަން ފެށި ފަހުން ވެސް ކުރިިމިނަލް ކޯޓުން ގިނަ ޝަރީއަތްތަކެއްގައި ސިއްރުން ހެކި ބަސް ނަގާފައިވެ އެވެ. ހައިކޯޓުން ވެސް ބުނެފައިވާ ގޮތުގައި ސިއްރު ހެކި ބަސް ނެގުމަކީ ބޮޑެތި ޖިނާއީ މައްސަލަތަކުގައި ޖާއިޒު ކަމެކެވެ.\nވަކީލުން ވިދާޅުވީ އިސްލާމް ދީނުގައި ހައްދު ކަނޑައަޅާފައިވާ ކުށްތަކުގެ ޝަރީއަތް ހިނގަންޖެހޭނީ އެއްވެސް ޝައްކެއް ނުއުފެދޭ ގޮތަށް ކަމަށެވެ. ސިއްރުން ހެކި ބަސް ނެގުމަކީ ހެކިވެރިންގެ ހިތުގައި ދައުވާ ލިބޭ މީހުންނާމެދު އަދާވަތްތެރިކަމެއް ނޫނީ ދެކޮޅުވެރިކަމެއް އޮތް ބައެއްކަން ޔަގީން ނުކުރެވޭނެ ކަމެއް ކަމަށެވެ.\nސިއްރުން ހެކި ބަސް ނެގުން ދިފާއު ކުރައްވަމުން ދައުލަތުގެ ވަކީލް ވިދާޅުވީ ޖިނާއީ އިޖުރާއަތުގެ ގާނޫނަށް ބެލުމުން ވެސް ސިއްރުން ހެކި ބަސް ނެގުމަކީ އޮތް ކަމެއްކަން ސާފުވާ ކަމަށެވެ. އެގޮތުން ބަޔާންތައް ހުށަހަޅާއިރު ހަމައެކަނި ކޯޓަށް ލިބޭ ގޮތަށް ހުށަހެޅޭ ގޮތަށް އޮތުމަކީ ސިއްރުން ހެކި ބަސް ނެގޭނެކަން ބަޔާންކޮށްދޭ ކަމެއް ކަމަށެވެ.\nއެމީހުންގެ ކުށް ސާބިތުކުރުމަށް ދައުލަތުން ހުށަހެޅި ހެކިވެރިންގެ ހެކި ބަސް ސިއްރުން ނަގަން ދެން އޮންނަ އަޑުއެހުމެއްގައި ފަށާނެ ކަމަށް މިއަދުގެ އަޑުއެހުން ނިންމާލައްވަމުން ގާޒީ ވަނީ ވިދާޅުވެފަ އެވެ.


Alidhooge kuyyai joorimanaa ah 29 million dollaru dhakkan Jabiruge Yacht tours ah hukumkohfi\nކުރީގެ ރައީސް މުހައްމަދު ނަޝީދުގެ ޕޮލިޓިކަލް އެޑްވައިޒަރު އަދި މަޝްހޫރު ވިޔަފާރިވެރިޔާ އަބްދުﷲ ޖާބިރުގެ ހއ. އަލިދޫ ރިސޯޓްގެ ކުއްޔާއި ޖުރިމަނާއަށް 29 މިލިއަން ޑޮލަރަށް ވުރެ ގިނަ ފައިސާ ދައުލަތަށް ދައްކަން ޖެހޭ ކަމަށާއި އެ ފައިސާ އެއް އަހަރު ތެރޭގައި ދައްކަން ސިވިލް ކޯޓުން މިއަދު ހުކުމް ކޮށްފި އެވެ.\nސިވިލް ކޯޓްގެ ފަނޑިޔާރު އަބްދުﷲ އަލީ ކުރައްވާފައިވާ ހުކުމުގައި ބުނަނީ ޔޮޓް ޓްއާސް އާއި ޓޫރިޒަމް މިނިސްޓްރީއާ ދެމެދު މޭ 5، 2005 ގައި ހއ. އަލިދޫގައި ރިސޯޓެއް ތަރައްގީ ކުރަން ކުރި ލީސް އެގްރިމެންޓްގެ ދަށުން އަލިދޫގެ ކުލީގެ ގޮތުގައިު ދައުލަތަށް 5،604،166.70 އެމެރިކާ ޑޮލަރު (ފަސްމިލިއަން ހަތްލައްކަ ހަތަރުހާސް އެއް ސަތަކޭ ފަސްދޮޅަސް ހައެއް ޕޮއިންޓް ހަތެއް ސުމެއް ޑޮލަރު) އާއި އެ ފައިދާ ދައްކަން ޖެހޭ މުއްދަތަށް ނުދެއްކުމުން ޖޫރިމަނާ ގޮތުގައި އޭޕްރީލް 10 2017 އިގެ ނިޔަލަށް ދައްކަން ޖެހޭ 23،403،502.30 އެމެރިކާ ޑޮލަރު ޔޮޓް ޓްއާސް އިން މީރާއަށް ނުއްދަކާ އޮތްކަން ހުށަހެޅި ލިޔެ ކިޔުންތަކުން ޝަރީއަތަށް ސާބިތުވާ ކަމަށެވެ.\nއިނގިރޭސި ހިމާޔަތް ހޯއްދަވައިގެން އުޅުއްވާ ޖާބިރުގެ ކުންފުނީގެ މައްޗަށް ކުރި އެ ހުކުމުގައި ބުނަނީ އަލީދޫގެ ކުއްޔާއި ޖޫރިމަނާގެ ގޮތުގައި އޭޕްރީލް 10، 2017 އާ ހަމައަށް ދައްކަން ޖެހޭ 29،007،669.00 އެމެރިކާ ޑޮލަރު (އޮނަތިރީސް މިލިއަން ހަތްހާސް ހަސަތޭކަ ފަސްދޮޅަށް ނުވައެއް ޑޮލަރު) އާއި ފައިސާ ދައްކާ ނިންމުމާ ހަމައަށް އަރަމުންދާ ޖޫރިމަނާ އާއިއަކީ ޔޮޓް ޓްއާސް އިން ދައްކަން ޖެހޭ ފައިސާ ކަމަށް ކަނޑައަޅާ ކަމަށެވެ.\nއަދި ބުނެފައި ވަނީ އެ ފައިސާ މީރާއަށް ލިބި ދިނުމުގެ ގޮތުން މިއަދުން ފެށިގެން އެއް އަހަރު ދުވަހުގެ ތެރޭގައި މީރާއަށް ދައްކާ ނިންމަން ޖެހޭނެ ކަމަށެވެ.\nމީރާ އަބްދުﷲ ޖާބިރު ސިވިލް ކޯޓް\n"އަތަމާޕްލާޒާ ވިއްކާލަން ހައްގެއް ނޯންނާނެ"


ހައްދުންމަތީ މުންޑޫ މެޖިސްޓްރޭޓް ކޯޓު\nއަމިއްލަ ތަކެތީގައި ކޯޓްގެ ދިދަ ދަނޑި ހަރުކޮށްދިނުން\nއަމިއްލަތަކެތީގައި މިކޯޓްގައި 02 ދިދަ ދަނޑި ޖަހައިދޭނެ ފަރާތެއް ހޯދަން ބޭނުންވެއެވެ.\nވީމާ، މިކަމަށް ޝައުޤުވެރިވާ ފަރާތްތަކުން 16 ޖުލައި 2018 ވާ ހޯމަދުވަހުގެ 10:00 އަށް މިކޯޓަށް (ހައްދުންމަތީ މުންޑޫ މެޖިސްޓްރޭޓް ކޯޓަށް) ވަޑައިގެން މަޢުލޫމާތު ސާފުކުރެއްވުމަށްފަހު 19 ޖުލައި 2018 ވާ ބުރާސްފަތި ދުވަހުގެ 14:30އަށް މިކޯޓަށް އަންދާސީހިސާބު ހުށަހެޅުއްވުން އެދެމެވެ.\nމިކޯޓްގެ މެއިލް [email protected] އަށް ފޮނުވޭ އަންދާސީހިސާބުތައްވެސް ބަލައިގަނެވޭނެއެވެ. މަޢުލޫމާތު ސާފުކުރެއްވުމަށް ވަޑައިނުގަންނަވާ ފަރާތްތަކުގެ އަންދާސީހިސާބާއި މައުލޫމާތު ފުރިހަމަނުވާ އަންދާސީ ހިސާބު ބާޠިލްކުރެވޭނެ ވާހަކަ ދެންނެވީމެވެ.\nއިތުރު މައުލޫމާތު ސާފްކުރެއްވުމަށް ރަސްމީގަޑީގައި މިކޯޓްގެ ނަންބަރު 6800094 އަށް ގުޅުއްވާ މައުލޫމާތު ސާފްކުރެއްވުންއެދެމެވެ. މަޢުލޫމާތު ސާފްކުރެއްވުމަށް ވަޑައިގަންނަވާއިރު އައިޑީކާޑް ގެންނަވަންވާނެއެވެ.\n24 J 1439\nޕަބްލިޝްކުރި ތާރީޚު: 11 ޖުލައި 2018\nސުންގަޑި: 19 ޖުލައި 2018 1430


Duha Namaadhuge Maaikan | #Dhiislam\nޟުހާ ނަމާދުގެ މާތްކަން\n11 months ago |0comment| March 19, 2017 |\nޟުޙާ ނަމާދަކީ ގަދަވެގެންވާ ސުންނަތެކެވެ. ރަސޫލުﷲ-ޞައްލަﷲ ޢަލައިހި ވަސައްލަމަ ކުރެއްވިކަމަށް ޘާބިތުވާ ނަމާދެކެވެ. ޢާއިޝާ-ރަޟިޔަﷲ ޢަންހާ- ގެ ކިބައިން ރިވާ ވެގެންވެއެވެ. (كَانَ رَسُولُ اللَّهِ صَلَّى اللَّهُ عَلَيْهِ وَسَلَّمَ يُصَلِّي الضُّحَى أَرْبَعًا ، وَيَزِيدُ مَا شَاءَ اللَّهُ) މާނައަކީ: ” ރަސޫލުﷲ -ޞައްލަﷲ ޢަލައިހި ވަސައްލަމަ- ޟުޙާ ނަމާދުގެ ހަތަރު ރަކްޢަތް ކުރައްވައެވެ. އަދި ބައެއްފަހަރު އިތުރުވެސް ކުރައްވައެވެ”.\nޟުޙާ ނަމާދުގެ މާތް ކަމާއި ބެހޭގޮތުން ވަރަށްބައިވަރު ޙަދީޘް ތައް އައިސްފައިވެއެވެ. އޭގެ ތެރޭގައި:\n1.ރަސޫލުﷲ-ޞައްލަﷲ ޢަލައިހި ވަސައްލަމަ-ޙަދީޘް ކުރެއްވިއެވެ. (يُصْبِحُ عَلَى كُلِّ سُلَامَى مِنْ أَحَدِكُمْ صَدَقَةٌ ، فَكُلُّ تَسْبِيحَةٍ صَدَقَةٌ ، وَكُلُّ تَحْمِيدَةٍ صَدَقَةٌ ، وَكُلُّ تَهْلِيلَةٍ صَدَقَةٌ ، وَكُلُّ تَكْبِيرَةٍ صَدَقَةٌ وَأَمْرٌ بِالْمَعْرُوفِ صَدَقَةٌ ، وَنَهْيٌ عَنْ الْمُنْكَرِ صَدَقَةٌ ، وَيُجْزِئُ مِنْ ذَلِكَ رَكْعَتَانِ يَرْكَعُهُمَا مِنْ الضُّحَى) މާނައަކީ: “އިންސާނާގެ ކޮންމެ ހުޅަކަށް ކޮންމެ ދުވަހަކުވެސް ޞަދަގާތެއްވެއެވެ. (ބުނެވޭ ގޮތުގައި އިންސާނާގެ 360 ހުޅު ހުރެއެވެ. އެއިން ކޮންމެ ހުޅަކަށް ޞަދަގާތެއްވެއެވެ، އެހެންކަމުން، ކޮންމެ އިންސާނެއްގެ މައްޗަށް ދުވާލަކަށް 360 ޞަދަގާތް ވާޖިބުވެފައި އޮވެއެވެ)، ކޮންމެ ތަސްބީޙަ (ސުބްޙާނަﷲ ކިޔުން) އަކީ ޞަދަގާތެކެވެ. ކޮންމެ ތަޙްމީދަކީ (އަލްޙަމްދު للهކިޔުން) އެއީ ޞަދަގާތެކެވެ. ކޮންމެ ތަހްލިލަކީ (لاإله إلاالله ކިޔުން) ޞަދަގާތެކެވެ. ކޮންމެ ތަކްބީރަކީ (الله أكبرކިޔުން) އަކީ ޞަދަގާތެކެވެ. ހެޔޮކަންތަކަށް އަމުރު ކުރުމަކީ ޞަދަގާތެކެވެ. ނުބައިކަންތައް ނަހީ ކުރުމަކީ ޞަދަގާތެކެވެ. ޟުޙާ ނަމާދުގެ ދެރަކްޢަތް ކުރުމުން މިހުރިހާ ކަމެއް ފުދިގެން ދެއެވެ”.\nއިމާމް ނަވަވީ- ރަޙިމަހު ﷲ ވިދާޅުވިއެވެ. ”މިއިން ދޭހަކޮށްދެނީ ޟުޙާ ނަމާދުގެ މާތްކަމާއި އެއަށް ދެވިފައިވާ މަތިވެރި ދަރަޖަ އެވެ. އަދި ދެ ރަކްޢަތް ކުރުމުން ފުދޭކަމެވެ.”\n2.އަބޫހުރައިރާ- ރަޟިޔަﷲ ޢަންހު- ގެ ކިބައިން ރިވާ ވެގެންވެއެވެ. (أَوْصَانِي خَلِيلِي بِثَلَاثٍ لا أَدَعُهُنَّ حَتَّى أَمُوتَ : صَوْمِ ثَلاثَةِ أَيَّامٍ مِنْ كُلِّ شَهْرٍ ، وَصَلاةِ الضُّحَى ، وَنَوْمٍ عَلَى وِتْرٍ) މާނައަކީ: “ތިމަންކަލޭގެ ފާނުގެ ޚަލީލު (ގާތް ރަޙްމަތްތެރިޔާ) ތިމަންކަލޭގެފާނު އަވަހާރަވުމަށް ދާންދެން ތިންކަމެއް ދޫނުކޮށް ހިފެހެއްޓުމަށް ވަޞިއްޔަތް ކުރެއްވިއެވެ. ކޮންމެ މަހަކު ތިން ދުވަހު ރޯދަހިފުމަށާއި، ޟުޙާ ނަމާދު ކުރުމަށާއި، ވިތުރިމަތީގައި ނިދުމަށެވެ”.\nއަބުއްދަރްދާ- ރަޟިޔަﷲ ޢަންހު- ވިދާޅުވިއެވެ. (أَوْصَانِي حَبِيبِي صَلَّى اللَّهُ عَلَيْهِ وَسَلَّمَ بِثَلَاثٍ لَنْ أَدَعَهُنَّ مَا عِشْتُ : بِصِيَامِ ثَلَاثَةِ أَيَّامٍ مِنْ كُلِّ شَهْرٍ ، وَصَلَاةِ الضُّحَى ، وَبِأَنْ لَا أَنَامَ حَتَّى أُوتِرَ) މާނައަކީ: “ތިމަންކަލޭގެފާނުގެ ޙަބީބު (ލޯބިވާމީހާ)، ދުނިޔޭގައި ހުރިހާ ހިނދަކު ތިންކަމެއް ދޫނުކުރުމަށް ވަޞިއްޔަތް ކުރެއްވިއެވެ. ކޮންމެ މަހަކު ތިން ދުވަހު ރޯދަހިފުމަށާއި، ޟުޙާ ނަމާދު ކުރުމަށާއި، ވިތުރިކޮށްފައި ނޫނީ ނުނިދުމަށެވެ”.\nއަލްގުރްޠުބީ- ރަޙިމަހުﷲ- ވިދާޅުވިއެވެ. “އަބޫހުރައިރާ އަށާއި އަބުއްދަރްދާ އަށް ކީރިތި ރަސޫލާ-ޞައްލަﷲ ޢަލައިހި ވަސައްލަމަ- ކުރައްވާފައިވާ ވަޞިއްޔަތްޕުޅުން ދޭހަވަނީ ޟުޙާ ނަމާދުގެ މާތް ކަމެވެ. އަދި އެއިން ލިބޭނެ ޘަވާބާއި ދަރުމައިގެ ބޮޑުކަމުގެ ވާހަކައެވެ. އެހެންކަމުން ކީރިތި ރަސޫލާ-ޞައްލަﷲ ޢަލައިހި ވަސައްލަމަ- ސުވަރުގެ ވަޑައިގަތުމަށް ދާންދެން ޟުޙާ ނަމާދު ދުލެއް ނުކުރައްވައެވެ”.\n3.އަބޫހުރައިރާ-ރަޟިޔަ ﷲ ޢަންހު- ގެ ކިބައިން ރިވާވެގެންވެއެވެ. ކީރިތި ރަސޫލާ-ޞައްލަﷲ ޢަލައިހި ވަސައްލަމަ- ޙަދީޡް ކުރެއްވިއެވެ. (لَا يُحَافِظُ عَلَى صَلَاةِ الضُّحَى إِلَّا أَوَّابٌ، وَهِيَ صَلَاةُ الْأَوَّابِيْنَ) މާނައަކީ: “އައްވާބަކު (ގިނަގިނައިން ތައުބާވާމީހާ) މެނުވީ ޟުޙާ ނަމާދަށް ރައްކާތެރި ނުވާނެއެވެ. އެއީ ގިނަގިނައިން ތައުބާވާމީހުން ގެ ނަމާދެވެ”.\nއަނަސް ބިން މާލިކް- ރަޙިމަހު ﷲ- ގެ ކިބައިން ރިވާވެގެންވެއެވެ. ކީރިތި ރަސޫލާ- ޞައްލަﷲ ޢަލައިހި ވަސައްލަމަ- ޙަދީޘް ކުރެއްވިއެވެ. (مَنْ صَلَّى الْغَدَاةَ فِي جَمَاعَةٍ ، ثُمَّ قَعَدَ يَذْكُرُ اللَّهَ حَتَّى تَطْلُعَ الشَّمْسُ ، ثُمَّ صَلَّى رَكْعَتَيْنِ ، كَانَتْ لَهُ كَأَجْرِ حَجَّةٍ ، وَعُمْرَةٍ ، تَامَّةٍ ، تَامَّةٍ ، تَامَّةٍ) މާނައަކީ: “ޖަމާޢަތުގައި ފަތިސްނަމާދުކޮށް އަވަދިވެގެން، އިރުއަރަންދެން ﷲ ޛިކުރު ކުރުންމަތީ ދެމިހުރެ، ދެރަކްޢަތް ނަމާދެއްކޮށްފިމީހާ އަށް ޙައްޖަކާއި ޢުމްރާ އެއް ކުރުމުގެ ޘަވާބު ލިބޭނެއެވެ. ފުރިހަމަ އަށެވެ. ފުރިހަމަ އަށެވެ. ފުރިހަމަ އަށެވެ”. ފަތިހު އިރު އެރުމަށްފަހުގައި ނަމާދު ކުރަންވާނީ އިރުއަރާތާ ގަތްގަޑަކަށް ފަނަރަވަރަކަށް ނުވަތަ ވިހިވަރަކަށް މިނިޓް ފަހުންނެވެ. އެހިސާބުން ފެށިގެން ޟުޙާ ނަމާދުގެ ވަގުތު ފެށުނީއެވެ. މިވަގުތު މެންދުރުވުމާއި ގާތަށް ދާންދެން ދެމިގެން ވެއެވެ. ބައެއް ޢިލްމުވެރިން ވިދާޅުވާ ގޮތުގައި މެންދުރު ވަގުތު ވަންދެން މިވަގުތު ދެމިގެންވެ އެވެ.


Ooredoo Color run 29 November gai Hulhmale ah\nއުރީދޫ ކަލަރ ރަން 29 ނޮވެމްބަރ ގައި ހުޅުމާލެއަށް\nކަލަރ ރަންގެ ރަޖިސްޓްރޭޝަނަށް މިހާރު ވަނީ ހުޅުވާލާފައި\nކ. މާލެ |3އޮކްޓޯބަރ 2019 | ބުރާސްފަތި 22:49 | 2,184\nއައްޑޫ ސިޓީގައި ބޭއްވި ކަލަރ ރަންގެ ތެރެއިން - އާފަތިސް އޮންލައިން\nގިނަ ބައެއްގެ މަގުބޫލުކަން ލިބިފައިވާ އުރީދޫ ކަލަރ ރަން، ނޮވެމްބަރު މަހުގެ 29 ވަނަ ހުކުރު ދުވަހު ހުޅުމާލޭގައި ބާއްވާނެ ކަމަށް އުރީދޫ މޯލްޑިވްސް އިން އިއުލާނު ކޮށްފިއެވެ.\nއަހަރުން އަހަރަށް ބައިވެރިން ގިނަވެ، ރެކޯޑް އަދަދަކަށް ދުވުންތެރިން ބައިވެރިވާ ދުވުމުގެ އިތުރުން، އެދުވަހުގެ ހެނދުނު ގުޑި މަހާސަމާއެއް، އަދި ރޭގަނޑު ގަޑީގައި މިއުޒިކް ޝޯ އެއްވެސް ބޭއްވިގެންދާނެއެވެ.\nއުރީދޫ ކަލަރ ރަންގެ ރަޖިސްޓްރޭޝަން މިހާރު ވަނީ ހުޅުވާލެވިފައެވެ. ބައިވެރިންގެ ތަޖުރިބާ އިތުރަށް ފަސޭހަކޮށްދިނުމުގެ ގޮތުން، މިއަހަރު ރަޖިސްޓްރޭޝަން ކުރިއަށްދަނީ އުރީދޫ މޫލީ މެދުވެރިކޮށް، މައި އުރީދޫ އެޕްގައެވެ. މިގޮތުން، ބައިވެރިންގެ ކިޓްތައް ރާއްޖޭގެ ކޮންމެ ހިސާބަކަށްވެސް ހިލޭ ޑެލިވަރ ކޮށްދޭނެއެވެ.\nފާއިތުވެދިޔަ ޖޫން މަހު އައްޑޫ ސިޓީގައި އުރީދޫ ކަލަރ ރަން އެއް ބާއްވިފައިވާއިރު، މިއީ މިއަހަރު ބޭއްވޭ ދެވަނަ އުރީދޫ ކަލަރ ރަން އެވެ.


ވިމެން އޮން ބޯޑުގެ އޭޖެންޓަކަށް ޒީނާ – Nilandhe\nޒީނާ އޭޖެންޓަކަށް ހަމަޖައްސާއި ވިމެން އޮން ބޯޑުން ނެރެފައިވާ ފޯސްޓަރު\nވިމެން އޮން ބޯޑުގެ ދުރުންދޭ ޓްރެއިނިންތައް ދިނުމަށް ފ.އަތޮޅަށް ކަނޑައަޅާފައިވާ އޭޖެންޓަކަށް ފ.ނިލަންދޫ މިނާ ޒީނާ ހަމަޖައްސައިފިއެވެ. ވިމެން އޮން ބޯޑުގެ އެފްބީ ޕޭޖުގައި ބުނެފައިވާ ގޮތުން ޒީނާއަކީ ކިޔަވައިދިނުމުގެ ތަޖްރިބާހުރި ކޮލިފައިޑް ފިޓްނަސް އިންސްޓްރަކްޓަރެކެވެ.\nވިމެން އޮން ބޯޑަކީ އެކި ރޮނގުރޮގުން އަންހެނުން ބާރުވެރިކުރުވުމަށް މަސައްކަތް ކުރަމުންގެންދާ އެންޖީއޯއެކެވެ. އެގޮތުން އަންހެނުންނަށް ހުރި ކިޔެވުމުގެ ފުރުސަތުތަކާއި ވަޒީފާގެ ފުރުސަތުތަކުގެ މައުލޫމާތު އޭޖެންޓުން މެދުވެރިކޮށް ފޯރުކޮށްދޭނެއެވެ.\nKalo 29 އޮކްޓޯބަރ 2018 ކުރިން 8:52 am\nޒީންޓޭ 29 އޮކްޓޯބަރ 2018 ކުރިން 11:46 pm\nމީދެން މިހާރު ވަރަށް ކުރީގަ އުޅުއްވާ ކަނބަލެއް. ނިލަންދޫ އެފް ބީ ޕޭޖް ގަ ނޯވޭ އެއްވެސް މީހަކަށް މިކަމަނާ ހިތްހަަމަ ޖެހޭ ގޮތައް އެއްޗެއް ބުނެވޭކަށް. މަށަށް ހީވަނީ އެމްޕަވަރމަންޓް ގެ ބައިގަ އެހެން މީހުންގެ ހިޔާލަށް އިހުތިރާމް ކުރަން ދަސްކުރުން މުހިންމު ވާނެހެން


Corruption Akee Raajje Ah Miadhu Kurimathivefaivaa Emme Bodu Massala - Defence Minister - Vaguthu\nކޮރަޕްޝަނަކީ ރާއްޖެ އަށް މިއަދު ކުރިމަތިވެފައިވާ އެންމެ ބޮޑު މައްސަލަ - ޑިފެންސް މިނިސްޓަރު\nކޮރަޕްޝަނަކީ ރާއްޖެ އަށް މިއަދު ކުރިމަތިވެފައިވާ އެންމެ ބޮޑު މައްސަލަ ކަމަށް ޑިފެންސް މިނިސްޓަރު އާދަމް ޝަރީފް އުމަރު ވިދާޅުވެއްޖެއެވެ.\nފޭސްބުކްގައި މިއަދު މިނިސްޓަރު ޝަރީފް ކުރެއްވި ޕޯސްޓެއްގައި ވިދާޅުވީ ކޮރަޕްޝަނުގެ މައްސަލަ ރާއްޖޭގައި ކުޑަ ކުރެވޭނީ މުއައްސަސާތަކުގެ ވެރިންނާއި ރައްޔިތުންގެ މަޖިލީހުގެ މެމްބަރުންނާއި އާއްމު ފަރުދުން ޒިންމާދާރު ކަމާއެކު ކޮރަޕްޝަނާއި ދެކޮޅަށް ތެދުވެގެން ކަމަށެވެ.\nކޮރަޕްޝަނާއި ދެކޮޅަށް އެންމެންވެސް ތެދުވާންޖެހޭ ކަމަށާއި އަދި ކޮރަޕްޝަންގެ ނުރައްކާތެރި ކަމާ މެދު މިހާރަށް ވުރެ ބޮޑު ސަމާލުވާންޖެހޭ ކަމަށްވެސް މިނިސްޓަރު ވިދާޅުވެފައިވެއެވެ.\nމިނިސްޓަރު ޝަރީފް މިހެން ވިދާޅުވެފައިވާއިރު، މިއަހަރުގެ ފެބްރުއަރީ މަހު ޓްރާންސްޕޭރެންސީ އިންޓަނޭޝަނަލް ނެރުނު މިދިޔަ އަހަރުގެ ކޮރަޕްޝަން ޕާސެޕްޝަން އިންޑެކްސްގައި ރާއްޖެ 17 ދަރަޖަ ފަހަތަށް ވެއްޓި، މަތީ ދަރަޖައަށް ކޮރަޕްޝަން އަށަގެންފައިވާ ގައުމުތަކުގެ ގިންތީގައި ވަނީ ހިމެނިގެން ގޮސްފައެވެ.\nކޮރަޕްޝަން ޕާސެޕްޝަން އިންޑެކްސް ހިސާބު ކުރަނީ މަދުވެގެން ތިން މަސްދަރަކުން ހޯދޭ މައުލޫމާތުގެ މައްޗަށެވެ. ރާއްޖޭގެ ނަތީޖާ ހިސާބު ކުރުމުގައި ވެސް ބަލާފައިވަނީ ތިން ދިރާސާއަކަށެވެ. އެގޮތުން ބަލާފައިވަނީ ވޯލްޑް ބޭންކުގެ ސީ އައި ޕީއާއި، ގްލޮބަލް އިންސައިޓް ކަންޓްރީ ރިސްކް ރޭޓިންއާއި ވެރައިޓީސް އޮފް ޑިމޮކްރަސީ ޕްރޮޖެކްޓަށެވެ.\nއޮކްޓޯބަރ 23, 2018 20:21\nކަލޭވެސް މިއޮށްހާ ދުވަހު ކޮރަޕްޝަން ދިފާއު ކުރީއެއްނު. މިހާރު ކޮން ވާހަކައެއް ދައްކާކަށް\nއޮކްޓޯބަރ 23, 2018 21:32\nހާދަލަހަކުން ތިއެނގުނީ ::ގިނަދުވަސްވެއްޖެ ކަމެއްމީ\nކޮރަޕްޝަން ހުއްޓުވުމަށް މިރާއްޖޭގެ ތާރީހްގައި ނުނަގާނެ ވަރުގެ ވަރުގަދަ ފިޔަވަޅުތަކެއް އަޅުވާފަި ވަނީ ހަމައެކަނި ރައީސް ޔާމީން. އެހެންވެ އެމަނިކްފާނު ވިދާޅުވީ ވެރިކަމަށް އައުމުގެ ކުރިންވެސް ތިމަން މަނިކްފާނު ކުރިމަތި ލައްވާނީ ގައުމުގެ ހުރި ބޮޑެތި މައްސަލަތަކާއޭ.. އެ ވައުދުގެ ދަށުން އެޅުއްވި ފިޔަވަޅު ތަކުގެ ނަތީޖާ އަކީ އުމްރާނީ ބޮޑެތި ތަރައްގީ ގައުމަށް އައުން. ޢިނދިކޮޅު ސިޔާސީ ފަރާތްތަށް އެކަން ހުއްޓުވަމަށް ކުރި ކަމަކީ އަބުރު ކަތިލުން ހަގީގަތާއި ހިލާފް ދޮގު އިލްޒާމް އެޅުވުން އަދުލު އިންސާފް އޭ ކިޔާ ގައުމު ބައިބައި ކުރުން. މިއޮތީ މިފަހަރު އިންތިހާބުން އެކަން ފެނިފައި. ދެން ފެނިގެން ދާނީ މިގައުމުގައި ކޮރަފްޝަން އޭގެ އަސްލު ސޫރައިގައި ފެތުރިގެން ދާތަން . ވެރިކަމުގެ 100 ވަނަ ދުވަހު އަބުރު ގާނޫން އުވާލަން ބުނަނީ އެހެންވެ.. އުންމަތް ތަކުގެ މައްޗަށް ކަމެއް މަނާ ކުރައްވާނީ ހިކުމަތް ތަކެއް އޭގައި ވާތީކަން ކަށަވަރު. އަބުރު ނެތް ތަނެއްގައި ހަމަޖެހުމެއް އަމާން ކަމެއް ނޯންނާނެ ކަމަށް ބުނާ ވާހަކަ ދޮގު ކުރާމީހުންނަށް ކުރިމަތިލާން ޖެހޭނެ މުސީބާތުގެ ރަހަ މިހާރު މިފަސްގަނޑުން އުފަންވެއްޖެ.\nއޮކްޓޯބަރ 23, 2018 23:50\nކޮރަޕްސަން މިގައުމުގާ އާއްމުކުރީ އެމްޑީޕީ ސަރުކާރުން. 3600 ފެންފޯއް ރުއް 1000 އަށް ރުކެއްމަގުން ރުއްތައްކޮބާ ؟60 މިލިއަންރުފިޔާ ސުނާމީ ހައުސިންގެ ގެތަކު ފައިސާއިން އެ 60 މިލިއން ކޮބާ ؟ހެލްތުން ތަކެތިގަތުމުގެ ނަމުގާނެގި 12 މިލއަންކޮބާ . ދަނޑުވެރިންނަށް އެގްރިކަލްޗަކުންނެގި އެތައް މިލިއަންކޮބާ ؟\nގައުމު ހަލާކު ކުރުމުގައި ބައިވެރިވެ ވާގިވެރިވެފަ ތިޔައީ ދެން ކޮންވާހަކައެއް ކަލެއަކަށްވެސް މާފެއްނެތް\nތިކަން ކުޑަކުރެވޭނީވެސް ޔާމީން ކަހަލަ ވެރިއަކައް ކައިރިން ވައްކަންކުރާމީހުނާމެދު ފިޔާވަޅު އެޅިގެން ދެން ތިޔަތިބިވެެރިންނައް ގޯސްވަނީ އެގޮތް އެމީހުން ބޭނުންވަނީ ކައިރީގަ ތިބެ ވައްކަންކުރާމީހުން ހިމާޔަތްކޮއްފަ ނިކަމެތިން ހައްޔަރުކުރަން...\nއޮކްޓޯބަރ 24, 2018 10:28\nހާދަ ލަހުން ކަންކަން ރިއަލައިސް ވާ މީހެކޭދޯ އަދި ކިރިޔަތަ ތި އެގުނީ ކަރޕްޝަން އަކީ މުސީބާތެއްކަން މީގެ ކުރިން ކަލޭމެނަށް އެކަން ނޭގެނީތަ ނޫނީ އެކަމުގަ ލާމެހިފަ ތިބިވަރުން މިކަހަލަ ދުވަހެއް އަތުވެދާނެކަމަށް ޤަބޫލުނުކުރަނީތަ


ޑަބްލިއުއެޗްއޯގެ 10 ސައިންޓިސްޓުން ޓީމުގައި ހިމެނޭ\nކޮވިޑްގެ އަސްލު ހޯދުން\nޑަބްލިއުއެޗްއޯގެ ޓީމް ބުރާސްފަތި ދުވަހު ޗައިނާއަށް ދަނީ\nޑަބްލިއުއެޗްއޯއިން ޗައިނާއަށް ދާން އުޅުމުން އެ ޤައުމުން ވަނީ އެ ޓީމު އެތެރެ ނުވެވޭނެ ކަމަށް ކުރިން ބުނެފައި\nކ. މާލެ | 11 ޖެނުއަރީ 2021 | ހޯމަ 15:26 | 2,799\nޗައިނާގައި ކޮވިޑަށް ޓެސްޓް ކުރަނީ - ރޮއިޓަރސް\nކޮވިޑް-19ގެ އަސްލު ދެނެގަތުމަށް ޗައިނާގެ ވުހާނަށް ދާން ދުނިޔޭގެ ސިއްހަތު ޖަމިއްޔާ (ޑަބްލިއުއެޗްއޯ) އިން ހަމަޖެއްސި ޓީމު އެ ސިޓީއަށް ދިއުމުގެ ހުއްދަ ޗައިނާގެ ސަރުކާރުން ދިނުމާއެކު ބުރާސްފަތި ދުވަހު އެ ޓީމް ފުރާގޮތަށް ހަމަޖެހިއްޖެއެވެ.\nޗައިނާ ސަރުކާރުން ބުނީ ޑަބްލިއުއެޗްއޯގެ 10 ސައިންޓިސްޓުންނާއި ގުޅިގެން މަސައްކަތް ކުރުމަށް ހަމަޖެހިފައިވާ ކަމަށެވެ. ޗައިނާގެ ނެޝަނަލް ހެލްތް ކޮމިޝަންގެ ޑެޕިއުޓީ ޑިރެކްޓަރ ޒެންގ ޔިޒިން ވިދާޅުވީ ޗައިނާއާއި ދުނިޔޭގެ ސިއްހަތުޖަމިއްޔާއިން ކޮވިޑްގެ އަސްލު ދެނެގަތުމަށް ކުރާ ރިސަރޗާއި މެދު އެއްބަސްވުމަށް އާދެވިފައިވާ ކަމަށެވެ.\nޑަބްލިއުއެޗްއޯއިން ޗައިނާއަށް ދާން އުޅުމުން އެ ޤައުމުން ވަނީ އެ ޓީމު އެތެރެ ނުވެވޭނެ ކަމަށް ބުނެފައެވެ. އަދި ޑަބްލިއުއެޗްއޯގެ ޓީމަށް ޗައިނާއަށް އެތެރެ ނުވެވުނު މައްސަލައިގައި އެ ޖަމިއްޔާގެ ފަރާތުން ހިތްހަމަނުޖެހުން ފާޅުކޮށްފައެވެ.\nމިކަމާ ގުޅޭގޮތުން ޑަބްލިއުއެޗްއޯގެ ޗީފް ޓެޑްރޯސް އަދަނޯމް ގެބްރިއާސިސް ވިދާޅުވީ، ޑަބްލިއުއެޗްއޯގެ ޓީމަށް ފަހު ވަގުތު ހުއްދަ ނުދިނުމުން ހިތާމަކުރައްވާ ކަމަށެވެ.\nދުނިޔޭގެ އެކިއެކި ގައުމުތަކާއި ގުޅިގެން ޑަބްލިޔުއެޗްއޯއިން ކޮވިޑް-19 ގެ މަސައްކަތްތައް ކުރަމުންދާއިރު، އެ ޖަމުޢިއްޔާގެ އިސްނެގުމުގެ މަތިން ކޮވިޑުގެ ހަގީގަތް ހޯދުމަށް ހާއްސަ ޓީމެއް ޗައިނާއަށް ދާން ހަމަޖެހިފައިވާކަން މީގެ ކުރިން ވަނީ ހާމަކޮށްފައެވެ. ރޮއިޓަރސްއިން ރިޕޯޓުކޮށްފައިވާ ގޮތުގައި، މި ހާއްސަ މިޝަނުގައި ޗައިނާއަށް ޑަބްލިޔުއެޗްއޯގެ ފަރާތުން ދާ ޓީމުގައި އެކިއެކި ގައުމުތަކުގެ މީހުން ހިމެނޭނެއެވެ.\nމި ޓީމު ޗައިނާގެ ވޫހާންއަށް ގޮސް ޗައިނާގެ ޓީމުތަކުން އެއްކޮށްފައިވާ ވައިރަހުގެ އިންސާނުންގެ ސާމްޕަލްތަކާއި، ޖަނަވާރުންގެ ސާމްޕަލްތަކުގެ އިތުރުން ކަމާ ގުޅުންހުރި އިތުރު ހެކިތައްވެސް ބަލާ ތަޙުޤީޤު ކުރުމަށް އޭރު އޮތީ ހަމަޖެހިފައެވެ.


ޑިފެންސްގެ ނައިބަށް ދައުވާކޮށްދޭން އެދި މަޖިލީހުން ޕީޖީއަށް\n5 ޖޫން 2021 - 18:02 1\nޑިފެންސް މިނިސްޓްރީގެ ނައިބު މިނިސްޓަރު ޒަމީލު: އޭނާގެ މައްޗަށް ދައުވާކޮށް ދޭން ވަނީ އެދިފައި\nރައްޔިތުންގެ މަޖިލީހުގެ އިމްތިޔާޒަށް އަރައިގެންފައިވާ ކަމަށް ބުނެ ޑިފެންސް މިނިސްޓްރީގެ ނައިބު މިނިސްޓަރު ހަސަން ޒަމީލުގެ މައްޗަށް ދައުވާކޮށްދޭން މަޖިލީހުން ޕްރޮސިކިއުޓާ ޖެނަރަލް (ޕީޖީ)ގެ އޮފީހުން އެދިއްޖެ އެވެ.\nމަޖިލީހުގެ ފަރާތުން އެކަމަށް އެދި ޕީޖީއަށް ސިޓީއެއް ފޮނުވާފައިވާކަން އެ އޮފީހުގެ އޮފިޝަލަކު ވަނީ "އަދަދު"އަށް ޔަގީންކޮށްދެއްވައިފަ އެވެ. އެކަމަކު ރަސްމީކޮށް ޕީޖީ އޮފީހުން އަދި އެއްޗެއް ނުބުނެ އެވެ.\nރައްޔިތުންގެ މަޖިލީހުގެ ރައީސް މުހައްމަދު ނަޝީދުގެ އެންގެވުމަށް ފޮނުއްވި ސިޓީގައި އެދިވަޑައިގެންފައި ވަނީ މަޖިލީހުގެ އިމްތިޔާޒާ ބެހޭ ގާނޫނުގެ ދަށުން ޒަމީލުގެ މައްޗަށް ދައުވާކޮށް ދިނުމަށެވެ.\nނަޝީދަށް އަމާޒުކޮށް ދިން ހަމަލާއާ ގުޅޭ އިންކުއަރީއެއް މަޖިލީހުގެ 241 ކޮމިޓީން ކުރަމުންދާއިރު، އެ ކޮމިޓީއަށް ވަކިވަކި ސިފައިން ހާޒިރު ނުކުރެވޭނެ ކަމަށް ބުނެ ޑިފެންސް މިނިސްޓްރީން ސިޓީއެއް ފޮނުވި އެވެ. މަޖިލީހަށް ޑިފެންސް މިނިސްޓްރީން ފޮނުވި އެ ސިޓީގައި ސޮއި ކުރައްވާފައިވަނީ ޒަމީލެވެ.\nޒަމީލު ސޮއިކުރައްވާފައިވާ ސިޓީގައި ބުނެފައިވާ ގޮތުގައި އިންކުއަރީއަށް ވަކިވަކި ސިފައިން ޖަވާބުދާރީ ނުކުރެވޭނެ އެވެ. އެކަމުގައި ޖަވާބުދާރީވާނީ މުޅި މުއައްސަސާއިންނެވެ.\nނަމަވެސް، މަޖިލީހުން މިހާރު ވެސް އަންނަނީ ވަކިވަކި ސިފައިން ހާޒިރުކުރުމަށް މަސައްކަތް ކުރަމުންނެވެ. އެގޮތުން 40 ސިފައިން ހާޒިރުކުރަން ކޮމިޓީން ނިންމާފައިވާކަން ވަނީ އެނގިފަ އެވެ. އޭގެއިތުރުން ޑިފެންސް މިނިސްޓަރު މާރިޔާ އަހުމަދު ހާޒިރުކުރަން ވެސް ވަނީ ނިންމާފަ އެވެ.\nމިއަދު ވަނީ މަޖިލީހުގެ އިންކުއަރީއަށް ކޮމިޝަނާ އޮފް ޕޮލިސް މުހައްމަދު ހަމީދާއި އެހެން ބައެއް އިސް އޮފިސަރުން ވެސް ހާޒިރުކޮށްފަ އެވެ.\nގާނޫނުއަސާސީގެ އިތުރުން ވަކިވަކި ސިފައިން ކޮމިޓީއަށް ހާޒިރުކޮށް ސުވާލެއް ނުކުރެވޭނެ ކަމަށް ޑިފެންސް މިނިސްޓްރީން ބުނަމުންދާއިރު އެކަމުގައި މަޖިލީހުގެ ވިސްނުން މުޅިން ތަފާތެވެ.\nމަޖިލީހަށް ވަކިވަކި ސިފައިން ހާޒިރުކޮށް ސުވާލުކުރެވިދާނޭ ކަމަށް މަޖިލީހުން ދެކެނީ ގާނޫނު އަސާސީއަށާއި މަޖިލީހުގެ ގަވާއިދާއި ކުރީގެ ސުޕްރީމް ކޯޓުން މަޖިލީހަށް ދީފައިވާ އިސްތިޝާރީ ލަފައަކަށް ބިނާކޮށެވެ.\nސުޕްރީމް ކޯޓުން ނެރެފައި އޮތް އިސްތިޝާރީ ލަފާގައި ބުނެފައި އޮންނަނީ، ސިފައިންނާއި ފުލުހުންނާއި ސަރުކާރުގެ ނުވަތަ ދައުލަތުގެ މަގާމެއްގައި ހުރި މީހަކު ވިޔަސް މަޖިލީހަށް ހާޒިރުކޮށް ސުވާލުކުރުމަކީ މަޖިލީހަށް ލިބިގެންވާ ބާރެއް ކަމަށް ގާނޫނު އަސާސީ ގައި ބުނެފައި އޮންނަ ކަމަށެވެ.\nކޮމިޓީގެ ރިޕޯޓު އަންނަ މަހުގެ ނިޔަލަށް ނިންމަން އަމާޒުހިފާފައިވާއިރު، މި އިންކުޔަރީގެ ތެރެއިން ކޮމިޓީން ފާހަގަކުރެވޭ މައްސަލަތަކާއި ރަނގަޅު ކުރަންޖެހޭ ހުރިހާ ކަމެއް ހުށަހެޅުންތަކުގެ ތެރޭގައި ރިޕޯޓުގައި ހިމެނިގެންދާނެ ކަމަށް ބުނެފައިވެ އެވެ.\nމެޖިސްޓްރޭޓް މުސާރަ، ކްރިމިނަލް ކޯޓު ގާޒީންގެ އިނާޔަތް ބޮޑުކުރަނީ


ރޭ ބޭއްވި ރައްޔިތުންގެ މަޖިލީހުގެ ޖަލްސާ ނިޒާމީ އޮއިވަރުގައި ޖެހި ހުއްޓާލަން ޖެހިއްޖެ – Maldivian Democratic Party\nރޭ ބޭއްވި ރައްޔިތުންގެ މަޖިލީހުގެ ޖަލްސާ ނިޒާމީ އޮއިވަރުގައި ޖެހި ހުއްޓާލަން ޖެހިއްޖެ\n31 އޯގަސްޓް 2010\nރޭ ބޭއްވި ރައްޔިތުންގެ މަޖިލީހުގެ ޖަލްސާގައި، ދިވެހިރާއްޖޭގެ ކޯޓުތަކުގެ ބިލުގެ ރިޕޯޓްގެ ބަހުސްގެ މަރުހަލާނިލި ބިލަށް މެންބަރުން ހުށަހެޅި އިޞްލާޙުތަކަށް ވޯޓަށް އަހަމުންދަނިކޮށް މަޖިލީހުގެ ޖަލްސާގެ ނިޒާމު ގެއްލި ޖަލްސާ އިތުރަށް ކުރިއަށް ނުގެންދެވި ޖަލްސާ ހުއްޓާލަންޖެހިއްޖެއެވެ.\nރޭގެ ޖަލްސާ ނިންމާލި އިރު ހިޔުމަން ރައިޓްސް ކޮމިޝަނުގެ ޤާނޫނުގެ 8 ވަނަ މާއްދާގައިވާ ގޮތުގެމަތިން، ހިޔުމަން ރައިޓްސް ކޮމިޝަން އޮފް ދަ މޯލްޑިވްސްގެ ރައީސަކާއި ނައިބުރައީސެއް ޢައްޔަންކުރެއްވުމަށްޓަކައި ރައީސުލްޖުމްހޫރިއްޔާ މަޖިލީހަށް ހުށަހަޅުއްވާފައިވާ2ނަންފުޅު ދިރާސާކުރުމަށް ހޮވި7މެންބަރުންގެ ވަގުތީ ކޮމިޓީގެ ރިޕޯޓް މަޖިލީހަށް ހުށަހެޅުމަށްފަހު އެރިޕޯޓަށް ބަހުސްނިމި ވޯޓްނެގުމާއި ހަމަޔަށްވަނީ ގޮސްފައެވެ. އަދި ރައްޔިތުންގެ މަޖިލީހުން ކަނޑައަޅަންޖެހޭ މަޤާމުތަކުގެ މުސާރައިގެ އޮނިގަނޑު މާލިއްޔަތު ކޮމިޓީން މުރާޖަޢާ ކޮށް އެކުލަވާލިގޮތުގެ ރިޕޯޓް މަޖިލީހަށް ހުށަހެޅުމަށްފަހު، އެރިޕޯޓަށް ބަހުސްނިމި ވޯޓްނެގުމާއި ހަމަޔަށްވަނީ ގޮސްފައެވެ. ނަމަވެސް މަޖިލީހުގެ ނިޒާމު ގެއްލުމުގެ ސަބަބުން މީގެން އެއްވެސް ކަމަކަށް ރޭގެ ޖަލްސާގައި ވޯޓަށް އަހާފައެއްނުވެއެވެ.\nރޭގެ ޖަލްސާގައި ވޯޓުގެ ވަގުތުގައި ވޯޓަށް ހަމައެކަނި އަހާފައިވާ ބިލު، ދިވެހިރާއްޖޭގެ ކަސްޓަމްސްގެ ބިލު މަޖިލީހުން ބަލައިގަތުމަށް އެވަގުތު ޖަލްސާއަށް ޙާޒިރުވެ ވޯޓުގައި ބައިވެރިވެވަޑައިގެންނެވި 67 މެންބަރުންގެ އިއްތިފާގުން ވަނީ ފާސްކޮށްފައެވެ. އަދި މަޖިލީހުގެ ގަވާއިދުގެ ދަށުން މިބިލް އިތުރަށް ދިރާސާކުރުމަށް އިޤްތިޞާދީ ކޮމިޓީއަށްވަނީ ފޮނުވާފައެވެ.\n70 މެންބަރުން ހާޒިރުވެވަޑައިގެންނެވި ރޭގެ ޖަލްސާގެ ރިޔާސަތު ބެލެހެއްޓެވީ، ރައްޔިތުންގެ މަޖިލީހުގެ ރައީސް އަލްފާޟިލް ޢަބްދުﷲ ޝާހިދާއި ދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީގެ 82 ވަނަ މާއްދާގެ (ށ) އާ ހަވާލާދީ ރައްޔިތުންގެ މަޖިލީހުގެ ގަވާއިދުގެ 10 ވަނަ މާއްދާގެ (ހ) ގައިވާ ގޮތުގެމަތިން ހިންނަވަރު ދާއިރާގެ މެންބަރު އަލްފާޟިލް އިބްރާހީމް މުޙަންމަދު ޞާލިޙްއެވެ.


R. Meedhoo Councilun Raa Atholhu Thauleemee Marukazuge isverinnaa bahdhalukuravvaifi. ރ. މީދޫ ކައުންސިލް މެމްބަރުން ރ. އަތޮޅު ތަޢުލީމީ މަރުކަޒުގެ އިސްވެރިންނާއި ބައްދަލުކުރައްވައިފި – Meedhoo Times R. Meedhoo Councilun Raa Atholhu Thauleemee Marukazuge isverinnaa bahdhalukuravvaifi.\nރ. މީދޫ ކައުންސިލް މެމްބަރުން ރ. އަތޮޅު ތަޢުލީމީ މަރުކަޒުގެ އިސްވެރިންނާއި ބައްދަލުކުރައްވައިފި\nMay 31, 2021 | އިބްރާހިމް ރަފްހާން\nރ. މީދޫ ކައުންސިލްގެ4ވަނަ ދައުރުގެ ކައުންސިލް މެމްބަރުން ރ. އަތޮޅު ތަޢުލީމީ މަރުކަޒުގެ އިސްވެރިންނާއި ބައްދަލުކުރައްވައިފިއެވެ.\nމި ބައްދަލުވުން ބާއްވާފައިވަނީ މިއަދު ރ. އަތޮޅު ތަޢުލީމީ މަރުކަޒުގައެވެ.\nމި ބައްދަލުވުމާއި ގުޅޭ ގޮތުން މީދޫ ޓައިމްސްއަށް މަޢުލޫމާތުދެއްވަމުން ކައުންސިލްގެ ރައީސް ހަސަން ޝަރީފް ވިދާޅުވީ، މި ބައްދަލުވުމުގެ ތެރެއިން2އިދާރާ ގުޅިގެން ކުރެވޭނެ ކަންތައްތަކާއި ބެހޭ ގޮތުންނާއި އެކި ކަންކަމުގައި ހުރި ކަންބޮޑުވުންތަކާއި ބެހޭ ގޮތުން މަޝްވަރާކުރެވުނުކަމަށެވެ.\nމީގެ އިތުރުން ބެލެނިވެރިން ހޭލުންތެރިކުރުމާއި ބެލެނިވެރިންގެ ތަޢުލީމަށް ކުރެވޭނެ ކަންތައްތަކާއި ދަރިވަރުންނަށް އަންނަ ބައެއް އަޚުލާޤީ ބަދަލުތަކާއި ގުޅޭ ގޮތުންވެސް ވާހަކަދެކެވުނުކަމަށް ކައުންސިލްގެ ރައީސް ވިދާޅުވިއެވެ.\nމިއީ އާ މެމްބަރުން ކައުންސިިލާއި ހަވާލުވެލެއްވިފަހުން ރަށުގެ މުއައްސަސާއަކާއިއެކު ބޭއްވެވި ފުރަތަމަ ބައްދަލުވުންކަން ފާހަގަކޮށްލެވެއެވެ. މި ހަފްތާގެ ތެރޭގައި ކައުންސިލުން ރަށުގެ އެހެނިހެން މުއައްސަސާތަކާއި ބައްދަލުކުރުމަށް ހަމަޖެހިފައިވާކަމަށް މަޢުލޫމާތުލިބެއެވެ.


Thin magaamakah Raees beyfulhun ayyan kurahvaifi\nމިއަދު މަގާމުތަކަށް ހަމަޖެއްސެވި ތިން ބޭފުޅުން\nމިއަދު މަގާމު ދެއްވި ދެ ބޭފުޅަކާ ރައީސް ބައްދަލު ކުރައްވަނީ\nތިން މަގާމަކަށް ރައީސް އިބްރާހީމް މުހައްމަދު ސޯލިހު މިއަދު ބޭފުޅުން އައްޔަން ކުރައްވައިފި އެވެ.\nރައީސް މިއަދު އައްޔަން ކުރެއްވީ، ރާއްޖެއިން ސިންގަޕޫރަށް ކަނޑައަޅާފައި ހުންނަވާ ސަފީރު ކަމުގެ މަގާމަށް ހ. ޖެހޭވައި އިބްރާހީމް ޝަހީބާއި، ބަންގްލަދޭޝް ސަފީރު ކަމަށް މ. ޒީނާ، ޝިރުޒިމަތު ސަމީރާއި، ފޮރިން މިނިސްޓްރީގެ ޗީފް އޮފް ޕްރޮޓޮކޯލްގެ މަގާމަށް ގ. ޕެންޒީމާގެ އައިޝަތު ޝާން ޝާކިރެވެ.\nމި ތިން މަގާމަށް ބޭފުޅުން އައްޔަން ކުރި ރަސްމިއްޔާތު ބޭއްވީ މިއަދު ހެނދުނު ރައީސް އޮފީހުގަ އެވެ.\nސިންގަޕޫރަށް ސަފީރުކަމަށް އައްޔަންކުރެއްވި އިބްރާހީމް ޝަހީބު އެންމެ ފަހުން ހުންނެވީ ފޮރިން މިނިސްޓްރީ ޗީފް އޮފް ޕްރޮޓޮކޯލްގެ މަގާމުގަ އެވެ. ބަންގްލަދޭޝްގެ ސަފީރުކަމުގެ އައްޔަންކުރެއްވި ޝިރުޒިމަތު އެންމެ ފަހުން އަދާ ކުރައްވާފައި ވަނީ ފޮރިން މިނިސްޓްރީގެ އީސްޓް އެންޑް ސެންޓަރަލް އޭޝިއާ ޑިވިޝަންގެ އެޑިޝަނަލް ސެކްރެޓަރީގެ މަގާމެވެ.\nފޮރިން މިނިސްޓްރީގެ ޗީފް އޮފް ޕްރޮޓޮކޯލްގެ މަގާމަށް އައްޔަން ކުރެއްވި އައިޝަތު ޝާން ޝާކިރު ކުރިން ހުންނެވީ ބަންގްލަދޭޝްއަށް ކަނޑައަޅާފައި ހުންނަވާ ސަފީރުކަމުގެ މަގާމުގަ އެވެ.\nއައިޝަތު ޝާން ޝާކިރު މީގެ ކުރިން ވަނީ މިނިސްޓްރީ އޮފް ފޮރިން އެފެއާޒުގެ ޖޮއިންޓް ސެކްރެޓަރީގެ މަގާމާއި، މެލޭޝިއާއަށް ކަނޑައަޅާފައި ހުންނަވާ ޑެޕިއުޓީ ހައި ކޮމިޝަނަރުގެ މަގާމާއި، ސައުދީ އަރަބިއްޔާއަށް ކަނޑައަޅާފައި ހުންނަވާ ޑެޕިއުޓީ އެމްބެސެޑަރުގެ މަގާމުގެ އިތުރުން ފޮރިން މިނިސްޓްރީގެ އެހެން ގިނަ އިސް މަގާމުތައް ފުރުއްވާފަ އެވެ.\nރައީސް އިބްރާހިމް މުހައްމަދު ސޯލިހު ރައީސް އޮފީސް ފޮރިން މިނިސްޓްރީ\nސާކްގެ މައްސަލަަތައް ހައްލުކުރަން މަސައްކަތް ކުރާނަން: ރައީސް


IGMH ah anekkaa ves naruhun hoadhanee | Mihaaru\nއައިޖީއެމްއެޗަށް އަނެއްކާވެސް ނަރުހުން ހޯދަނީ\n04 ނޮވެމްބަރ 2020 - 12:46\nސަރުކާރުގެ މައި ހޮސްޕިޓަލް އައިޖީއެމްއެޗަށް 23 ނަރުހުން ހޯދަން އަނެއްކާވެސް އިއުލާންކޮށްފި އެވެ.\nއެ ހޮސްޕިޓަލުން ހޯދަނީ ރެޖިސްޓާޑް ނަރުހުންނާއި، ސީނިއާ ރެޖިސްޓާޑް ނަރުހުންނާއި ކްލިނިކަލް ނަރުހުންނެވެ.\nއައިޖީއެމްއެޗަށް 39 ނަރުހަކު ހޯދަން މިދިޔަ ސެޕްޓެމްބަރު މަހު ވެސް އިއުލާނުކުރި އެވެ.\nރެޖިސްޓާޑް ނަރުހުންނަށް މުސާރައިގެ ގޮތުގައި 9،060ރ އާއި 9،360ރ އާ ދެމެދުގެ އަދަދެއް ލިބޭނެ އެވެ. ސީނިއާ ރެޖިސްޓާޑް ނަރުހުންނަށް 9،670ރ އާއި 10،160ރ ދެމެދުގެ މުސާރައެއް ލިބެ އެވެ. އަދި ކްލިނިކަލް ނަރުހުންނަށް ކަނޑައަޅާފައި ވަނީ 10،410ރ އާއި 10،940 އާ ދެމެދުގެ މުސާރަ އެކެވެ.\nމުސާރައިގެ އިތުރަށް 188ރ. ސާވިސް އެލަވަންސްގެ ގޮތުގައި ލިބޭނެ އެވެ. އަދި އިތުރު ގަޑީގެ ފައިސާ އާއި ބަންދު ދުވަހުގެ އެލަވަންސްގެ ލިބޭނެ އެވެ.\nމަގާމަށް ކުރިމަތިލުމަށް ހުޅުވާލާފައި ވަނީ މި މަހުގެ 16 ވަނަ ދުވަހުގެ މެންދުރު ފަހު 1:30 ނިޔަލަށެވެ. ވަޒީފާއަށް ކުރިމަތިލާ މީހުންގެ ތެރެއިން ޝަރުތު ހަމަވާ މީހުންގެ ތައުލީމީ ފެންވަރާއި ތަޖުރިބާއަށް ބަލައި، ޝޯޓްލިސްޓު ކުރުމަށް ފަހު އިންޓަވިއު އޮންނާނީ މި މަހު 22 އާއި އަންނަ މަހު ތިނަކާ ދެމެދު އެވެ.\nގިނަ އަދަދެއްގެ ދިވެހިން ނަރުސްކަން ކިޔެވި ނަމަވެސް މި ވަޒީފާ އަށް ދިވެހިން ލިބުން ދައްޗެވެ. އެހެންވެ، ސިއްހީ ހިދުމަތްދޭ ތަންތަނުގައި ގިނައީ ބިދޭސީ ނަރުހުންނެވެ.\nއައިޖީއެމްއެޗު ނަރުހުން ސިއްހީ ޚިދުމަތް\nމަވެސް މިއުޅެނީ ބަންގްލަދޭޝް ނަރުސް ކުއްޖަކާ އިންނަން، ދެން މާލެގެނެސް ތިކަހަލަ ރަންގަޅު ތަނަކުން ވަޒީފާތައް ފުރުސަތު އާއިލާ މީހުނައް ލިބެންޏާ ކިތަންމެހާވެސް ރަންގަޅު\nނަރުހުން ގެއްލިގެންތޯ ؟ ނަރުހުން ތިޔަ ހޯދަނީ.\nގިނަ އަދަދެއްގެ ދިވެހިން ނަރުސްކަން ކިޔެވި ނަމަވެސް މި ވަޒީފާ އަށް ދިވެހިން ލިބުން ދައްޗެވެ. އެހެންވެ، ސިއްހީ ހިދުމަތްދޭ ތަންތަނުގައި ގިނައީ ބިދޭސީ ނަރުހުންނެވެ. ޑޮކްޓާރ އަދި ނަރުސް މިދެވަޒީފާ ބިދޭސީން އަގު ބޮޑުކޮށް ގަނެ އެވެ. 2ހާސް ތިން ހާސް ޑޮލަރު ހަރަދު ކުރެ އެވެ. ވަޒީފާ ދޭމީހުންނަށް ދިނުމަށެވެ. ދިވެހީންނަށް ވަޒީފާ ނުލިބެނީ އެހެން ވެ އެވެ. ދިވެހީން ނުލިބޭކަމަށް ހަދަނީ އެވެ.\nޑޮކްޓަރުންނާ، ނަރުހުންނާ ދެންވެސް ހުރިހާކަމެއް މާލެއަށް ބޮނޑިކުރުންނޫންކަމެއްނެތް...އެކަމު ފައިސާހޯދަންވީމަ ރިސޯޓުހަދަންވީމަ ރާއްޖެތެރޭ ރަށްތައް ވިއްކަނީ، ރިސޯޓުތަކު މަސައްކަތްކުރަން މިތިބީ ރާއްޖެތެރޭ މީހުން ...ކުރާ މަސައްކަތުން ސަރުކާރަށްނަގާ ފައިސާއިންވެސް މާލެ، އަދި އަހަރުމެންނަށް ލިބޭ ފައިސާވެސް މިޖެހެނީ ކުލިދައްކަން މާލެފޮނުވަން...ބޮޑުވަރު ކަމެއްނޫން މެދުރާއްޖެތެރެއޭ ކިޔާފަ ދޫކޮށްލާފަ އެއްވެސް ޚިދުމަތެއްނެތް އއ. އދ ވ އަތޮޅު މީހުނަށް


Suspension nunimeneees Shameem ah Adeeb aa bahdhaleh nuvaane: Police\nސަޕެންޝަން ނުނިމެނީސް ޝަމީމަށް އަދީބާ ބައްދަލެއް ނުވާނެ: ޕޮލިސް\nއަދީބުގެ ގާނޫނީ ވަކީލު ހުސައިން ޝަމީމް: މިވަގުތު ހުންނެވީ ސަސްޕެންޑްކޮށްފައި -- ފޮޓޯ: އަވަސް\nރައީސް އަބްދުﷲ ޔާމީން އަވަހާރަކޮށްކަން ރިޔާސީ ލޯންޗުކޮޅު "ފިނިފެންމާ" ގައި އެއްޗެއް ގޮއްވާލި ހާދިސާގެ ތުހުމަތައް ހައްޔަރުކޮށްފައި ހުންނެވި ކުރީގެ ނައިބު ރައީސް އަހުމަދު އަދީބާ ބައްދަލު ކުރަން ފުލުހުން ފުރުސަތެއް ނުދިން ކަމަށް އޭނާގެ ގާނޫނީ ވަކީލު ހުސެން ޝަމީމް ވިދާޅުވެއްޖެ އެވެ.\nޝަމީމް ވިދާޅުވީ އަދީބާ ބައްދަލު ކުރަން އިއްޔެ އެކިފަހަރު މަތިން އެދިފައިވާ ކަމަށާއި ނަމަވެސް އެ ފުރުސަތު ނުލިބުނު ކަމަށެވެ.\n"އެކަމާ ބެހޭ މީހާއަށް އަޅުގަނޑު ގުޅާ ގުޅާ ފޯނެއް ނުނަންގަވާ، ފުލުހަށް ގުޅުމުން ބުނަނީ ހުންނެވީ ނަމާދަަށޭ. އެހެންވީމަ އަޅުގަނޑަކަށ އެ ފުރުސަތެއް ނުލިބުނު،" ޝަމީމް ވިދާޅުވި އެވެ.\nފުލުހުންގެ އިންފޮމޭޝަން އޮފިސަރު އިސްމާއިލް އަލީ ވިދާޅުވީ އަދީބާ ބައްދަލުކުރުމުގެ ފުރުސަތު ޝަމީމަށް ނުދޭ ކަމަށާއި އެ ފުރުސަތު ޝަމީމަށް ނެތީ ސުޕުރީމް ކޯޓުން އޭނާ ސަސްޕެންޑުކޮށްފައިވާތީ ކަމަށެވެ.\n"އާމުކޮށް ބަނދުގައި ހުރިމީހަކާ ބައްދަލު ކުރެވޭނީ އެމީހެއްގެ އާއިލާ އަށާއި ލޯޔަރަށް ނަމަވެސް މިހާރު ޝަމީމަށް ވަނީ ކޯޓުގާ ވަކާލަާތު ކުރުމަށް މަނާ ކޮށްފައި، އެހެންވެ ސަސްޕެންޝަންގެ މުއްދަތުގައި ޝަމީމަށް، އަދީބާ ބައްދަލެއް ނުކުރެވޭނެ،" އިސްމާއިލް ވިދާޅުވި އެވެ.\nޝަމީމަށް ވަކާލާތު ކުރުން މަނާކޮށް ޖުޑިޝަލް އެޑްމިނިސްޓްރޭޝަނުން ނެރެފައިވާ ބަޔާނުގައި ބުނެފައި ވަނީ ރާއްޖޭގެ ކޯޓުތަކުގައި ވަކާލާތުކުރުން ޝަމީމަށް ސުޕްރީމް ކޯޓުން ވަގުތީ ގޮތުން މަނާކޮށްފައި ވަނީ ވަކާލާތުކުރާ ޤާނޫނީ ވަކީލުންނާ ބެހޭ ގަވާއިދުގެ 3.2 ގެ (ހ)، (ނ)، (ރ)، (ބ) އަދި (މ) އާ ޝަމީމް ހިލާފުވެފައިވާކަމުގެ މައްސަލައެއްގައި ކަމަށެވެ.\nކުރީގެ ނައިބު ރައީސް އަހުމަދު އަދީބު ހުސައިން ޝަމީމް މޯލްޑިވްސް ޕޮލިސް ސާވިސް


ISIS ge maalee veriyaa Jasim, hayyaru koffai vaa kamah Iraq inn bunefi | ThePress\nއައިސިސްގެ މާލީ ވެރިޔާ ޖާސިމް، ހައްޔަރު ކޮށްފައި ވާ ކަމަށް އިރާގުން ބުނެފި\n12 October 2021, 09:40\nއިރާގުން ހައްޔަރު ކުރި ކަމަށް ބުނާ އައިސިސްގެ ފައިނޭންސް ޗީފް ސާމީ ޖާސިމް އަލް-ޖަބޫރީ / ފޮޓޯ: އިރާގު ސެކިއުރިޓީ މީޑިއާ ސެލް\nހައްދު ފަހަނަ އަޅާފައިވާ ޓެރަރިސްޓް އައިސިސް ޖަމާއަތުގެ ފައިނޭންސް ޗީފް ނުވަތަ މާލީ ކަންކަމާ ބެހޭ އެންމެ އިސް މީހާ، ހައްޔަރު ކޮށްފައި ވާ ކަމަށް އިރާގުން އިއުލާން ކޮށްފިއެވެ.\nއިރާގުން ހަބަރު ދޭ ގޮތުގައި ސާމީ ޖާސިމް އަލް-ޖަބޫރީ ހައްޔަރު ކޮށްފައި ވަނީ، އިރާގު ބޯޑަރުން ބޭރުގައި ހިންގި ވަރުގަދަ އޮޕަރޭޝަނެއްގައެވެ. އިރާގުގެ ބޮޑުވަޒީރު މުސްތޮފާ އަލް-ހަދިމީ ކުރެއްވި ޓްވީޓެއްގައި އިތުރަށް ވިދާޅުވީ، މި އޮޕަރޭޝަން ހިންގާފައި ވަނީ އިރާގުގެ ގައުމީ ޖާސޫސީ ހިދުމަތުން ކަމަށެވެ. ނަމަވެސް އެ އޮޕަރޭޝަނާ ބެހޭ އިތުރު ތަފްސީލެއް އެނާ ދެއްވާފައެއް ނުވެއެވެ.\nހާޖީ ހާމީދުގެ ނަމުންވެސް މުހާތަބު ކުރާ ޖާސިމްއަކީ އައިސިސް ޖަމާއަތުގެ އިސް ލީޑަރުގެ ގޮތުގައި ހަރަކާތްތެރިވަމުން ދިޔަ އަބޫ ބަކްރު އަލް-ބަގުދާދީގެ ވެރިކަމުގައި، ނައިބު ލީޑަރެއްގެ ގޮތުގައި ހުރި މީހާ ކަމަށް އަލް-ހާދިމީ ވަނީ ވިދާޅުވެފައެވެ.\nއެމެރިކާއިން ވަނީ ޖާސިމް ވީ ތަނެއްގެ މައުލޫމާތު ފޯރުކޮށްދިން ފަރާތަކަށް5މިލިއަން ޑޮލަރުގެ ބަދަލެއް ދިނުމަށްވެސް ނިންމާފައެވެ. އިންސާފު ގާއިމު ކުރުމަށްޓަކާ މާލީ ބަދަލު ދިނުމަށް ހާއްސަ ކޮށްފައި ވާ އެމެރިކާގެ ތަހުގީގީ އިދާރާ (އެފްބީއައި)ގެ ވެބްސައިޓް ބުނާ ގޮތުގައި، ޖާސިމްއަކީ، އައިސިސްއަށް ފައިސާ ވަންނަ މަގުތައް މެނޭޖު ކުރުމުގައި އިސްކޮށް ހަރަކާތްތެރިވި މީހެކެވެ. އެގޮތުން ގަވައިދާ ހިލާފަށް ހިންގި ތެލާއި ގޭހުގެ ވިޔަފާރިއާއި މައުދަން ވިއްކުމުގެ ޣައިރު ގާނޫނީ މުއުމާލާތައް މެދުވެރިކޮށް އެ ޖަމާއަތަށް ފަންޑު ހޯދުމުގެ ކަންކަން ބެލެހެއްޓުމުގައި، ޖާސިމް ހަރަކާތްތެރިވީ ސުޕަވައިޒަރެއްގެ ގޮތުގައި ކަމަށްވެސް އެ ވެބްސައިޓްގައި ވެއެވެ.\nސޫރިޔާގައި އޭނާ ފިލައިގެން ދިރިއުޅެމުން ދިޔަ ތަން، 2019 ވަނަ އަހަރު އެމެރިކާއިން ރެއިޑް ކުރުމާއެކު އަމިއްލައަށް މަރުވި އަލް-ބަގުދާދީއަށް ފަހު އައިސިސް ޖަމާއަތުގެ އާ ލީޑަރު ކަމުގެ މަގާމާ ހަވާލުވި އަމީރު މުޙައްމަދު ސާއިދު ޢަބްދުރަޙްމާން އަލް-މައުލާއާއި ޖާސިމްއަކީވެސް ގާތް2މީހުން ކަމަށް މައުލޫމާތު ލިބެއެވެ.\nމި އަހަރުގެ ކުރީކޮޅުވެސް އިރާގުން ވަނީ އައިސިސްގެ ނައިބު ލީޑަރެއް މަރާލާފައި ވާ ކަން ހާމަކޮށްފައެވެ.\nފަހުގެ ތާރީހުގައި ދުނިޔެ ދުށް އެންމެ ނުރައްކާތެރި ޓެރަރިސްޓް ޖަމާއަތުގެ ގޮތުގައި ސިފަކުރަމުން އައި އައިސިސް ޖަމާއަތުން ވަނީ އިރާގާއި ސޫރިއާއިން 88000 އަކަ ކިލޯމީޓަރުގެ ސަރަހައްދެއް ކޮންޓްރޯލް ކޮށް، ގާތްގަނޑަކަށް 8 މިލިއަނެއްހާ މީހުންގެ މައްޗަށް، އެ ޖަމާއަތުގެ ހަރުކަށި، ހުދުމުހުތާރު ވެރިކަން ތަންފީޒު ކޮށްފައެވެ.\nއިރާގުގެ ހަނގުރާމައިގެ މައިދާނުގައި 2017 ވަނަ އަހަރު އައިސިސް ބަލިކޮށްފައި ވީ ނަމަވެސް، ސޫރިއާއާއި އިރާގުގައި އެ ޖަމާއަތުގެ ގިނަ ހަނގުރާމަވެރިންތަކެއް ހަރަކާތްތެރިވެ އުޅޭ ކަމަށް ހަބަރު ލިބެއެވެ.\nއައިސިސް އިރާގު ދުނިޔެ ސީރިއާ ޓެރަރިޒަމް


SunOnline: BREAKING: Vaccine jehumah fahu niyaavi gahdhoo meehaa ge anbimeehaa ves niyaavejje\nވެކްސިން ޖެހުމަށްފަހު ނިޔާވި ގައްދޫ މީހާގެ އަނބި މީހާ ވެސް ނިޔާވެއްޖެ\nއަހުމަދު މިޒްޔާލް 20 Feb 2021, 22:48\nގދ. ގައްދޫ --- ސަން ފޮޓޯ/ މުހައްމަދު ޝަފީއު\nގދ. ގައްދޫގައި ވެކްސިން ޖެހިފަހުން ހާލު ސީރިއަސްވެގެން އިއްޔެ ނިޔާވި 93 އަހަރުގެ ފިރިހެން މީހާގެ އަންހެނުން ވެސް ވެކްސިން ޖަހާފައި ވަނިކޮށް ނިޔާވެއްޖެ އެވެ.\nހެލްތު އިމަޖެންސީ އޮޕަރޭޝަން ސެންޓަރު (އެޗްއީއޯސީ) އިން މިރޭ ބޭއްވި ނޫސްވެރިންގެ ބައްދަލުވުމުގައި އެޗްޕީއޭގެ ޑިރެކްޓަރު އަހްމަދު ނާސިރު ވިދާޅުވީ އެ އަންހެން މީހާ މަރުވެފައިވަނީ މިރޭގެ ވަގުތެއްގައި ކަމަށެވެ.\n"ޑރ. އަބްދުއްސަމަދު މެމޯރިއަލް ހޮސްޕިޓަލުގައި ފަރުވާދެމުންދިޔަ ގދ. ގައްދުއަށް ނިސްބަތްވާ 93 އަހަރުގެ ފިރިހެނެއް އިއްޔެގެ ވަގުތެއްގައި ނިޔާވެފައިވޭ. އަޅުގަނޑުމެންނަށް ރިޕޯޓު ލިބިފައިވޭ އުމުރުން 81 އަހަރުގެ އޭނާގެ އަނބިމީހާ މިރޭގެ ވަގުތެއްގައި ވަނީ ނިޔާވެފައި. މި ދެ ކޭސްއާ އެއްކޮށް އިންވެސްޓިގޭޝަން ކުރިއަށްދާކަން ފާހަގަކުރަން،" އަހްމަދު ނާސިރު ވިދާޅުވި އެވެ.\nއަހްމަދު ނާސިރު ވިދާޅުވީ އެ ދެ މީހުންނަށް ވެސް ވެކްސިން ޖަހާފައިވަނީ މި މަހުގެ 17 ވަނަ ދުވަހު ކަމަށެވެ.\nއެ އަންހެން މީހާ އަކީ ވެސް ގިނަ ދުވަސްތަކެއް ވަންދެން ބަލި އެނދުގައި އޮތް މީހެކެވެ.\nއެ ދެމީހުންގެ ތެރެއިން ފިރިހެން މީހާއަކީ ގިނަ އަދަދެއްގެ ބަލިތަކެއް ތަހައްމަލު ކުރަމުން ދިޔަ މީހެކެވެ. އަދި އޭނާއަށް ހިނގާބިނގާވެ ނޫޅެވޭތާ 10 އަހަރު ވެފައިވާ ކަމަށް އެޗްޕީއޭއިން ވަނީ ބުނެފަ އެވެ.\nމި މަހުގެ 17 ވަނަ ދުވަހު ވެކްސިން ޖެހުމަށްފަހު އޭނާގެ ހާލު ގޯސްވެގެން ތިނަދޫ އަބްދުއްސަމަދު ހޮސްޕިޓަލަށް ގެންދިޔައީ ޖެހިގެން އައި 18ވަނަ ދުވަހުގެ ރޭގަ އެވެ.\nމިހާތަނަށް ރާއްޖޭގައި 70،009 މީހަކު ކޮވިޑް ވެކްސިން ޖަހާފައި ވާއިރު، ސީރިއަސް ސައިޑް އިފެކްޓެއް ރިޕޯޓުކޮށްފައިވާކަމަށް އެޗްޕީއޭ އިން ހާމަކޮށްފައެއް ނުވެ އެވެ. ނަމަވެސް ހުން އައުމާއި ވެކްސިން ޖެހި ތަން ދުޅަވުން ފަދަ ސައިޑްއިފެކްޓުތައް ވަނީ ރިޕޯޓުކޮށްފަ އެވެ.\nމިދިޔަ ހަފުތާގައި ކޮވިޑަށް ޕޮޒިޓިވްވީ 1،134 މީހުން\nމިދިޔަ ހަފްތާގައި މުޅި ރާއްޖެއިން 1،202 މީހުން ޕޮޒިޓިވް\nކޮވިޑް ޖެހިގެން އުމުރުން ދުވަސްވީ މީހަކު މަރުވެއްޖެ


Dhagandey aai Aku aa dhimaakohlumun FAM aai youth ministry rathah - Hama.mv\n13 ފެބްރުއަރީ 2021 | 14:39\nދަގަނޑޭ އާއި އަކޫ\nހޮނިހިރު , 13 ފެބްރުއަރީ 2021 | 14:39\nރާއްޖޭގެ ކުޅަދާނަ ފުޓުބޯޅަ ދެ ކުޅުންތެރިން ކަމަށްވާ އަލީ އަޝްފާގު (ދަގަނޑޭ) އަދި އަކުރަމް އަބްދުލް ޣަނީ (އަކޫ) އާއި ގުޅުވައި އެމްޑީޕީގެ އެކްޓިވިސްޓު ސޫޒަން އިބްރާހިމްފުޅު ސޯޝަލް މީޑިއާގައި ދެއްކި ވާހަކަތަކާއި ގުޅިގެން ފުޓުބޯޅަ އެސޯސިއޭޝަން އޮފް މޯލްޑިވްސް (އެފްއޭއެމް) އާއި ޔޫތު މިނިސްޓަރު އަހުމަދު މަހުލޫފު ކަންބޮޑުވުން ފާޅުކޮށްފި އެވެ.\nސޫޒަން ސޯޝަލް މީޑިއާގައި ބުނެފައިވަނީ ދަގަނޑޭ އާއި އަކޫ އަކީ ހަރުކަށީ ފިކުރުގެ ބައެއް ކަމަށް ސިފަކޮށް ސީރިއާ އަށް ޖިހާދަށް ދާން ތައްޔާރަށް ތިބި ބައެއް ކަމަށެވެ. ސޫޒަން މިހެން ބުނެފައިވަނީ ދެ ކުޅުންތެރިން ތުނބުޅި ދިގުކޮށްފައި ހުރުމުން އެކަމަށް އިޝާރާތް ކޮށެވެ.\nމިއަދު އެފްއޭއެމް އިން މިކަމަށް އެޑްރެސްކޮށް ނެރުނު ބަޔާނުގައި ބުނީ ދެ ކުޅުންތެރިންނާއި ގުޅުވައި ސޯޝަލް މީޑިއާގައި ދައްކާފައިވަނީ އާދައިގެ ވާހަކަތަކެއް ނޫން ކަމަށާއި ފުޓުބޯޅަ ކުޅުންތެރިންނާއި ބެހޭގޮތުން ބައިބައިވުން އުފެދޭފަދަ ހަގީގަތާއި ހިލާފު ވާހަކަދައްކާ ފަރާތްތަކާމެދު ފިޔަވަޅު އަޅާނެ ކަމަށެވެ. އަދި ރާއްޖޭގެ ފުޓުބޯޅަ ކުޅުންތެރިންނަކީ އެފްއޭއެމާއި ފުޓުބޯޅައިގެ އެންމެ އިސް އިދާރާ ކަމަށްވާ ފީފާގެ ގަވާއިދުތަކަށް ފުރިހަމައަށް ތަބާވެ އަމަލުކުރަމުންދާ ކުޅުންތެރިން ކަމަށާއި ފުޓުބޯޅަ ކުޅުންތެރިންނަކީ ދިވެހިރާއްޖޭގެ ޤާނޫނުތަކަށް ބޯލަނބައި މާތްވެގެންވާ އިސްލާމްދީނުގެ ހަމަތައް ހިފެހެއްޓުމުގައި ވެސް ނަމޫނާ ކުޅުންތެރިންތަކެއް ކަމަށް އެ ބަޔާނުގައި ވަނީ ބުނެފަ އެވެ.\nސޫޒަންއަށް ފިޔަވަޅު އަޅާނެ ކަމަށް އެފްއޭއެމްއިން ބުނިއިރު މި މައްސަލައިގައި މިނިސްޓަރު މަހުލޫފުވެސް ވަނީ ވާހަކަ ދައްކަވައިފަ އެވެ. އެގޮތުން މަހުލޫފު ވިދާޅުވީ ތުނބުޅި އަދި ބުރުގާ އަޅާފައި ތިބޭ އެންމެންނަކީ ހައްދުފަހަނަ އަޅާފައިވާ ބައެއްކަމަށް ދެކޭ ވިސްނުން ބަދަލުކުރަންޖެހޭ ކަމަށެވެ. އަދި މުޖުތަމައުއެއްގައި އުޅޭނީ ތަފާތު ވިސްނުމުގެ މީހުން ކަމަށާއި ހިޔާލު ތަފާތުވިޔަސް އެއްބަޔަކު އަނެއްބަޔަކަށް އިހުތިރާމުކޮށްގެން އުޅެން ދަސްކުރަން ޖެހޭ ކަމަށް މަހުލޫފު ވިދާޅުވި އެވެ.\nއަޝްފާގު އަދި އަކުރަމް އަކީ ރާއްޖޭގެ ބަތޮލުން\n- ޔޫތު މިނިސްޓަރު އަހުމަދު މަހުލޫފު\nމަހުލޫފު މިފަދައިން ވިދާޅުވިއިރު ސޫޒަން ސޯޝަލް މީޑިއާގައި ކުރި ޕޯސްޓަށްފަހު އެތައް ބަޔަކު ދަނީ ދަގަނޑޭ އާއި އަކޫ ދިފާއުކޮށް ވާހަކަ ދައްކަމުންނެވެ.\nއަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު އަކުރަމް އަބްދުލް ޣަނީ (އަކޫ) އަލީ އަޝްފާގު (ދަގަނޑޭ) ފުޓުބޯޅަ\nއަލީ ރަމީޒާއި އަޝްފާގުގެ ތާއީދު ޑރ. މުއިއްޒަށް\nކުޅިވަރުގެ ދާއިރާއިން މި ބޯންދެނީ އަދި ކޯރެއްގެ ކޯވަރެއް: މަހުލޫފު\nދަގަނޑޭއާ އަކޫއަށް ފުރައްސާރަ ކުރުން: ނަމޫނާ ދެއްކީ އެމްޑީޕީ ލީޑަރުން\nކުޑަކުދިންތަކަކަށް ހަމަލާ ދީފައި ސުވަރުގެ ނުވަދެވޭނެ: މަހުލޫފު\nޓްރެކު ސަރަހައްދުގައި ހެދި ޕްލެޓްފޯމް އާންމުންނަށް ހުޅުވާލައިފި


Israel aa gulhun kandaalan Palestine ge national council gai mashvaraa kuranee | Mihaaru\nފަލަސްތީނުގެ ރައީސް މަހްމޫދު އައްބާސް. --ފޮޓޯ:އޭޕީ\nއިޒްރޭލާ ގުޅުން ކަނޑާލަން ފަލަސްތީނުގެ ނޭޝަނަލް ކައުންސިލްގައި މަޝްވަރާ ކުރަނީ\n29 އެޕްރީލް 2018 - 14:13 1 comment\nރާމުﷲ (އެޕްރީލް 29) - އިޒްރޭލާ ގުޅުން ކަނޑާޅުމާ ގުޅޭ ގޮތުން ޕަލަސްތީން ލިބަރޭޝަން އޮގަނައިޒޭޝަން (ޕީއެލްއޯ) ގެ ނޭޝަނަލް ކައުންސިލް (ޕީއެންސީ) ގައި މަޝްވަރާ ކުރަން ހަމަޖައްސައިފި އެވެ.\nމާދަމާ ބާއްވާ ޕީއެންސީގެ ބައްދަލުވުމުގެ އެޖެންޑާގައި ހިމަނާފައިވާ ކަންކަމުގެ ތެރޭގައި އިޒްރޭލާ މެދު އެމެރިކާ ގެންގުޅޭ ސިޔާސަތާ ގުޅޭ ގޮތުން މަޝްވަރާ ކުރުން ހިމެނެ އެވެ. ޚާއްސަކޮށް އިޒްރޭލުގެ ވެރިރަށަކީ ގުދުސް ކަމަށް އެމެރިކާ ނިންމި މައްސަލަ ހިމެނެ އެވެ.\n"ގުދުސްއާ މެދު އެމެރިކާ މިހާރު އެ ގެންގުޅޭ ސިޔާސަތު ކުރިއަށް ގެންދާ ނަމަ ފަލަސްތީނުގެ އެއްވެސް މީހަކު ނުރުހޭނެ އެމެރިކާއާ ގުޅުން ބާއްވަން،" ޕީއެލްއޯގެ އެގްޒެކެޓިވް ކޮމިޓީގެ މެންބަރު ސާއިބު އުރައިގާތު ވިދާޅުވި އެވެ.\nޕީއެލްގެ ބައްދަލުވުމުގައި ވަނީ އިޒްރޭލާ ގުޅުން ކަނޑާލުމަށް ފަހު އެ ގައުމާ އެކު ގާއިމްކޮށްފައިވާ ހުރިހާ އެއްބަސްވުންތަކެއް އުވާލުމާ ގުޅޭ ގޮތުން ވެސް މަޝްވަރާ ކުރުމަށް ހަމަޖެހިފަ އެވެ.\nއިރުމަތީ ގުދުސް އިޒްރޭލުން ހިފާފައި ވަނީ 1967 ވަނަ އަހަރުގެ ހަނގުރާމައިގަ އެވެ. އަދި ބައިނަލްއަގުވާމީ ގާނޫނުތަކަށް ގޮންޖެހުމަށް ފަހު އިޒްރޭލުން 1980 ވަނަ އަހަރު ވަނީ އެ ގައުމުގެ ބައެއްގެ ގޮތުގައި އިރުމަތީ ގުދުސް ހަމަޖައްސައިފަ އެވެ.\nޕީއެންސީގެ ބައްދަލުވުމުގައި ޕަލަސްތީނުގެ އެގްޒެކެޓިވް ކޮމިޓީ އަށް 18 މެންބަރުން އިންތިޚާބު ކުރާނެ އެވެ. އަދި ފަލަސްތީން އޮތޯރިޓީގެ ބަދަލުގައި ފަލަސްތީނުގެ ނަން ދައުލަތަކަށް ބަދަލު ކުރަން މަޝްވަރާ ކުރާނެ އެވެ. މީގެ އިތުރުން ހަމާސް އާއި ފަތަހަ އެއްގަލަކަށް އެރުވުން ވެސް އެޖެންޑާގައި ވަނީ ހިމަނައިފަ އެވެ. މިއީ ވޭތުވެދިޔަ ނުވަ އަހަރު ތެރޭ ބާއްވާ ޕީއެންސީގެ ފުރަތަމަ ބައްދަލުވުމެވެ.\nއިތުރު ލިޔުންތައް އިޒްރޭލް ފަލަސްތީން


Kaadehdhoo Airport Ah 28 Aharu - Haalathu Hama Sumeh! ކާޑެއްދޫ އެއަރޕޯޓަށް 28 އަހަރު – ޙާލަތު ހަމަ ސުމެއް! – Huvadhoo News Kaadehdhoo Airport Ah 28 Aharu - Haalathu Hama Sumeh! Huvadhoo News\nމީގެ 30 އަހަރު ކުރިން ހުވަދު އަތޮޅުގައި ފުރަތަމަ ފަހަރަށް އެއަރޕޯޓެއް ހެދުމަށް ސަރުކާރުން މަސައްކަތް ފެށުމާއި އެކު މުޅި އަތޮޅުގެ އިތުރުން މުޅި ރާއްޖެއަށްވެސް އެކަން ވެގެން ދިޔައީ ވަރަށް ބޮޑު ހިތްހަމަ ޖެހުމަކަށެވެ. އެތައް ބަޔަކު ދެކެމުން ދިޔަ ހުވަފެނެއް ޙަޤީޤަތަކަށް ވުމުގެ އުންމީދަކަށެވެ. އިޤުތިޞާދީ ގޮތުން ރާއްޖެ ކުރިޔަށް ޖެހޭ ކަމުގެ އުފާވެރި ތަސައްވުރަކަށެވެ.\nކުރިން ދަނޑުވެރިކަން ކޮށް އޭގެ ނަފާވެރިކަން އެ ރަށާއި އަވައްޓެރި ރަށް ތަކުން އިންތިހާއަށް ހަދަމުން ދިޔަ ތަނަކަށް ކާޑެއްދޫ ވިޔަސް އެއަރޕޯޓެއް ހެދި މުޅި އަތޮޅަށް އޭގެ ކުރިއެރުން ލިބޭނެ ތަނަކަށް ވާނެ ކަމުން އަތޮޅުގެ އެންމެހާ ރައްޔިތުން ދިޔައީ ލޮލުން ބޮލުން އެކަމަށް އާބަސް ކިޔާ ހާނާ މާލުންވެސް ޤުރްބާންވެ އެ ބާރުލުން ދެމުންނެވެ.\nއަތޮޅުގެ އެކި ހިސާބު ފަރުތަކުން ގާ ނަގައިގެން ރަންވޭ ތައްޔާރު ކޮށް އެއަރޕޯޓް ހަދައި, އެތަނުގެ ވައިގެ މަގުން ޚިދުމަތް ދޭން ފެށިތާ މިއަދަށް 28 އަހަރުވީއެވެ. ނަމަވެސް އެތަނުގެ މިއަދުގެ ޙާލަތަށް ވިސްނާލާ އިރު ސިފަ ވަނީ ވީރާނާ ވާން ދޫކޮށްލާފައި އޮތް ރަށެއްހެނެވެ. ތަން އޮތީ މި ޒަމާނުގެ އެއްވެސް ސިފަ އަކަށް ބަލައިގަނެވޭ ޙާލަތެއްގައެއް ނޫނެވެ. ދުވާލަކު އެތައް ފްލައިޓެއް ކޮންމެ ޙާލަތެއްގަވެސް އޮޕަރޭޓްވެ އެތައް ސަތޭކަ ފަތުރުވެރިނާއި ދިވެހިން ދަތުރު ކުރަމުންދާއިރު އެއިން އެއްވެސް ދަތުރު ވެރިޔަކަށް ކަމުދާންހެން ހުރި އެއްވެސް ތަނެއް, މަގެއް, ބަނދަރެއް އަދި ކިއެއްތަ ޚިދުމަތެއްވެސް ނެތެވެ.\nމިއަދު މިވާހަކަ ދެއްކި ނަމަވެސް މިއީ އާ ވާހަކައެއް ނޫނެވެ. މިވާހަކަ އެތައް މީޑިއާ އެއްގައި އެތައް ގޮތަކުން ސިފަ ކޮއްފައި ވާއިރު އެ ތަނަށް އަރާ ފައިބާ ކޮންމެ މީހަކު މިވާހަކަ ދައްކާ, ވެރިންގެ ކައިރީގައި ޝަކުވާކޮށް، ސޯޝަލް މީޑިއާ ގައި އެތަނުގެ ޙާލަތު އަންގައިދޭ ވާހަކަ ތަކާއި ފޮޓޯތައް ލުމަކީ ވަރަށް އާންމު ކަމެކެވެ. އެހެން ނަމަވެސް 1993 ވަނަ އަހަރު ގެ ޑިސެމްބަރ 11 ވަނަ ދުވަހު ހުޅުވި ނުވަތަ މިއަދަށް 28 އަހަރު ފުރޭ ކާޑެއްދޫ އެއަރޕޯޓްގެ ބައެއް ދިމާ ދިމާލަށް ކަޅިއެއް އެއްލާ ނަޒަރު ހިނގާލާނަމެވެ.\nއެއަރޕޯޓްގެ ފަޅުތެރެއަށް ވަދެގެން ގޮސް ބަނދަރު އަރަން ބަލާ އިރު ޖެޓީ އެއްވެސް ދިމާލުގައި އަރާ ފޭބުމަށް ރައްކާތެރި އެއްވެސް ތަނެއް ނެތެވެ. އެ ޖެޓީގެ ހާލަކީ މުޅި ޖެޓީ އެއްކޮށް ވެއްޓި ނުރައްކާތެރި ބޮޑު ޙާދިސާ އެއް ހިގައި ބައެއްގެ މަރުގެ ވާހަކަ “ބްރޭކިންގ ނިއުސް” އަށް ސުރުޚީ އެޅިގެން ދާނީ މާދަމާ ކަންވެސް ނޭގޭ ހިއްސާބުގައެވެ. ބަނދަރު މަތީގެ މަގުގައި ތާރު ކޮޅެއް ނެތްތާ ގާކޮޅެއް ވެސް އަތުރާފައި ނެތެވެ.\nބެގޭޖާއި ލަގޭޖް ކޮޅު އަރުވައިގެން ދުއްވުމެކޭ ކުރީ ޒަމާނުގެ މާލޭގެ މަގެއްގައި ދުއްވުމެކޭ އެއްވެސް ތަފާތެއް ނެތެވެ. މޫސުން ގޯސްވެ ވާރޭ ވެހެން ފަށައިފިއްޔާ ޓާމިނަލާއި ހަމަޔަށް ދިޔުމުގެ ކުރިން ވަންނާނޭ ނިވަލެއް ނެތެވެ. ޓާމިނަލް ވާހަކަ ރަނގަޅު ވާނީ ނުދެއްކިއްޔާ އެވެ. ބައެއް ފަހަރު ފްލައިޓުން އަންނަ މީހުންނަށް ހީވާނީ މި ވަދެވުނީ މަސް އަށި ހަދާފައި ހުރި ބަދި ގެއަކަށް ހެންނެވެ. އެތަނަކު ކީއްކުރަން، މުޅި އެއަރޕޯޓް ގައި ވެސް ރަނގަޅު ފާޚާނާ އެއް ނެތެވެ. މަޑު ކޮއްލަން ތަނެއް ނެތެވެ. ހާސް ކަމަކަށްވެސް ހުރީ އެއްކަލަ ރެސްޓޯރެންޓު އެވެ. އެވެސް ނަސީބެކެވެ.\nއެ ޙާލަތުގެ ކުރުކޮށް އެހެން ދިމާއަކަށް ފިކުރު ހިންގާލަމާ ބަހީއެވެ.\nއިސްވެ ދެންނެވުން ޙާލަތުގައި މި އެއަރޕޯޓް ގައި މަސައްކަތް ކުރާ މުވައްޒަފުން އުޅެނީ ކިހިނެއް ހެއްޔެވެ. އެ ކަމާ ވިސްނާލުމުން އެނގެނީ އެ މީހުންގެ ކެތްތެރިކަމެވެ. މީގެ ކުރިން 140 ވަރަކަށް މުވައްޒަފުން ތިބީ އަދި މިހާރު އެ އަދަދު 112 އަށް މަދު ވިޔަސް ވަޒީފާ ގެ މަސްއޫލިއްޔަތު ނަގާ މިންވަރެވެ. ޒަރޫރީ ޚަރަދެއް ނުކުރާ މި އެއަރޕޯޓް ބެލެހެއްޓުމާ ޚިދުމަތް ދިނުމަށް ކުރާ މަސައްކަތެވެ. އެވެރިންނަށް ހަމަ ސާބަހެވެ.\nމިހާ ހިސާބަށް ދިއުމުން ދެން އޮތީ ބޮޑު ސުވާލެވެ.\nރާއްޖޭގައި ހުރި އެތެރޭގެ އުދުހުން ތަކުގެ އެންމެ ދުވަސްވީ އެއް އެއަރޕޯޓަށް ވެގެން މިއުޅެނީ ކިހިނެއް ހެއްޔެވެ. ހުވަދު އަތޮޅަށް ދިމާވެގެން އުޅޭ ފަންޑިތަވެރިކަމެއް ބާއެވެ. ނޫނީ ސިޔާސީ ކުޅި ކުޅެން ރާއްޖޭގައި އޮތް ހަތިޔާރެއް ބާއެވެ. މި ސުވާލު ތިޔަ ބޭފުޅުންގެ ވިސްނުމަށް ދޫކޮށްލާނަމެވެ.\nގދ. ކާޑެއްދޫ އެއަރޕޯޓް ތަރައްގީކޮށް ހިންގުމަށް ވިލާ އެއަރ ޕްރައިވެޓް ލިމިޓެޑް އާއި ސަރުކާރާއި ދެމެދު އެއްބަސްވީ 06 ނޮވެމްބަރ 2013 ވަނަ އަހަރު ލީސް އެގްރިމެންޓެއްގެ ދަށުން 50 އަހަރަށް އެ އެއަރޕޯޓް ހިންގާ ބެލެހެއްޓުމަށެވެ.\nނަމަވެސް، ވިލާ އެއަރ ޕްރައިވެޓް ލިމިޓެޑުން އެއްބަސްވުމާއި ހިލާފުވެފައިވާކަމަށް ބުނެ 18 ޖެނުއަރީ 2017 ގައި އޭރުގެ ސަރުކާރަށް ފޮނުވި ސިޓީއަކަށް ކޮންޓްރެކްޓް ބާތިލުކޮށްފައި ވަނީ 22 ނޮވެމްބަރު 2018 ގައެވެ.\nރަށް މެދަށް ވިހާފައި އޮތް ދަރިއެއްހެން އެއް ވަގުތެއްގައި ސިފަވުމަށް ފަހު މިހާރު މި އެއަރޕޯޓް ވަނީ ރީޖަނަލް އެއަރޕޯޓް ގެ ދަށަށް ގެންގޮސްފައެއެވެ. އަނެއްކޮޅުން ވިލާ އެއަރ އާއެކު ހަދާފައިވާ ގދ. ކާޑެއްދޫ އެއަރޕޯޓް އެއްބަސްވުން ސަރުކާރުން ބާތިލުކޮށްފައި ވަނީ ގޯސްކޮށް ކަމަށް ސުޕްރީމް ކޯޓުން ވަނީ މިއަހަރުގެ މެއި މަހުގެ 10 ވަނަ ދުވަހު ނިންމާފައެއެވެ.\nފާއިތުވި އަށެއްކަ އަހަރުގެ ތެރޭގައި މި އެއަރޕޯޓް މިއުޅެނީ ބޮޑު ކޯޅުމެއްގައެވެ. އެއް ސަރުކާރުން އަނެއް ސަރުކާރުން, އެއް ކުންފުނިން އަނެއް ކުންފުނިން ބަގުޑި ބައްދަނީއެވެ. ހުރިހާ އުނދަގުލެއް ރައްޔިތުންނަށެވެ. ހިތިކަމާއި ތަކުލީފު ދަތުރު ވެރިންނަށެވެ. މި ގޮތުގައި ދެމިގެން ދަނީ އެވެ. ތަނުގެ ޙާލަތު ހަމަ ސުމެކެވެ.\nރިޕޯޓް ކާޑެއްދޫ އެއަރޕޯޓް\nމަގޭ ވޯޓު އެއާޕޯޓަށް


Adhaalathu party ge raees kamah Home minister aai Islamic minister vaadha kuravvanee - AO News\nޢަދާލަތު ޕާޓީގެ ރައީސްކަމަށް ހޯމް މިނިސްޓަރާއި އިސްލާމިކް މިނިސްޓަރ ވާދަކުރައްވަނީ\nޢަދާލަތު ޕާޓީގެ ރައީސްކަމަށް ހޯމް މިނިސްޓަރ ޢިމްރާން ޢަބްދުﷲއާއި އިސްލާމިކް މިނިސްޓަރ ޑރ. އަޙްމަދު ޒާހިރު ކުރިމަތިލައްވައިފިއެވެ. މިނިސްޓަރ އިމްރާނާއެކު ރަނިންގ މޭޓެއްގެގޮތުގައި ޕާޓީގެ ނައިބު ރައީސްކަމަށް ކުރިމަތިލާފައިވަނީ ގ. އަލިޝާ، އަޙްމަދު ޝަރީފެވެ. އިސްލާމިކް މިނިސްޓަރ ޑރ. އަޙްމަދު ޒާހިރުގެ ރަނިންގ މޭޓެއްގެގޮތުގައި ނައިބު ރައީސްކަމަށް ކުރިމަތިލާފައިވަނީ ދަފްތަރު ނަންބަރު 3851، އަޙްމަދު ނަޝީދެވެ.\nހޯމް މިނިސްޓަރުކަންވެސް ކުރައްވަމުން ގެންދަވާ އިމްރާން އެ ޕާޓީގެ ރައީސް ގެ މަގާމަށް ކުރިމަތިލާފައިވާކަން ހާމަ ކުރައްވަމުން މީގެކުރިން ވިދާޅުވީ، އެގޮތަށް ނިންމެވީ ގައުމުގެ ހާލަތު ހުރިގޮތުން އަދާލަތު ޕާޓީ އިތުރަށް ހަރުދަނާކޮށް، ކުރިއަށް ގެންދިޔުމުގައި އޭނާގެ ދައުރު މުހިންމުކަމަށް އޭޕީގެ ގިނަ މެމްބަރުން ފާހަގަކުރައްވާތީ ކަމަށެވެ.\nއެ ޕާޓީގެ3ވަނަ ދައުރަށް ޕާޓީގެ ރައީސާއި ނައިބު ރައީސް ހޮވުމަށްޓަކައި ބާއްވާ އިންތިހާބު އޮންނާނީ މި މަހުގެ 30 ވާ ހޮނިހިރު ދުވަހު އެވެ.\nޢަދާލަތު ޕާޓީން ބުނީ އެ ޕާޓީގެ ދުސްތޫރުގެ 41.1 ވަނަ މާއްދާއާއި 41.3 ވަނަ މާއްދާގެ ދަށުން ޕާޓީގެ3ވަނަ ދައުރަށް ޕާޓީގެ ރައީސާއި ނައިބު ރައީސް ހޮވުމަށް ބާއްވާ އިންތިޚާބުގައި ވާދަކުރުމަށް ހުޅުވާލި ފުރުޞަތު މިމަހުގެ 21 ވަނަ ދުވަހު ހަމަވިއިރު، އެ މަޤާމަށް2ކެނޑިޑޭޓަކު ކުރިމަތިލާފައިވާކަމަށެވެ.\nވޯޓުލުމުގެ ޙައްޤު ލިބިގެންވާ މީހުންގެ ދަފްތަރުގައި ނަން ހިމެނިފައިވޭތޯ ބެއްލެވުމަށް ނުވަތަ ޝަކުވާ ހުށަހެޅުއްވުމަށް ބޭނުންފުޅުވާ ފަރާތްތަކުން މިމަހުގެ 27 ގެ ކުރިން vote.adhaalath.org.mv އަށް ޒިޔާރަތްކުރައްވާ ދަފްތަރުގައި ނަން ހިމެނިފައިވޭތޯ ބައްލަވާ، ޝަކުވާއެއްވާނަމަ އޮންލައިންކޮށް ހުށަހެޅުއްވުމަށް އެ ޕާޓީން ވަނީ އެދިފައެވެ.\nއަދާލަތު ޕާޓީ ރަސްމީގޮތުން ރަޖިސްޓްރީ ކޮށްފައިވަނީ އޯގަސްޓް 18، 2005ގައި އެވެ. އެ ޕާޓީގެ މެމްބަރުންގެ އަދަދަކީ، 6،640 އެވެ.\nހޯމް މިނިސްޓަރއަދާލަތު ޕާޓީއިސްލާމިކް މިނިސްޓަ\nއަދާލަތުޕާޓީގެ އިންތިޚާބު މިމަހުގެ 30 އަށް: މިހާރު އަންހެނުންނަށް ވާދަކުރެވޭ\nކޮވިޑްގައި މަރުވާ ލަންކާ މުސްލިމުން ރާއްޖޭގައި ވަޅުލުމަށް އަދާލަތުންވެސް ތާޢީދުކޮށްފި\nއެންމެ ކުއްޖަކު ކުށްކުރުމުން ދުރުކުރުމަކީ ޖީލުތަކެއްގެ ރައްކާތެރިކަން ކަށަވަރުކޮށްދިނުން: އިމްރާން


sto ge midiya aharu saafu saidaa 500 millon rf ah\nއެސްޓީއޯއަށް މިދިޔަ އަހަރު ސާފު ފައިދާގެ ގޮތުގައި 005 މިލިއަން ރުފިޔާ!\nއެސްޓީއޯގެ ހެޑް އޮފީސް: ފައިދާ ދަނީ އިތުރުވަމުން\nއެސްޓީއޯއަށް މިދިޔަ އަހަރު ސާފު ފައިދާގެ ގޮތުގައި 500 މިލިއަން ރުފިޔާ ލިބޭނެ ކަމަށް އެ ކުންފުނިން އަންދާޒާކޮށްފި އެވެ.\nއެސްޓީއޯގެ މެނޭޖިން ޑިރެކްޓަރު އާދަމް އާޒިމް ވިދާޅުވީ މިދިޔަ އަހަރު އެ ކުންފުންޏަށް ސާފު ފައިދާގެ ގޮތުގައި 500 މިލިއަން ރުފިޔާވަރު ލިބޭނެ ކަމަށް އަންދާޒާ ކުރެވޭ ކަމަށެވެ. މިދިޔަ އަހަރުގެ ފައިދާ އިތުރުވުމުގެ އެއް ސަބަބަކީ އެ ކުންފުނީގެ ހިންގުމަށް ގެނެސްފައިވާ ހެޔޮ ބަދަލުތައް ކަމަށް އޭނާ ވިދާޅުވި އެވެ.\n"ބޮޑު ފައިދާއެއް ލިބުމުގައި ރާއްޖޭގެ އިކޮނޮމީ އެކަށީގެންވާ ގޮތެއްގައި އޮތުން ވެސް ހިމެނޭ. މީގެ އިތުރުން ސަރުކާރުން ދައްކަން ޖެހޭ ފައިސާ ބަރާބަރަށް ދައްކަމުން ދިއުމާއި މެނޭޖުމަންޓަށް ގެނައި ބަދަލުތައް ވެސް ހިމެނޭ،" އާޒިމް ވިދާޅުވި އެވެ.\nއެސްޓީއޯގެ ފައިދާ އިތުރުވާނެ ކަމަށް އަންދާޒާކުރިއިރު ސަރުކާރުގެ އެހެން ކުންފުނިތަކާ ހިލާފަށް އެ ކުންފުނިން ދަނީ މަހުން މަހަށް ކުންފުނީގެ މާލީ ހިސާބުތައް އާއްމު ކުރަމުންނެވެ. އެސްޓީއޯގެ ހިސާބުތައް ދައްކާ ގޮތުގައި ކޮންމެ މަހަކު އެވްރެޖު ގޮތެއްގައި 40 މިލިއަން ރުފިޔާ އާއި 50 މިލިއަން ރުފިޔާ ފައިދާގެ ގޮތުގައި ލިބިފައިވެ އެވެ.\nއާޒިމް ވިދާޅުވީ އެސްޓީއޯއިން ބޭނުންވަނީ އެ ކުންފުނީގެ ހިއްސާދާރުންނަށް ރަނގަޅު ރިޓާން އެއް ދިނުން ކަމަށެވެ.\n" އަޅުގަނޑުމެންގެ އަގުތައް ހަދަމުން ދަނީ ޝެއާ ހޯލްޑަރުންނަށް ރަނގަޅު ރިޓާންއެއް ދެވޭ ވަރަށް. އެހެންވެ އަޅުގަނޑުމެން ޕްރޮފިޓް ވަރަށް ބޮޑުކޮށް މި ދައްކަނީ،" އާޒިމް ވިދާޅުވި އެވެ.\nއެސްޓީއޯއަށް މިދިޔަ އަހަރު 500 މިލިއަން ރުފިޔާ ލިބޭނެ ކަމަށް އަންދާޒާ ކުރިއިރު، 2013 ވަނަ އަހަރު އެ ކުންފުންޏަށް ފައިދާގެ ގޮތުގައި 593 މިލިއަން ރުފިޔާ ލިބިފައިވެ އެވެ.


SunOnline: Civil service Commission ge memberun Majlis ah haaziru kuranee\ndate_range އަންގާރަ 16 ޖުލައި 2019\nސިވިލް ސާވިސް ކޮމިޝަނުގެ މެމްބަރުން މަޖިލީހަށް ހާޒިރު ކުރަނީ\nފާތިމަތު ސައީދު 16 Apr 2019, 13:03\nރައްޔިތުންގެ މަޖިލީހުގެ ކޮމިޓީއެއްގެ ތެރެއިން --\nސިވިލް ސާވިސްގެ ވަޒީފާތަކަށް އިލްމީ ގާބިލު މީހުންގެ ބަދަލުގައި ޝަރުތު ހަމަ ނުވާ ބަޔަކު އައްޔަން ކުރާކަމަށް ބުނާ މައްސަލައެއްގައި މަޖިލީހުގެ މިނިވަން މުއައްސަސާތަކުގެ ކޮމިޓީއަށް ސިވިލް ސާވިސް ކޮމިޝަނުގެ މެމްބަރުން ހާޒިރު ކުރަން ނިންމައިފި އެވެ.\nމިއަދު ބޭއްވި މިނިވަން މުއައްސަސާތަކާ ބެހޭ ކޮމިޓީގެ ބައްދަލުވުމުގައި ސީއެސްސީގެ މެމްބަރުން އެ ކޮމިޓީއަށް ހާޒިރުކޮށް ސުވާލު ކުރަން ނިންމީ އެ ވަގުތު ކޮމިޓީއަށް ހާޒިރުވެ ތިބި ހަތް މެމްބަރުންގެ އިއްތިފާގުންނެވެ.\nސީއެސްސީގެ މެމްބަރުން މަޖިލީހަށް ހާޒިރުކޮށް ސުވާލު ކުރުމަށް ހުށަހެޅުއްވީ ކެލާ ދާއިރާގެ މެމްބަރު އަލީ އާރިފް އެވެ. އެ ހުށަހެޅުމަށް ތާއީދު ކުރެއްވީ އައްޑޫ މީދޫ ދާއިރާގެ މެމްބަރު ރޮޒައިނާ އާދަމް އެވެ.\nކޮމިޓީގެ މުގައްރިރު ރިޔާޒު ރަޝީދު ވިދާޅުވީ ސީއެސްސީގެ މެމްބަރުން މަޖިލީހަށް ހާޒިރު ކުރާނެ ވަކި ދުވަހެއް އަދި ވަގުތެއް ފަހުން އަންގަވާނެ ކަމަށެވެ. އަދި މާދަމާގެ ވަގުތަކަށް ސީއެސްސީގެ މެމްބަރުން ހާޒިރުކުރުމަށް މަސައްކަތް ކުރަމުންދާ ކަމަށްވެސް ރިޔާޒު ރަޝީދު ވިދާޅުވި އެވެ.\nސިވިލް ސާވިސްގެ ވަޒީފާތަކަށް އިލްމީ ގާބިލު މީހުންގެ ބަދަލުގައި ޝަރުތު ހަމަ ނުވާ ބަޔަކު އައްޔަން ކުރާކަމަށް ރިޕޯޓު ކުރީ މީޑިއާގަ އެވެ.\nސިވިލް ސާވިސް ކޮމިޝަން\nސުޕްރީމް ކޯޓުގެ ފަނޑިޔާރުންގެ އަދަދު ހަތަކަށް\nއަހްމަދު ސިޔާމް މުޙައްމަދު\nމަސް ކިލޯއަކަށް 50 ރުފިޔާ ދޭން ސިޔާމް ގޮވާލައްވައިފި\nލޭނު މަސްވެރިކަން ހަމައިން ނެއްޓި ނުރައްކާތަކެއް


ސަލްސާގެ ރޯދަވީއްލުމަށް ބޮޑު ތަރުހީބެއް\nސަލްސާ އިންވެސްޓްމަންޓުން އޭދަފުށީގައި ހިންގަމުން އަންނަ ސަލްސާ ރިޓްރީޓް ރެސްޓޯރެންޓަކީ ހުރިހާ ގޮތަކުން ވެސް ތަފާތު، ހިތްގައިމު ރެސްޓޯރަންޓެކެވެ. މި ރޯދަ މަހު މިތަނަށް އިތުރު ފުރިހަމަކަމެއް ގެނެސްދިނީ ރޯދަ ވީއްލުމަށް ޚާއްސަ، ފުރިހަމަ ޕެކޭޖުތަކުންނެވެ.\nބުފޭ ސްޓައިލަށް އެ ރެސްޓޯރަންޓްގައި ބޭއްވި ރޯދަ ވީއްލުމުގެ ޕޭކޭޖް ވިއްކީ ބޮލަކަށް 125 ރ. އަށެވެ. އެ ޕެކޭޖްގައި ރޯދަ ވީއްލަން އެންމެ ގިނަ މީހުން ބޭނުން ވާނެ ތަފާތު ވައްތަރުތައް ހިމަނާފައިވެ އެވެ.\nއެ ރެސްޓޯރަންޓުން ބުނި ގޮތުގައި އެހެން އަހަރުތަކާ ޚިލާފަށް މިއަހަރު ރޯދަ ވީއްލުމަށް ލިބުނ ތަރުހީބު ވަރަށް ބޮޑެވެ. އެގޮތުން ބައެއް ދުވަސް ދުވަހު ރެސްޓޯރަންޓް ފުލުވުމުން އެތަނުގެ ބޭރުގައި ވެސް ރޯދަ ވީއްލުން ބާއްވާފައިވެ އެވެ.\n“އޭދަފުށީގައި އިތުރުން ކައިރި ރިސޯޓްތަކުން ވެސް މީހުން އާދޭ. އެގޮތުން ހަސަތޭކަ އަށްވުރެ ގިނަ މީހުން ރޯދަ ވީއްލަން އައި، އޭގެ ތެރޭގައި ރިޕީޓެޑް ކަސްޓަމަރުންވެސް ފުދޭ ވަރަކަށް ގިނަ. އެހެންވެ މިއީ ބޮޑު ކާމިޔާބިއެއް ކަމަށް މިބަލަނީ،” ސަލްސާގެ ވެރިޔާ އިބްރާހިމް އާމިރު ބުންޏެވެ.\nމި ރަށުގެ އެންމެ ހިތްގައިމު އެ ރެސްޓޯރަންޓަށް ވަކިވަކި މީހުންނަށް ވުރެ ބޮޑަށް ރޯދަ ވީއްލަން ދަނީ އާއިލާތަކާއި ގްރޫޕުތަކުގެ އިތުރަށް އޮފީސްތަކުގެ މީހުންނެވެ.\nސަލްސާ ރިޓްރީޓުން ބުނީ އަންނަ އަހަރުވެސް އަތްފޯރާ ފަށުގައި މިއަށްވުރެ ވެސް ފުރިހަމަކޮށް އެ ރެސްޓޯރަންޓަން ރޯދަ ވީއްލުންތައް އިންތިޒާމުކުރާނެ ކަމަށެވެ.


Meehun maraathan balaakah nuthibeynan: Raees | Mihaaru\nއައިޖީއެމްއެޗުގެ 25 ބުރީގެ އިމާރާތުގެ ބިންގާ އެޅުމުގެ ރަސްމިއްޔާތުގައި ރައީސް ވާހަކަފުޅު ދައްކަވަނީ -- ފޮޓޯ: ރައީސް އޮފީސް\n05 ޖޫން 2016 - 23:21 23 comments\nބޮޑެތި ކުށްތަކަށް އަރައިގަނެ އެކަކު އަނެކުގެ ފުރާނަ ދުއްވާލާތަން ބައްލަވަން ނުހުންނަވާނެ ކަމަށާއި ކުށްތަކަށް އަރައިގަންނަ މީހުން އެކަން ހުއްޓާލުމަށް ރައީސް އަބްދުﷲ ޔާމީން މިރޭ ގޮވާލައްވައިފި އެވެ.\nއައިޖީއެމްއެޗްގެ އާ އިމާރާތުގެ މަސައްކަތް ފައްޓަވައި ދެއްވުމަށް ބޭއްވި ރަސްމިއްޔާތުގައި ވާހަކަފުޅު ދައްކަވަމުން ރައީސް ވަނީ ކުށްތަކަށް އަރައިގަންނަ މީހުން ދެވަނަ ހިޔާލެއްގައި ތިބި ނަމަ އެ ހިޔާލު ދޫކޮށްލުމަށް އެދިވަޑައިގެންފަ އެވެ.\nރައީސް ވިދާޅުވީ ސަރުކާރު ދެމިއޮތް ހިނދަކު ރާއްޖޭގައި މަރުގެ ހުކުމް ތަންފީޒު ކުރާނެ ކަމުގެ ޔަގީންކަން ދެއްވާ ކަމަށެވެ.\nރައީސް ވިދާޅުވި ގޮތުގައި ރާއްޖޭގައި ހިނގާ ބޮޑެތި ކުށްތައް ހުއްޓުވުމަށް ސަރުކާރާއި ތަހުގީގީ އިދާރާތަކުން ކެނޑިނޭޅި އަންނަނީ މަސައްކަތް ކުރަމުންނެވެ. އެގޮތުން ޝަރުއީ ކޯޓުތަކުގައި ހުރި މަރުގެ މައްސަލަތައް އަވަސް ކުރުމަށް މަޝްވަރާ ކުރެއްވި ކަމަށާއި ސުޕްރީމް ކޯޓާއި ކްރިމިނަލް ކޯޓަށް ހުށަހަޅާފައިވާ މަރުގެ މައްސަލަތައް އަވަހަށް ނިންމާނެކަމުގެ ޔަގީންކަން ލިބިވަޑައިގެންފައިވާ ކަމަށް ރައީސް ވިދާޅުވި އެވެ.\nކުށްތަކަށް އަރައިގަތުން އިތުރުވަމުން ދަނީ ޝަރުއީ ދާއިރާގެ ގިނަ މަރުހަލާތަކެއް ކަޑައްތު ކުރަން ހުރުމުން ކަމަށް ވެސް ރައީސް ވިދާޅުވި އެވެ.\nމިކަން ކަމަކީ ހަމައެކަނި ރައީސް ވިދާޅުވެގެން ބުނަން ޖެހޭ ކަންކަމެއް ނޫން. މިކަންކަމަކީ ދިވެހިންގެ ހައްގުގައި އެކަމެއް ބެލުމަށް ޒިންމާ އުފުލިފައި ތިބި މުއައްސަސާއަކުން ޒިންމާ އުފުލަން ޖެހޭ ކަންކަން. --ރައީސް\nރައީސް ވިދާޅުވީ ޝަރުއީ ދާއިރާގައި ހުރި މައްސަލަތައް ހަލުވިކަމާ އެކު ނިންމާ ނަމަ، ޖިނާއީ ބޮޑެތި ކުށްތަކަށް އަރައިގަތުމުގެ ފުރުސަތު ނެތް ކަން އެ ކުށްތައް ކުރާ މީހުންނަށް ވެސް އެނގިގެންދާނެ ކަމަށެވެ. އެހެންކަމުން ސަރުކާރުން ކޯޓުގެ ހުކުމްތައް ތަންފީޒު ކުރަން ކެތް މަދުވެފައި ތިބި ކަމަށް އެމަނިކުފާނު ވިދާޅުވި އެވެ.\n"ރާއްޖޭގައި އާންމުވާކަށް އަޅުގަނޑު ހަމަ އެއްގޮތަކަށް ވެސް ބޭނުންވާ ކަމެއް ނޫން، (މީހުންގެ ފުރާނަ ދުއްވާލުމަކީ). އެހެންވީމަ މިކަން އެބަ ހުއްޓުވަން އެބަޖެހޭ،" ރައީސް ވިދާޅުވި އެވެ.\nރައީސް ވިދާޅުވީ ޝަރުއީ ދާއިރާގެ މައްސަލަތައް އަވަސް ކުރުމަކީ މުޅި އުންމަތް އެކަމަށް އެދިއެދި ތިބި ކަމެއް ކަމަށެވެ. އަދި ސަރުކާރުން ކޮންމެ ކަމެއް ވެސް ކުރާނީ ގާނޫނީ ތަރަހައިގެ ތެރެއިން ކަމަށް ވެސް ވިދާޅުވި އެވެ.\nމާލޭގައި މިދިޔަ ހުކުރު ދުވަހު ހިނގި މާރާމާރީގައި 14 އަހަރުގެ ދެ ފިރިހެން ކުއްޖަކު ވަނީ މަރާލައިފަ އެވެ. އެގޮތުން އެ ދުވަހު ހަވީރު ހިނގި މާރާމާރީގައި ކަރަށް ވަޅި ހެރުމުން ކ. ކާށިދޫ އަހްމަދު އިރުޝާން މަރުވި އިރު އޭގެ ތިން ގަޑިއިރު ފަހުން ބުރަކައްޓަށް ވަޅި ހަރައިގެން މަރުވީ މާލެ އަށް އުފަން ފާތިރު މުހައްމަދެވެ.\nފުލުހުން ބުނީ ދެ ކުދިންގެ މަރާ ގުޅިގެން ދެ ކުއްޖަކު ހައްޔަރުކޮށް އިތުރު ބަޔަކު ހޯދުމުގެ މަސައްކަތް ކުރަމުން އަންނަ ކަމަށެވެ.\nއިތުރު ލިޔުންތައް ގޭންގް ހަމަނުޖެހުން މަރުގެ އަދަބު ރައީސް އަބްދުﷲ ޔާމީން\nމާރާމާރީއާ ގުޅިގެން 10 މީހަކު ހައްޔަރުކޮށްފި


ނަމާދު ނުކުރުމަކީ ބިރުހުރި ކަމެއް: ބަންގީގެ އަޑު އިވުނު ކަމަށް ގަސްގަހާގެހިވެސް ހެކިދޭނެ!: ޢުމަރު ސުލައިމާން\nއާރޓިކަލްކިޔުމަށް ހޭދަވާނެކަމަށް ބެލެވެނީ :2މިނެޓް, 13 ސިކުންތު\nބަންގީގެ އަޑު އިވުމުން ނަމާދު ނުކޮށް އެހެން ކަންކަމުގައި އުޅުމަކީ ވަރަށް ބިރުހުރި ކަމެކެވެ. އެހެނީ ތިބާއަށް ބަންގީގެ އަޑު އިވުނު ކަމަށް ބަންގީގެ އަޑުއެހި ގަސްގަހާގެހިވެސް ޤިޔާމަތް ދުވަހު ހެކިދޭނެއެވެ. މީގެ އިތުރުން މުސްލިމް ޖިންނިންނާއި ކާފަރު ޖިންނިތައް ވެސް ހެކިދޭނެއެވެ.\nމިޒަމާނުގައި ބަންގީގެ އަޑު އަހަން ކޮންމެހެން ތާޅަފިއްޔެއް ބޭނުމެއް ނުވެއެވެ. އެމީހަކު ބޭނުންނަމަ ނަމާދު ވަގުތު ޖެހުމުން އަމިއްލަ ފޯނުންވެސް އަޑުއެހޭނެއެވެ. ވީމާ ވަގުތު ޖެހިއްޖެކަން ނުއެނގުނީ ކަމަށް ބުނެ ދެއްކޭނެ އެއްވެސް ބަހަނާއެއް މިހާރަކު ނެތެވެ. އެހެނީ ކޮންމެ މީހަކުވެސް ފޯނެއް ގެންގުޅޭއިރު އަޑު އެހުމާއި ނުއެހުމުގެ އިޚްތިޔާރު އެމީހެއްގެ އަތުގައި އޮތުމުންނެވެ.\nހަމަ އެއާއިއެކު ކީރިތި ޤްރްއާން ރިވެތިކޮށް ކިޔަވަން މަސައްކަތްކުރާ މީހުންނަށް އޮތީ އުފާވެރިކަމުގެ ޚަބަރެކެވެ. އެހެނީ އެމީހުން ކީރިތި ޤްރްއާން ރިވެތިކޮށް ކިޔެވި އަޑު، ނުވަތަ ކިޔަވަން މަސައްކަތްކުރި އަޑު އިވިފައިވާ މުއުމިން ޖިންނާއި ކާފަރު ޖިންނިންވެސް އެމީހަކަށްޓަކައި ހެކިބަސް ދޭނެއެވެ. މިހުރިހާ ކަންކަމަށްވުރެވެސް ބޮޑަށް ވިސްނަންވީ އެމީހެއްގެ ހިތަށް އަރާ ކޮންމެ އެއްޗެއްވެސް ދެކެ ދެނެވޮޑިގެންވާ ﷲ ތަޢާލާ ހުރިހާ ކަމެއް ދެކެ ދެނެވޮޑިގެންވާ ކަމެވެ. ކުރާ ހެޔޮ އަމަލުތަކާއި ފާފަތައް މަލާއިކަތުން ބަރާބަރަށް ލިޔުއްވަވަމުން ގެންދަވާ ކަމެވެ.\nމިކަންކަމުން އެނގެނީ ﷲ ތައާލާގެ އެންގެވުންތަކަށް އިހްމާލްވެ ފަރުވާ ކުޑަކުރާ މީހުންނަށް ކުރިމަތިވާނެ ބިރުވެރި ޙާލަތެވެ. އަދި ރަނގަޅު ގޮތުގައި ދިރިއުޅެ ހެޔޮ އަމަލުތައް ކުރާ މީހުންނަށް ލިބިގެންދާނެ އުފާވެރިކަމެވެ.\nކޮންމެ ފަދަ ބުރަ މަސައްކަތެއްގައި އުޅެންޖެހުނު ނަމަވެސް ނަމާދު ނުއަޅާށެވެ! ކެއިން ބުއިމަށްވުރެވެސް ނަމާދުކުރުމަށް އިސްކަން ދޭށެވެ! ވަގުތު ނުވެއްޖެ ނަމަ މެންދުރު ކެއުން ދޫކޮށްލާށެވެ! ނަމަވެސް މެންދުރު ނަމާދު ދޫކޮށް ނުލާށެވެ! ތިބާއަށް ބޭނުންވާ ހަކަތަ ﷲ ތަޢާލާ ދެއްވަވާނެތެވެ.\n- ޝައިޚް ޢުމަރު ސުލައިމާންގެ ދަރުސަކުން\nގޭގަ ތިއްބަވައިގެން ނަމަވެސް މިފަދަ ދުޢާތައް ކޮށްދެއްވާ!


SunOnline: SAMSUNG kunfuni dhebaikoh,2kunfunyehge gothugai hingan ninmaifi\nސެމްސަން ކުންފުނި ދެބައިކޮށް، ދެ ކުންފުންޏެއްގެ ގޮތުގައި ހިންގަން ނިންމައިފި\n2 އަހަރު7މަސް ކުރިން - 30 ނޮވެމްބަރ 2016 1\nސެމްސަންގެ ކުންފުނި ދެބައި ކުރުމަށް ފަހު ދެ ކުންފުންޏެއްގެ ގޮތުގައި ހިންގަން ނިންމާފައިވާ ކަމަށް އެކުންފުނިން ބުނެފި އެވެ.\nއެކުންފުނިން މިގޮތަށް ނިންމީ، އެކުންފުނީގެ ބައެއް އިންވެސްޓަރުން، ކުންފުނި ހިންގުން ހަރުދަނާ ކުރުމަށް ޓަކައި ޝެއާ ހޯލްޑަރުންގެ ވެލިއު އިތުރު ކުރުމަށް ކުންފުންޏަށް ޕްރެޝަރު ކުރަމުންދާތީ އެވެ. މި ޕްރެޝަރުތައް އެކުންފުންޏާ އަމާޒުވެފައި ވަނީ އެ ކުންފުނިން ނެރުނު ނޯޓް 7ގައި މައްސަލަ ދިމާވެ ފޯނުތައް ގޮވަން ފެށި ހިސާބުންނެވެ.\nސެމްސަންގް އިން ބުނެފައި ވަނީ އެ ބަދަލާ އެކު ޝެއާ ހޯލްޑަރުންނަށް ލިބޭ ޑިވިޑެންޑުގެ މިންވަރު އިތުރު ކުރެވޭނެ ކަމަށާއި ކުންފުނީގެ ހިއްސާތައް ވެސް އިތުރުކުރެވިގެންދާނެ ކަމަށެވެ. އެގޮތުން މިއަހަރާއި އަންނަ އަހަރު އެކުންފުނީގެ ފްރީ ކޭޝް ފްލޯގެ ދެބައިކުޅަ އެއްބައި ޝެއާ ހޯލްޑަރުންނަށް ދޭން ނިންމާފައިވާ ކަމަށާއި މި އަހަރު ނިމުމުގެ ކުރިން ކުންފުނީގެ ޝެއާ ހޯލްޑަރުންގެ ޑިވިޑެންޓުގެ މިންވަރު 36 ޕަސެންޓަށް އިތުރު ކުރާނެ ކަމަށް އެކުންފުނިން ވަނީ ބުނެފަ އެވެ.\nމިފަދަ ބޮޑު ބަދަލެއް ކުންފުނި ހިންގުމަށް ގެންނަން ނިންމާފައިވާ އިރު، ނޯޓު 7ގެ މައްސަލައާ ގުޅިގެން އެ ކުންފުންޏަށް ވަނީ އެ ސިރީސްގެ ފޯނުތައް އުފެެއްދުން ހުއްޓާލުމަށް މަޖުބޫރު ވެފަ އެވެ.\nކުންފުނި ދެބައިކޮށް، ދެ ކުންފުންޏެއްގެ ގޮތުގައި ހިންގަން ނިންމާފައިވާ އިރު، ކުންފުނީގެ ސްޓްރަކްޗާ ބަދަލު ކުރުމަށް ވެސް އެ ކުންފުނިން ވަނީ އެޑްވައިޒަރުން ހޯދައިފަ އެވެ. އަދި ކުންފުނީގެ ހިންގުން ހަރުދަނާ ކުރުމުގެ ގޮތުން އެކުންފުނީގެ ބޯޑަށް ބައިނަލްއަގުވާމީ ގޮތުން މިނިވަން މެމްބަރެއް ނޮމިނޭޓު ކުރުމަށް ވެސް ކުންފުނިން ވަނީ ނިންމައިފަ އެވެ.\nލުއި ޚަބަރު ސެމްސަން ބޭރުގެ ވިޔަފާރި\nރޮނާލްޑޯ އެއަރޕޯޓުގައި ހުރި "ބުދު" ބަދަލުކުރުމުން ގިނަބައެއްގެ ނުރުހުން! 1 ދުވަސް3ގަޑި ކުރިން\nޑަޔާނާގެ ކައިވެނި ޓިއާރާ، އޭނާއަށް ބޮޑުދައިތަ ކިޔާ ކުއްޖެއްގެ ކައިވެންޏަށް 1 ދުވަސް3ގަޑި ކުރިން\nޓީ ވިތު އެމްވީ ފަންނާނުން: މަރޭ މި ކުރަނީ ކޮންކަމެއް؟6ދުވަސް 1 ގަޑި ކުރިން\nނައިކީ އިން އިރާން ޓީމަށް ބޫޓު ސަޕްލައި ކުރުން ހުއްޓާލައިފި6ދުވަސް4ގަޑި ކުރިން


Dhivehi cinemage manzaru badhaluvaanee kon iraku? | Mihaaru\nދިވެހި ފިލްމެއްގެ ޝޫޓިންގެ ތެރެއިން: ތަފާތު ޖޯންރާތަކުގެ ފިލްމްތައް ފެންނަލެއް އަދިވެސް މަދު.\nދިވެހި ސިނަމާއިން އެހެން މަންޒަރެއް ފެންނާނީ ކޮންއިރަކު؟\n12 ޑިސެމްބަރ 2017 - 06:50 11 comments\nދިވެހި ސިނަމާގައި އެންމެ އާންމު އަދި އެންމެ ކާމިޔާބު ޖޯންރާއަކީ ހިޔާލީ ލޯބީގެ ފިލްމްތަކެވެ. ވަކިން ހާއްސަކޮށް ލޯބީގެ މެލޮޑްރާމާތަކެވެ. އެހެންވެ، ފިލްމު ބަލާ މީހުން ވެސް މި ތިބީ އެއްގޯސް ވެފައިހެއްޔެވެ؟\nދިވެހި ޑައިރެކްޓަރުން އެންމެ ފަރިތައީ ވެސް މި ޖޯންރާއަށެވެ. ރާއްޖޭގެ ފިލްމީ ދާއިރާ އަށް 40 އަހަރު ވާން ގާތްވެފައި ވާއިރު، ސިނަމާތަކުގައި އެންމެ ހިނގާފައި ހުރީ ވެސް ލޯބީގެ ފިލްމްތަކެވެ. ފިލްމްތަކުގެ ވިޔަފާރިއަށް ބަލައިފި ނަމަ އެކަން ވަރަށް ރަނގަޅަށް ސާބިތު ވާނެ އެވެ. ފާތުމަތު ނަހުލާގެ ޑައިރެކްޓްކޮށް ޕްރޮޑިއުސް ކުރި ހުރިހާ ފިލްމްތަކާއި މުހައްމަދު ނިޔާޒް (ޓެޑްރީ) ޑައިރެކްޓް ކުރި ހަމައެކަނި ފީޗާ ފިލްމް "ދެރިޔާ" މިސާލަކަށް ނެގި ދާނެ އެވެ.\nފިލްމް "ޔޫސުފް" ގެ ޓްރެއިލާއެއް.\nއިންޑޯ މަންޒަރުތައް ގިނަ ލޯބީގެ ފިލްމްތަކާ އެކު، ދެން ދިވެހި ސިނަމާގައި އެންމެ ކާމިޔާބީ ލޯބީގެ ބިރުވެރި ފިލްމްތަކެވެ. މާ ބޮޑު އޮއްޓަރެއް ނެތަސް މި ވައްތަރުގެ ފިލްމްތައް ވަރަށް ހިނގަ އެވެ. ރަތް ލިބާސްލީ އަންހެން ޖިންނިން އުޅޭ ފިލްމްތަކަކީ މި ޖޯންރާގެ ތެރެއިން އަދި އެންމެ ވައިގައި ހިފި ފިލްމްތަކެވެ.\nއެކަމަކު ދިވެހި ސިނަމާގެ ބިރުވެރި ފިލްމްގެ ތާރިހަށް ބަލާ އިރު 1997 ގައި ރިލީޒް ކުރި "ފަތިސްހަނދުވަރު" އަކީ ބެންޗްމާކެކެވެ. މިއީ ދިވެހި ސިނަމާގެ އެންމެ ހިޓް އެއް ބިރުވެރި ފިލްމެވެ. އެކަމަކު ރަަތް ލިބާސްލީ އަންހެން ޖިންނި އުޅޭ ފިލްމްތައް ވައިގައި ހިފުމުގެ މާ ކުރިން "ފަތިސްހަނދުވަރު" އަކީ ޖިންނި ފިރިހެނެއްގެ ވާހަކަ ކިޔައި ދިން، އަދިވެސް އެ ފިލްމެއްގެ މަތިން ބެލުންތެރިން ހަނދާން ކުރާ ފިލްމެކެވެ.\nމި ފަހަކަށް އައިސް ބިރުވެރި ފިލްމްތައް ހަދާލެއް މަދަސް، މިދިޔަ އަހަރު ސިނަމާ އަށް އައި "4426" އަކީ ރާއްޖޭގެ ބިރުވެރި ފިލްމްތަކަށް ތަފާތެއް ގެނައި ފިލްމެކެވެ. އެ ފިލްމަކީ މީގެ ކުރިން ރާއްޖޭގައި ނަހަދާ ޒާތަކަށް ހަދައިގެން ބޮޑު ކާމިޔާބީއެއް ވެސް ހޯދި ފިލްމެކެވެ. މާނައަކީ ރަތް ލިބާސް ލެއްވި ޖިންނި ނޫޅުނަސް، ބިރުވެރި ފިލްމްތައް ތަފާތު ކޮންސެޕްޓަކަށް ރާވާލައިގެން ގެނެސް ދީފި ނަމަ ބެލުންތެރިންގެ ޝައުގުރިކަން ހުއްޓޭނެ އެވެ.\nފިލްމް "އިނގިލި" ގެ ޓްރެއިލާއެއް.\nފިލްމްތަކާއި ޖޯންރާތަކުގެ ވާހަކަ ދައްކާ އިރު، ޑައިރެކްޓަރުންނާއި ޕްރޮޑިއުސަރުން ރިސްކް ނަގަން ޖެހިލުން ވަނީ ކަމަށް ވެސް ބެލި ދާނެ އެވެ. ގިނަ މީހުން އަބަދު އެއްވަތަރުގެ ފިލްމްތައް ހަދަނީ އެއް ފޯމިއުލާއެއްގެ ފިލްމްތައް މާ ބޮޑަށް ހިނގާތީ، ވިޔަފާރީގެ ގޮތުން ލުއިކޮށް ޖީބަށް ބަރުކޮށްލުމުގެ ވިސްނުމުގައި ކަމަށް ވެސް ވެދާނެ އެވެ.\nމިހެން ބުންޏަސް ރިކްސް ނަގަން ކެރޭ ބައެއް ސްޓޫޑިއޯތައް އެބަ ހުއްޓެވެ. އެފަދަ ބައެއް ތަންތަނުން ވަރުގަދަ ކޮންޓެންޓް ގެނެސް ދޭން ފިލްމް ހަދާފައި ވެސް އެބަ ހުއްޓެވެ. މިސާލަކަށް ނަގާ ނަމަ ރާއްޖޭގައި މިހާރު އެންމެ ކާމިޔާބު އެއް ސްޓޫޑިއޯ ކަމަށްވާ ޑާކް ރެއިންގެ 2014 ގެ ފިލްމް "ހުޅުދާން" ފާހަގަކޮށްލެވި ދާނެ އެވެ. މުޅިން އާ ޑައިރެކްޓަރަކާ އެކު، ވަރަށް ތަފާތު ކޮންސެޕްޓަކަށް އެކަމަކު ދިވެހި މުޖުތައާ ވަރަށް ބޮޑަށް ގުޅޭ ކަހަލަ ވާހަކައެއް ކިޔައި ދިން މި ފިލްމަކީ ވިޔަފާރީގެ ގޮތުން ކާމިޔާބު ފިލްމެއް ނޫނެވެ. އޮލިމްޕަހުގައި ރަސްމީކޮށް ދެއްކީ ވެސް "ހުޅުދާން" އެންމެ ޝޯއެކެވެ. ފަހުން ޝްވެކްގައި އިތުރު ޝޯތަކެއް ދެއްކި އެވެ.\nފިލްމް "ހުޅުދާން" ގެ ޓްރެއިލާއެއް.\nމި ފިލްމަށް ބަލާ އިރު، ފިލްމްގެ މައިގަނޑު ވާހަކަ އެނބުރެނީ ވަޒީފާ އިން މުސްކުޅި ކުރާ ފިރިހެނެއްގެ ހަޔާތަށެވެ. ސުވާލަކީ މި ވައްތަރުގެ ފިލްމްތައް ގިނަގިނައިން ހަދަން ޑައިރެކްޓަރުންނާއި ޕްރޮޑިއުސަރުންނަށް ކިހާ ވަރަކަށް ކެރިދާނެތޯ އެވެ؟\nމީގެ އިތުރަށް "އިނގިލި" އަކީ ވެސް ވިޔަފާރީގެ ގޮތުން ފައިދާ ނުވި ފިލްމަކަށް ވިޔަސް، ކޮށްފައި އޮތް މަސައްކަތް ކޮލިޓީ އެހާމެ ތަފާތު މަސައްކަތަކެވެ. މި ފިލްމްތަކުން ސާބިތުކޮށް ދިން އެއް ކަމަކީ ހަދަންވީ ހަމައެކަނި ޖީބަށް ބަރުވާ ކަހަލަ "ކޮމާޝަލް" ފިލްމްތަކެއް ނޫން ކަމެވެ. އެހެން ބަޔަކަށް ނަމޫނާއެއްގެ ގޮތުގައި ދެއްކޭ ކަހަލަ ފިލްތަކެއް ހެދުމަކީ މައްސަލައަކަށް ވެގެން ނުވާނެ އެވެ. ފިލްމް ހެދުމަކީ ހަމައެކަނި ވިޔަފާރިއެއްގެ ގޮތުގައި ދެކޭ ދެކުން ވެސް ބަދަލު ކުރަން ޖެހެ އެވެ.\nފިލްމް "4426" ގެ ޓްރެއިލާއެއް.\nބަދަލުވަމުން އަންނަ މި ޒަމާނާ އެކު ދިވެހި ސިނަމާ އަށް ވެސް ބަދަލު އަންނަން އެބަ ޖެހެ އެވެ. އޯޑިއަންސަށް ގެނެސްދޭ ރަހަތައް ގިނަކޮށްލަން ޖެހެ އެވެ. މި ބަދަލު އަންނާނީ ފިލްމީ ދާއިރާއަށް އާ ވިސްނުންތަކަށް ޖާގަ ދީ، އާ މީހުން ވެސް މި ދާއިރާގެ ތެރެއަށް ނުކުމެގެންނެވެ.\nމި ފަހަކަށް އައިސް ދިވެހި ސިނަމާ އަށް ބަދަލުތަކެއް އަންނަން ފަށާފައި އޮތް ކަމީ ގަބޫލު ކުރަން ޖެހޭ ހަގީގަތެވެ. އެގޮތުން ތަފާތު ޖޯންރާތައް މިހާރު އަންނަނީ މަޑުމަޑުން ތަޖުރިބާ ވެސް ކުރަމުންނެވެ. އަދި އެ ބަދަލުތައް ފިލްމް ބަލާ މީހުން އަންނަނީ ބަލައި ވެސް ގަންނަމުންނެވެ.\nކޮމެޑީ ފިލްމްތަކާއި ރޮމޭންޓިކް ކޮމެޑީ އާއި ކްރައިމް ތުރިލާ އެކްޝަން ފިލްމްތަކާއި ސަސްޕެންސް ތުރިލާ އާއި މާޑަ މިސްޓްރީ އާއި ފެމިލީ ޑްރާމާ ފަދަ ޖޯންރާތަކަށް މިހާރު ފިލްމްތައް މަދުމަދު ނަމަވެސް އެބަ ހަދަ އެވެ. އަންނަ އަހަރަކީ މި ފާހަގަ ކުރި ވެރައިޓީ ދިވެހި ސިނަމާ އިން ފެންނާނެ އަހަރެއް ކަމަށް ވެސް ގަބޫލު ކުރެ އެވެ.\nއެކަމަކު އަދިވެސް ދިވެހި ޑައިރެކްޓަރުން އަތް ނުލާ ޖޯންރާތަކެއް އެބަ ހުއްޓެވެ. އޭގެ ތެރޭގައި ޕީރިއަޑް ނުވަތަ ތާރީހީ ފިލްމްތަކާއި ބައޮގްރިކަލް ޑްރާމާތައް ހިމެނެ އެވެ. މިދިޔަ އަހަރަކީ ރާއްޖޭގެ ތާރީހުން ވަރަށް ބޮޑު އަދި ވަރަށް މުހިއްމު ހާދިސާއަކަށް ފިލްމެއް ހަދަން ރޭވި ވެސް އަހަރެކެވެ. އެއީ ގދ. ތިނަދޫން މީހުން ބޭލުމާއި އެ ރަށް އާބާދުވި ހާދިސާ އަށް ބިނާކޮށް ހަދަން ރޭވި "1962 ތެނަދޫ" އެވެ. އެކަމަކު ސަރުކާރުގެ ތެރެއިން ކުރިމަތިވި ފިއްތުންތަކާ އެކު، އެ ފިލްމް ހެދޭ ގޮތެއް ނުވި އެވެ.\nދެން ސުވާލަކީ އެ ތަޖުރިބާއާ އެކު ތާރީހީ ފިލްމްތައް ހެދުމުގެ ވިސްނުން އެއްކޮށް ދޫކޮށްލަންވީތޯ އެވެ؟ ޔަގީނުން ވެސް މިއީ ދިވެހި ސިނަމާ އިން ބެލުންތެރިން ތަޖުރިބާކޮށްލަން ވަރަށް ބޭނުންވާ ޖޯންރާއެކެވެ. ސިނަމާގައި ކިޔައިދެވިދާނެ ކަހަލަ ކިތަންމެ ހާދިސާތަކެއް ރާއްޖޭގެ ތާރީހުގެ ސޮފާހާތަކުގައި އެބަ ހުއްޓެވެ.\nރިސްކެއް ނަގައިގެން ނަމަވެސް، މު ވައްތަރުގެ ފިލްމެއް ހަދަން ކެރޭ ޑައިރެކްޓަރަކަށް ދިވެހި ސިނަމާ އެބަ އިންތިޒާރު ވެސް ކުރެ އެވެ. ކުރިއެރުމަކަށް ވާނީ ހުރިހާ ވައްތަރެއްގެ ފިލްމެއް ހެދޭ ވަރުގެ ޑައިރެކްޓަރުން މި އިންޑަސްޓްރީގައި ތިބިކަން ވެސް ސާބިތުކޮށް ދީގެންނެވެ.\nފިލްމް "1962 ތެނަދޫ" ގެ ފަސްޓްލުކް/\nބައޮގްރިފަކަލް ޑްރާމާތަކުގެ ވާހަކަ ދައްކާ އިރު، ރާއްޖޭގައި ފާހަގަކޮށްލެވޭ ކިތައް ޝަހުސިއްޔަތުން އުފެދިއްޖެ ހެއްޔެވެ؟ މިހާރު ވެސް ކިތައް ލެޖެންޑުން އެބަތިބި ހެއްޔެވެ؟ ވަރަށް ވެސް ޝައުގުވެރި މީހުން މާޒީގެ ތެރެއިންނާއި މިހާރު ވެސް ފެންނަން އެބަ ތިއްބެވެ. މި ވައްތަރުގެ ފިލްމްތަކަކީ ބޭރުގެ ސިނަމާތަކަށް ބަލާއިރު ވެސް އެންމެ ހިނގާ އަދި މިހާރު އެންމެ އާންމުކޮށް ފިލްމްތައް ހަދާ އެއް ޖޯންރާ ވެސް މެ އެވެ.\nދިވެހި ސިނަމާ އަށް އޮތް ހިތްދަތި ކަމަކީ ރާއްޖޭގެ ރަނިކަން ކުރި ރެހެންދި ހަދީޖާގެ ވާހަކަ ބޮޑު ސްކްރީނަށް ގެންނަން ނިންމި ޑައިރެކްޓަރު މިހާރު ފިލްމީ ދާއިރާއިން އަތް ވެސް ފޮޅާލައިފައިވާތީ އެވެ. އެ ބައޮޕިކް ފެނުމުގެ އުންމީދު ވެސް އެ ހިސާބުން ގެއްލުނީ އެވެ.\nއެހެންވީމާ ދެން ތާރީހީ ފިލްމެއް ނުވަތަ ބައޮގްރަފިކަލް ޑްރާމާއެއްގެ ވާހަކަ ދައްކަން ކެރޭ ވަރުގެ ޑައިރެކްޓަރެއް ފިލްމީ ދާއިރާގައި މިހާރު އެބަ ހުރި ހެއްޔެވެ؟


Nugulhigen 102 meehunge dhiriulhumuge haalathu nubey | Wathan.mv ނުގުޅިގެން 102 މީހެއްގެ ދިރިއުޅުމުގެ ހާލަތު ނުބެލޭ | Wathan.mv\nނުގުޅިގެން 102 މީހެއްގެ ދިރިއުޅުމުގެ ހާލަތު ނުބެލޭ\nހިޔާ މަޝްރޫއުގެ ދަށުން ފްލެޓަށް އެދި ހުށަހެޅި ފަރާތްތަކުގެ ތެރެއިން ނުގުޅިގެން 102 ފަރާތެއްގެ ދިރިއުޅުމުގެ ހާލަތު ނުބެލޭ ކަމަށް ފްލެޓްގެ މައްސަލަތައް ބަލާ ކޮމިޓީން ބުނެފިއެވެ.\nއެ ކޮމިޓީން މިއަދު ވަނީ 102 ފަރާތުގެ ނަނައްތައްވެސް މިއަދު ގެޒެޓްކޮށްފައެވެ.\nފްލެޓުތަކުގެ މައްސަލަ ބަލާ ކޮމިޓީއިން ކުރި އިއުލާނެއްގައި ބުނީ ހިޔާ މަޝްރޫއުގެ ދަށުން ފްލެޓަށް ކުރިމަތިލި ފަރާތްތަކުގެ ތެރެއިން ޝަރުތުހަމަވާ ފަރާތްތަކުގެ “ދިރިއުޅުމުގެ ހާލަތު” ދެނެގަތުމަށް ކުރެވިފައިވާ މަސައްކަތުގެ ތެރޭގައި، ގޭގެއަށް ޒިޔާރަތްކުރުމުގެ ކުރިން، ފޯމު ހުށަހަޅާފައިވާ ފަރާތްތަކާ ފޯނުން ގުޅައި، ވެރިފައިކުރުމުގެ ޕްރޮސެސްއެއް ކުރިއަށް ގެންދެވެއެވެ.\nއެގޮތުން އަދިވެސް ދެ ކެޓަގަރީއަކަށް ފޯމު ހުށަހަޅާފައިވާ ފަރާތްތަކުގެ ތެރެއިން، ގުޅޭނެ ނަންބަރެއްގެ ގޮތުގައި ދީފައިވާ ނަމްބަރުން، ނުގުޅޭ ކަމަށް އިއުލާންގައި ބުންޏެވެ. އަދި އެ ފަރާތްތަކާ ތަކުރާރުކޮށް ގުޅުމަށް މަސައްކަތް ކުރިކަން އިއުލާންގައި ވަނީ ފާހަގަކޮށްފައެވެ.\nމިހާރު ނުގުޅިގެން އުޅެނީ “H11” ކެޓަގަރީން 23 މީހަކާއި “H9” ކެޓަގަރީން 79 މީހެކެވެ.\nމިއަދު އާންމު ކުރި ލިސްޓުގައި ހިމެނޭ ފަރާތްތަކުން މިމަހުގެ 23 ވަނަ ދުވަހު މެންދުރު 3:00 ގެ ކުރިން، މި ލިންކުގައިވާ ފޯމު ފުރިހަމަކުރުމަށް ވެސް އެ ފްލެޓުތަކުގެ މައްސަލަ ބަލާ ކޮމިޓީން އެދެއެވެ.\nމީގެ ކުރިންވެސް ކޮމިޓީން ވަނީ ބައެއް ފަރާތްތަކަށް ނުގުޅިގެން ބައެއް ކެޓަގަރީތަކުގެ ލިސްޓު އާންމުކޮށްފައެވެ.\nމިދިޔަ ސަރުކާރުން ހިންގި ބޯހިޔާވަހިކަމުގެ މަޝްރޫއު، ހިޔާ މަޝްރޫއުގެ ފްލެޓްތައް ލިބޭ ފަރާތްތައް ސެޕްޓެމްބަރުގެ ނިޔަލަށް އިއުލާންކޮށް ނިންމާލެވޭނެ ކަމަށް ލަފާކުރައްވޭ ކަމަށް މީގެ ކުރިން ސަރުކަރުން ވަނީ ބުނެފައެވެ.


އެމްޑީޕީ އުތުރު ޕްރޮވިންސް ސެކްރެޓޭރިއަޓްގެ ހިންގާ ގަވައިދު ފާސްކޮށްފި – Maldivian Democratic Party\nއެމްޑީޕީ އުތުރު ޕްރޮވިންސް ސެކްރެޓޭރިއަޓްގެ ހިންގާ ގަވައިދު ފާސްކޮށްފި\nއުތުރު ޕްރޮވިންސް މިނީ ކޮންގްރެސް ކާމިޔާބުކަމާއެކު ނިންމާލައިފި\nއެމްޑީޕީ އުތުރު ޕްރޮވިންސްގެ ހިންގާ ގަވައިދު މިއަދު ބޭއްވި އެ ޕްރޮވިންސްގެ “މިނީ ކޮންގްރެސް” ގައި ފާސްކޮށްފިއެވެ.\nމިއަދު ފާސްކުރި މި ގަވައިދު ފާސްކޮށްފައިވަނީ އެމްޑީޕީ ސެކްރެޓޭރިއަޓުން ޑްރާފްޓްކޮށްފައިވާ ޕްރޮވިންސް ހިންގުމުގެ ގަވައިދު އަސްލަކަށް ބަލައިގެން އެ ގަވައިދަށް، “އުތުރު ޕްރޮވިންސް މިނީ ކޮންގްރެސް” އިން އެކުލަވާލި5މެންބަރުންގެ ކުޑަ ކޮމިޓީއަކުން ބައެއް ބަދަލު ގެނެސްގެންނެވެ.\nމި ގަވައިދު ފާސްކުރުމާއެކު، މި ޕްރޮވިންސް ގައި ހިމެނޭ ދާއިރާތަކުގެ ހިންގާ ގަވައިދުތައް ގަވައިދުތައް އެ ދާއިރާ އަކުން ފާސްކޮށް މި އަންނަ ނޮވެމްބަރު މަހުގެ ނިޔަލަށް އުތުރު ޕްރޮވިންސް ސެކްރެޓޭރިއަޓަށް ހުށަހަޅަން ޖެހޭނޭ ކަމަށް ފާސްކޮށްފައިވާއިރު، މި ޕްރޮވިންސްގެ ގޮފިތައް ހިންގާ ގަވައިދު 31 ޑިސެމްބަރ 2011 ގެ ނިޔަލަށް މި ޕްރޮވިންސް ސެކްރެޓޭރިއަޓަށް ހުށަހެޅުމަށް ވަނީ ފާސްކޮށްފައެވެ.\n” އުތުރު ޕްރޮވިންސް މިނީ ކޮންގްރެސް ” މިއަދު ހަވީރު ނިމިފައިވާއިރު، މި ކޮންގްރެސް އިން ވަރަށް މުހިންމު ނިންމުންތަކެއް ނިންމާފައިވާކަން ފާހަގަކުރެވެއެވެ. އެގޮތުން ޕްރޮވިންސް ހިންގާ ގަވައިދު ދެން އެންމެ އަވަހަށް އޮންނަ އެމްޑީޕީގެ ގައުމީ މަޖިލީހަކަށް ހުށަހެޅުމަށާއި، ޕްރޮވިންސްގެ މަޖިލިސް މެންބަރުން ނެތް ދާއިރާތަކުގެ ރޯލް ސަރުކާރުތެރޭގައި އިތުރަށް ފުޅާކޮށް، ގުޅުން ބަދަހިކުރެވޭނޭ ނިޒާމެއް ގާއިމްކުރުމަށް އެއްބަސްވުމާއި، ޕާޓީގެ ދާއިމީ ކޮމިޓީތަކަށް މެންބަރުން ހޮވުމުގެ ކަންތައް އަވަސްކުރުމަށް ގޮވާލުމާއި، ދާއިރާ ރައީސުންނާއި ޕްރޮވިންސްގެ މަޖިލިސް މެންބަރުން ގުޅިގެން މި ދާއިރާގައި ލާމަރުކަޒީ އުސޫލުން ކަންތައް ކުރެވޭނޭ ނިޒާމެއް ގާއިމްކުރުމަށް އެއްބަސްވެވުނެވެ.\nމީގެ އިތުރުން ވެސް ޕާޓީގެ ރަސްމީ ވެބްސައިޓް ގައި އުތުރު ޕްރޮވިންސްގެ މަޢުލޫމާތު ފަސޭހައިން ބެލެނޭ ފަދަ ލިންކެއް ގާއިމްކޮށްދިނުމަށް އެމްޑީޕީގެ މައި ސެކްރެޓޭރިއަޓަށް ހުށަހެޅުމަށާއި، މި ޕްރޮވިންސް ގައި ހިމެނޭ ސަރުކާރުގެ ކުންފުނިތަކާއި، ސަރުކާރުގެ އިދާރާތަކުން ނިންމާ ނިންމުންތަކުގައި ޕާޓީގެ މަސްލަޙަތު ހިމެނޭ ކަންތައް ނިންމުމުގައި ދާއިރާތަކުގެ ރައީސުންގެ މަޝްވަރާ ހޯދުމަށް ގޮވާލުމުގެ އިތުރުން ގައުމީ މަޖިލީހުގެ ނިންމުންތަކަށް އަމަލުކުރުމަށް ޕާޓީގެ މައި ސެކްރެޓޭރިއަޓަށް ބާރުއެޅުމަށް ވެސް ނިންމާފައިވެއެވެ. އަދި ދާއިރާތައް ހިންގުމަށް އެމްޑީޕީން ފައިސާދޭ ދުވަހުން ފެށިގެން އެ ދާއިރާއަކަށް ނިސްބަތްވާ އެމްޑީޕީގެ މަޖިލިސް މެންބަރުންނާއި، އަތޮޅު ކައުންސިލަރުންނާއި، ރަށު ކައުންސިލަރުންގެ އަތުން ދާއިރާ ހިންގުމަށް ޗަންދާއެއް ނެގުމަށް ފެންނަ ކަމަށް އެމްޑީޕީގެ ގައުމީ މަޖިލީހަށް ހުށަހެޅުމަށްވެސް މިއަދުގެ “މިނީ ކޮންގްރެސް” ގައި ވަނީ ފާސްކޮށްފައެވެ.\n“އުތުރު ޕްރޮވިންސް މިނީ ކޮންގްރެސް” ކާމިޔާބުކަމާއެކު ނިމިގެން ދިޔަ އިރު، މި ކޮންގްރެސް އިން ޙާސިލްކުރަން ބޭނުންވި ނަތީޖާ ޙާސިލްކުރެވިފައިވާކަމަށް ކޮންގްރެސްގެ ގިނަ ބައިވެރިން ބުނެއެވެ.\nމިއީ އެމްޑީޕީގެ2ވަނަ ކޮންގްރެސްގައި އެޕާޓީގެ އަސާސީ ގަވައިދު، އެމްޑީޕީގެ ހިންގުން ލާމަރުކަޒުކުރުމަށް ބާރުއަޅައި އިސްލާޙްކުރި ފަހުން ބޭއްވި މިފަދަ ފުރަތަމަ ކޮންގްރެސް އެވެ. އަދި މި ކޮންގްރެސް ނަމޫނާއަކަށް ބަލައިގެން އެހެން ޕްރޮވިންސްތަކުން ވެސް އެމްޑީޕީގެ މިފަދަ ޙަރަކާތްތަކެއް ކުރިޔަށް ގެންދިއުމަށް އެ ޕާޓީގެ ޗެއަރޕާސަން މޫސާ މަނިކު ވަނީ އެމްޑީޕީގެ ޕްރޮވިންސް ރައީސުންނާއި ދާއިރާތަކުގެ ރައީސުންނަށް ގޮވާލައްވާފައެވެ.


Hiyaa Flat Thakah Maadhamaa Fen Bill Fonuvanee - Vaguthu\nއެމްޑަބްލިއުއެސްސީގެ މެނޭޖިން ޑިރެކްޓަރު ހަސަން ޝާހް\nހިޔާ ފްލެޓްތަކުގައި ކޮންޓްރެކްޓަރު އަޅުވާފައި ހުރި މީޓަރަށް ދިމާވެފައިވާ އެކި ކަހަލަ ޓެކްނިކަލް މައްސަލަތައް ބެލުމަށްފަހު، މާދަމާއިން ފެށިގެން ފެން ބިލުތައް ފޮނުވުމަށް އެމްޑަބްލިއުއެސްސީން ނިންމައިފިއެވެ.\nހިޔާ ފްލެޓް ސަރަހައްދުގައި ނޫސްވެރިންނާއި ބައްދަލުކުރައްވައި އެމްޑަބްލިއުއެސްސީގެ މެނޭޖިން ޑިރެކްޓަރު ހަސަން ޝާހް ވިދާޅުވީ ފްލެޓްތަކަށް މާދަމާ ފެން ބިލް ފޮނުވަން ފަށަނީ މީގެކުރިން ފްލެޓްތަކަށް ފެން ބިލް ފޮނުވުމުން ބައެއް ފްލެޓްތަކުން ފާހަގަކުރި މައްސަލަކާ ގުޅިގެން އެ މައްސަލަތައް ބަލައި ދިރާސާކުރުމަށްފަހު ކަމަށެވެ.\nޝާހް ވިދާޅުވީ، ކޮންޓްރެކްޓަރު އަޅުވާފައި ހުރި ފޯލްޓީ މީޓަރު އަދި މީޓަރުގެތަކުގައި ކޮންމެ ސީރިއަލް ނަންބަރު ހުރުމުގެ ސަބަބުން އެމްޑަބްލިއުއެސްސީގެ ޑޭޓާބޭސްއެއް އެޅުމުގައި ދަތިތަކެއް ދިމާވާ ކަމަށެވެ.\nފެން ބިލްގެ މައްސަލަތައް ބެލުމުން 3500 އާއި 4000 އެއްހާ ފްލެޓްގެ ބިލްގައި އެއްވެސް މައްސަލައެއް ނެތް ކަމަށް ފާހަގަކުރެވިފައިވާ ކަމަށާއި އެހެންކަމުން މާދަމާ އިން ފެށިގެން ބިލް ފޮނުވާނީ މައްސަލަތައް ނެތް ފްލެޓްތަކަށް ކަމަށް ކަމަށް ޝާހް ވިދާޅުވިއެވެ.\nފެނުގެ ކަނެކްޝަންތަކުގެ މައްސަލަތަކާއި ބެހޭ ގޮތުން އިތުރަށް ވާހަކަ ދައްކަވަމުން ޝާހް ވިދާޅުވީ، ފެނުގެ މައި ނެޓްވޯކުން ފެށިގެން ފެން މީޓަރުތަކާއި ހަމައަށް އަޅާފައި އޮތީ އެކުންފުނިން ބޭނުންކުރާ ކަހަލަ ހޮޅިއެއް ނޫން ކަމަށާއި އެހެން ކަމުން އެހޮޅިއަށް ގެއްލުމެއް ލިބިއްޖެނަމަ، މަރާމާތު ކުރާނެ ޓޫލްސް ވެސް އެކުންފުނީގައި ނެތް ކަމަށެވެ.\nއެކަން އެގޮތަށް ވުމުން އެކަމަށް ހައްލެއް ހޯދުމުގެ މަސައްކަތް ވެސް އެކުންފުނިން ކުރާނެ ކަމަށް ޝާހް ވިދާޅުވިއެވެ.\nއެއް އެޕާޓްމެންޓުގައި މެއިންޓެނަންސް މަސައްކަތެއް ކުރަން ޖެހިއްޖެނަމަ މުޅި ފްލޯއިން ފެން ކަނޑާލައިގެން ނޫނީ މަސައްކަތް ކުރިއަށް ނުގެންދެވޭނެ ކަމަށާއި އެތަންތަނުގައި ރަނގަޅަށް ވޭލްވްތައް ހަރުކުރެވިފައި ހުރި ނަމަ މުޅި ފްލޯއިން އެއްކޮށް ކަރަންޓް ކަނޑާނުލައި ދިމާވާ މައްސަލަ ހައްލު ކުރެވޭނެ ކަމަށް ވެސް ޝާހް ވިދާޅުވިއެވެ.\nޝާހް އިތުރަށް ވިދާޅުވީ، ގިނަ އަދަދެއްގެ ބަޔަކަށް މާދަމާ ބިލްތައް ފޮނުވާއިރު، ބައިބަޔަށް ބަހާލައިގެން ބިލްތަކަށް ފައިސާ ދެއްކުމުގެ ފުރުސަތު ވެސް އޮންނާނެ ކަމަށެވެ. ބިލްތަކަށް ފައިސާ ދައްކަން އެއްބަސްވާ މުއްދަތުގެ ތެރޭގައި ފައިސާ ދައްކައިފިނަމަ ޖޫރިމަނާ ނުނަގަން ވެސް ވަނީ ނިންމާފައެވެ.\nދުވާފަރު އެމްޑަބްލިއުއެސްސީ ސެންޓަރުގައި އިއާދަ ކުރަނިވި ހަކަތަ އިތުރުކޮށްފި\n20 ރަށެއްގައި ފެނާއި ނަރުދަމާ އަޅަން އެމްޑަބްލިއުއެސްސީ އިން ލޯނެއް ނަގައިފި\nނޮވެމްބަރު 27, 2021 18:42\nފޭސްދޭގައި ދިރިއުޅޭ ރައްޔިތުންނަށް ޚިދުމަތްދިނުމަކީ މިސަރުކާރަށް ފަސޭހަކަމެއްނޫން ކަމަށް އަސްލަމް ބުނާއއިރު ވޯޓްހޯދަންވީމާ ރައްޔިތުންވެގެން ނޫޅުމަށްއެދެން އެތަން ނިކަމެތި ނުކުރައްވާ\nނޮވެމްބަރު 27, 2021 21:19\nކަލޯ ބުނީމު ފެންބިލު ބޮޑުވަނީ ޗައިނާ ކޮންސްޓްރަކްޝަނުން ފެން މީޓަރު ލާފާ ހުރުމުންނޭ! ވީމާ ކީއްކުރަން އެތާ އުޅޭ މީހުންނަށް ފެންބިލު ފޮނުވަނީ. ޗައިނާ ސަރުކާރަށް ފޮނުވަންވީނު!\nނޮވެމްބަރު 28, 2021 09:07\nޗައިނާއިން މާލެ ހުޅުމާލެ ކަރަންޓް އެއްވިއުގަޔަކުން ގުޅާލައި ޒަމާނީ ފެނވަރުގެ އިންޖީނުގެ އެއެއް ހުޅުމާލޭގައި އަޅައި ކަރަންޓް އެދެނީ ދެން ކީއްވެތަ ކަރަންޓް އަގު ބޮޑު ނުވަނީ؟ ކަލޭމެންނަށް މަކަރު ހެދެނީ ކަލޭމެންގެ މީޓަރު ހަރުކޮށްގެން އެހެންވީމާ ތިކަހަލަ ވާހަކަ ވެސް ދައްކާނެ


El Chapo Umurah Jalah: Anhenun Vacation Thakugai Laari Huskurumugai - Vaguthu\nއެލް ޗަޕޯ އުމުރަށް ޖަލަށް: އަންހެނުން ޗުއްޓީ ހޭދަކޮށް ލާރި ހުސް ކުރުމުގައި\nމެކްސިކޯގެ މަޝްހޫރު ޑްރަގް ވިޔަފާރިވެރިޔާ ޖޮކިން ގްޒްމަން މަޝްހޫރު ނަމުންނަމަ "އެލް ޗަޕޯ" ގެ މައްޗަށް އެމެރިކާގެ ކޯޓެއްގައި އުފުލާފައިވާ ދިހަ ދައުވާ ސާބިތުވެ އޭނާ އުމުރަށް ޖަލަށް ލުމަށް މީގެ ދެ ހަފްތާ ކުރިން ހުކުމް ކުރިއިރުވެސް އޭނާގެ އަންހެނުން ހުރީ އަދިވެސް ވެކޭޝަން ތަކުގައި ލާރި ހުސްކުރުމުގައި ކަމަށް ރިޕޯޓްތަށް ބުނެފިއެވެ.\nރިޕޯޓްތަށް ބުނާ ގޮތުގައި އެލް ޗަޕޯގެ އަންހެނުން އީމާ ކޮރޮނެލް މިހާރުވެސް ދަނީ އިސްޓަގްރާމް މެދުވެރިކޮށް އޭނާގެ ވެކޭޝަންގެ މަންޒަރު ތަކާއި ލަގްޒުއަރީ ދިރިއުޅުން އަޕްޑޭޓް ކުރަމުންނެވެ.\nއެލްޗަޕޯގެ އަންހެނުން މިވަގުތު ދަނީ އިޓަލީގައި ޗުއްޓީ ހޭދަކުރަމުންނެވެ. ބައެއް މީހުން ބުނާ ގޮތުގައި އެލް ޗަޕޯ ހައްޔަރު ވެގެން ދިޔުމުގައި އޭނާގެ އަންހެނުންގެ އަތެއް ވެއެވެ.\nރިޕޯޓްތައް ބުނާ ގޮތުން އެލް ޗަޕޯ ޖަލުހުކުމް ތަންފީޒު ކުރާނީ އެމެރިކާގެ ކޮލަރާޑޯގަައި ހުންނަ އެކްސިމަމް ފެޑެރަލް ސުޕަމެކްސް ޖަލެއްގައި އެވެ. މި ޖަލުން އެލް ޗަޕޯއަށް ފިލުމުގެ އެއްވެސް ފުރުސަތެއް ނޯންނާނެއެވެ.\nއުމުރުން 62 އަހަރުގެ އެލްޗަޕޯގެ މައްޗަށް 10 ދައުވާއެއް ސާބިތުވިއިރު އޭގެ ތެރޭގަައި މަނީ ލޯންޓަރިން އާއި ޑްރަގް ޓްރެފިކިންގެ އިތުރުން މީހުން މެރުން ހިމެނެއެވެ. ސަލަތީ ގޮތުން ވަރުގަދަ ފިޔަވަޅުތަކާ އެކު ފެށި ޝަރީއަތް ހަތަރު މަހަށް ދިގުދެމިގެން ދިޔައެވެ.\nއެލްޗަޕޯ އަކީ މެކްސިކޯގެ އެންމެ ނުރައްކާތެރި އެއް ކާޓެލް ކަމަށްވާ ސިނައޯލާ ކާޓެލްގެ ވެރިޔާ އެވެ.\nއެތައް އަހަރެއް ވަންދެން އެލްޗަޕޯ ހައްޔަރު ނުކުރެވި ހުރި ހަޤީޤީ ސަބަބަކީ ރިޝްވަތު ދީގެން އޭނާ އާއި ދެކޮޅު އޮޕަރޭޝާންތައް ހުއްޓުވާފައި އޮތުމެވެ. އޭނާ ވަނީ މީގެ ކުރިން ދެފަހަރެއްގެ މަތިން ޖަލުން ފިލާފައެވެ. ފުރަތަމަ އޭނާ ޖަލުން ފިލީ 2001 ވަނަ އަހަރު އެވެ. ދެވަނަ ފަހަރަށް ޖަލުން ފިލީ 2015 ވަނަ އަހަރު އެވެ.\nއަދި 2016 ވަނަ އަހަރު އޭނާ ހައްޔަރު ކޮށްގެން އެމެރިކާއަށް ގެނެވުނެވެ.\nއޮގަސްޓް 1, 2019 10:40\nއެލްޗަޕޯ އަކީ ޖަލުން ފިލުމުގަވެސް ދެވަނައެއް ނެތް މިސާލެއް..ކުރީފަހަރުތަކުގަ ޖަލުން ފިލިގޮތް ނޫސްތަކުން ފެނުނީމަ މަ ހުރީ ސޮނިވެއްޓިފަ..ރަނގަޅަށް ތަމްރީނުވެފަހުރި މާސްޓަރ މައިންޑެއްގެ ވަރިއެއްކަން ފާހަނގަކުރެވޭ..\nއޮގަސްޓް 1, 2019 12:32\nRaajje gha ves ebahuri el chapo vaan ulhefa nuvefa huri meehe Eyna ves othy thikahla hukume..\nއޮގަސްޓް 1, 2019 15:00\nމަވެސްމީތިކަހަލަމީހެ މަވެސް 20 ފަހަރު ފިލިން\nއޮގަސްޓް 1, 2019 18:43\nސަރުކާރުގެ މާލިއްޔާ ގައި ހުރި ފައިސާ ގަނޑު ގަނޑު ނަގައިގެން ރާއްޖޭން ބޭރަށް ދަތުރު ކޮށް މަޖާ ކުރުން ނޫން ކަމެއް ނުކުރެއޭ މަމެން ބުނަން ނެތީމޭ...